
Előszó a második kiadáshoz
A halál titka mindig foglalkoztatta az embereket, de sajnos nem tudunk róla többet, mint ezer évvel ezelőtt. 

Dr. Raymond A. Moody 1975-ben adta ki kutatásait a halál-közeli élményekről. „Élet az élet után” című könyvében 150 ember beszámolóját vizsgálta meg, akik a klinikai halál állapotában voltak. Az olvasókat meglepte, hogy mennyire hasonló volt az élményük. Moody tovább folytatta kutatásait és megírta következő könyvét: „A fényen túl”. A témában ezt követte G.G. Ritchie: „Visszatérés a holnapból”, majd Kenneth Ring: „A halált átélni – az életet megnyerni” című könyve. Elisabeth Kübler Ross M.D. is végzett kutatásokat a témában. („A halál és a hozzávezető út”, „Hogy többé ne féljünk a haláltól.”)

Mi a közös ezekben a művekben?

A halál titkának tisztelete! Nem akartak pontos meghatározásokat adni, csak leírták, amit elmeséltek a klinikai halál állapotából visszatért emberek.

Miért titok a halál? Mert nem tudjuk pontosan meghatározni, hogy mit jelent meghalni. Sőt, még az időpontját se tudjuk minden esetben. Előfordult az orvosi gyakorlatban, hogy valakiről megállapították, hogy meghalt. Szívhangok nem voltak, agyhullámokat (EEG) nem mutattak a műszerek, így megállapították: bekövetkezett a halál. Levitték a beteget a hullaházba, de néhány óra múlva ez az „elhunyt” kopogott az ajtón és kérte, hogy nyissák ki. Visszatért az életbe.

Titok az is, hogy mit jelent a testen-kívüli állapot. Dr. Gloria Polo lelke elhagyta a testét, a kórterem egy pontjáról még figyelte, ahogy az orvosok megpróbálják feléleszteni, majd egy szellemi alagúton át belépett egy ismeretlen világba, ahol szóltak hozzá, ő is beszélt a rokonaival, majd felismerte az Úr dicsőséges jelenlétét. Nemcsak érzékeli Isten valóságát, hanem hallja, amint számon kéri tőle az Úr az egész életét. De hol van ez a világ? Vajon ez állapot, vagy hely? A teológia azt mondja, hogy állapot. De akkor hogyan hagyta el kórtermet és hol nyílt meg előtte egy új világ, egy új dimenzió? Ez nyitott kérdés marad.….

Titok az is, hogy az ember lelki-szellemi valójában mit jelent az a képesség, hogy nemcsak ebben a világban tud ismereteket szerezni, kapcsolatot teremteni, hanem egy teljesen más, szellemi világban is. Ki tanította meg erre? Vagy talán az lenne az igazi közege, és ez az anyagvilág az idegen, az átmeneti? 

Rahner professzor azt írja: „a szellemi lélek már a halál előtt is mindig nyitva áll a világ egésze előtt,… a lélek sohasem zárt, ablak nélküli monász, hanem már eleve érintkezik a világ egészével. A lélek kapcsolata a kozmosz egészével azt jelenti, hogy a lélek – amely a halálban feladja elhatárolt testi alakját, és ezzel nyitottá válik a mindenség iránt – befolyásolja a világ egészét.”  (Teológiai kisszótár 249 o.)

Urunk annyit mondott arról a másik világról, hogy „Ott úgy élnek, mint Isten angyalai a mennyben”…Aki pedig nem teljesíti az Ő akaratát „örök büntetésre jut”, ahol „sírás lesz és fogak csikorgatása” (Mt 25,30; 46).

Pál apostol az első Korintusi levelében azt írja, hogy „van égi test és van földi test, de más az égi ragyogása, más a földié.” (1Kor 15,41)

Mi történt Gloria Polo doktornővel? Nem tudjuk pontosan megfogalmazni, csupán azt ismerjük, amit elmondott tanúságtételében: tüdeje, veséje a villámcsapás következtében elégett, a szíve leállt, a lelke elhagyta a testét. Ezután átment azon a bizonyos alagúton és rádöbbent Isten jelenlétére, aki felelősségre vonta szeretetlen, önző életéért. Mikor néhány nap múlva a kómából visszatért az életbe, már nem ugyanaz volt, mint előtte. A szó szoros értelmében megtért. Ettől kezdve egészen Jézusnak él. Mindent alkalmat felhasznál arra, hogy személyes tanúságtételével megmentse az embereket a bűntől és a kárhozattól.

A Dél-Amerika-i Kolumbiában nagy a szegénység, virágzik a drogkereskedelem, terjed a bűnözés. A 42 milliós lakosság 95%-a katolikus. Ebben az országban szükség van tanúkra, akik hirdetik a hit fontosságát, és a keresztény élet értékét. Ez a tanúságtétel a mi hazánkban is fontos. Hasonló mondható el hazánkról is: növekszik a szegénység, terjed a bűnözés… szükségünk van tanúkra, akik bátran ki tudnak állni Jézus Krisztus mellett, megélik az evangéliumot és hirdetik az örök élet valóságát, és fontosságát.

2009. május 20.                                              Katona István atya

Bevezetés

Aki kételkedik, aki nem hisz Istenben, aki azt hiszi, hogy a másvilág csak a filmrendezők szüleménye, és azt gondolja, hogy a halállal minden véget ér, - olvassa el ezt a könyvet. De elejétől a végéig olvassa el, s legyen bármilyen szkeptikus, meg fog változni a véleménye.

Ez a könyv egy megtörtént esetről, egy balesetről szól, amelynek dokumentációi bárkinek rendelkezésére állnak. 1995-ben történt. Dr. Gloria Polo, a kolumbiai fogorvosnő egy balesetben „meghalt”. Olyan súlyosan megsérült, hogy napokig kómában feküdt, s csak gépek tartották életben. Ha ezeket lekapcsolták volna, azonnal meghal. A kezelőorvosok már teljesen feladták a reményt, és le akarták kapcsolni a gépekről. Csak a testvére, aki szintén orvos, ragaszkodott ahhoz, hogy továbbra is tartsák életben a gépekkel.

A kóma ideje alatt a másvilágon tartózkodott, s azért jöhetett vissza, hogy tanúságot tegyen azoknak, akik nem tudnak hinni. Ő tehát fontos üzenetet hozott nekünk. De olvassák el, hogy az ő szájából hallják.

Gloria misztikus élményével bepillantást nyerhetett az „Élet könyvé”-be, melyről itt világosan beszámol. Az üzenet és élmény lényege az Isten mérhetetlen szeretete és irgalma az emberek iránt. Ez ugyanaz a téma, amiről a jelenlegi pápa, XVI. Benedek az első, „DEUS CARITAS EST” (Isten a szeretet) című enciklikájában beszél.

Isten újra és újra bizonyítékokat ad, mégis sokan tagadják valóságát és jelenlétét.
ANE- Kiadó
Tanúságtétel
(Dr. Gloria Polo Ortiz)

A villámcsapás

Jó reggelt kívánok! Isten hozott benneteket kedves testvéreim.
Nagy öröm, hogy itt lehetek köztetek, s megoszthatom veletek azt az ajándékot, amit Isten adott nekem.

Az, amit most elmondok nektek, 1995. május 5-én a Bogotai Nemzeti Egyetemnél történt, délután 16,30 körül.

Fogorvos vagyok. Én és 23 éves unokaöcsém, aki szintén fogorvos, a disszertációnkon dolgoztunk. Ezen az esős pénteki napon együtt mentem vele és férjemmel a fogorvosi fakultásra, hogy elhozzuk a szükséges könyveket.

Csak egy esernyő volt nálunk, ezért - unokaöcsémmel szorosan egymás mellett – ez alatt mentünk. Férjemen vízhatlan kabát volt, és közvetlen a könyvtár fala mellett haladt. Mi pedig, hol az egyik, hol a másik oldalon haladtunk, hogy kikerüljük a pocsolyákat.

Észre sem vettük, hogy egy fasor közelébe értünk, és ahogy ide-oda ugráltunk, belénk csapott egy villám, ami olyan erős volt, hogy elszenesedtünk. Unokaöcsém ott a helyszínen azonnal meghalt.
A villám hátulról vágott bele, és az egész belső része elégett. Külseje teljesen ép maradt. Fiatal volt, és nagyon mély vallásos életet élt. Különösen a kis Jézust tisztelte. Nyakában egy kvarckristályba helyezett kis-Jézus képet viselt. A törvényszéki szakemberek azt mondták, hogy a villámot a kvarckristály vonzotta. A villám közvetlenül a szívébe hatolt. Azonnal leállt a szíve. Belső szervei a magas feszültség következtében elégtek, aztán a villám a lábán keresztül távozott a testéből. 

Az újraélesztési kísérletek eredménytelenek maradtak. A test külső részén nem voltak láthatók az égési nyomok.

Engem a karomon keresztül ért a villám, külsőleg is és belsőleg is megégett a testem. A rendbejött testemet, amit most itt láttok, Isten irgalmának köszönhetem. Ez a mi jóságos és mindennél jobban szerető Istenünk kegyelmének a bizonyítéka.
Ez a hatalmas erejű villám elégetett rajtam minden húst, a mellem is eltűnt. Különösen bal oldalamon, ott lett egy nagy lyuk. Nem volt már rajtam hús, bordáim, hasam, altestem, lábaim és a májam is elszenesedett.

Jobb lábamon keresztül távozott belőlem a villám. A vesém, tüdőm és a petefészkem is erősen megégett. Spirállal védekeztem a gyermekáldás ellen. Ez az eszköz rézből van, ami jól vezeti az elektromosságot. Ezért égett úgy meg a petefészkem. Olyan kicsi lett, s úgy nézett ki, mint két összeszáradt szőlőszem egy elszáradt venyigén.

Leállt a szívem és gyakorlatilag teljesen élettelen voltam. Testem rángott és vibrált az elektromos ütéstől. A nedves talaj elektromos töltés alatt volt, ezért abban a pillanatban senki nem tudott segítségemre sietni. Hozzá mérni hosszú ideig szinte lehetetlen volt 

A csoda, amit az Úr tett velem
Ennél a balesetnél, testem megégésénél, a szívem leállásánál, amikor nem tudtak a segítségemre jönni, megtapasztaltam Isten nagy jóságát, és kegyelmét. A mi Istenünk szívébe zárt minket, és mindnyájunkat újra és újra hív, hogy térjünk vissza hozzá

Három tényt szeretnék említeni, melyet igazol a testem. Először a szívem leállását. – Ha az agy nem jut oxigénhez, ezzel maradandó károkat szenved.

(A szívleállás orvosi kommentálása: Csak azonnali újraélesztéssel lehet az életet megmenteni, de 3 perces szívleállás, s ezzel az agy oxigénellátásának a hiánya miatt az agy visszafordíthatatlan károsodást szenved.)

Annak ellenére, hogy hosszabb ideig nem volt szívműködésem, gépekre kapcsolva kómában feküdtem, nem szenvedtem agykárosodást, amint önök is megállapíthatják.

A bogotai kórház sok orvosa bizonygatta a húgomnak, aki maga is orvos volt, hogy le kellene kapcsolni a gépekről, mert teljesen reménytelen, nincs már értelme ott tartani. Ennek ellenére a húgom makacsul és kórházi befolyását kihasználva elérte, hogy ne kapcsoljanak le. Micsoda csoda, amelyre nincs orvosi magyarázat.

(Második tény.) Ugyanilyen csoda az is, hogy az elüszkösödött vesém és tüdőm működni kezdett. Az orvosok nem végeztek vértisztítást (dialysis) a veseműködés hiánya miatt, nem tartották fontosnak, mert úgy gondolták, már úgysincsenek túlélési esélyeim. És az orvosi vélemények ellenére a veséim működésbe léptek.

Éppolyan nagy csoda volt, hogy a bőröm kezdett helyrejönni. Az egész testem, miután lehúzták róla az elégett bőrt, egyetlen nyílt seb volt. Látható volt a nyers hús és mérhetetlen fájdalmat éreztem. Úgy égett mindenem, mintha tűzben lennék, kívül, belül, minden lélegzetvételnél.

Csak a lábam nem éreztem. Amikor megtisztították a nyílt sebeket, a lábamat egyáltalán nem éreztem, máshol viszont leírhatatlan fájdalmaim voltak. A lábak elszenesedett fadarabhoz hasonlítottak, egészen feketék voltak.

Egy hónap múlva azt mondták az orvosok: „Hihetetlen az a hatalmas csoda, amit Isten tett veled. Csodálatosan rendbejött a bőröd. Néhány helyen vékony hártya képződött, de még sok helyen vannak benne nyílt részek. De azok a helyek, ahol már vékony bőr van, reményt adnak arra, hogy az egész testet újra védő bőr fogja borítani. A lábakkal viszont gond van, nem tudunk már semmit tenni, sajnos amputálni kell.

Régen nagyon sportos voltam, nagyon szerettem az aerobikot. Amikor azt mondták, le kell vágni a lábamat, csak arra gondoltam, el kell menekülnöm a kórházból, amilyen gyorsan csak lehet. El kell mennem innen, hogy megmentsem a lábamat. Az orvosok kimentek a kórteremből, felemelkedtem az ágyamból, hogy elfussak, de már az első lépést sem tudtam megtenni. Nem tudtam lábra állni, hasra estem, mint egy béka, amelyik először próbál ugrani. 

Fel kellett emelniük a földről, és az ötödik emeletről felvittek a kórház hetedik emeletére. És tudják, kivel találkoztam ott? Egy olyan asszonnyal, akinek térdtől le volt vágva a lába, és arra várt, hogy a felső részt is amputálják. Mikor láttam ezt az asszonyt, arra gondoltam, ha meg lehetne venni, vajon mennyi pénz kellene egy új láb vásárlásához. De a világ összes aranyáért sem lehet új lábat venni. Milyen csoda, hogy van lábam. Amikor le akarták vágni, akkor gondoltam csak arra, hogy soha nem köszöntem meg az Úrnak, hogy van lábam. Ellenkezőleg, gyötörtem a lábamat, és magamat is a hízási hajlamom miatt, nehogy súlyfeleslegem legyen.

Éheztem, mint egy bolond, két kézzel szórtam a pénzt diétákra és fogyókúrákra, hogy karcsú legyek. Az egész vagyonomat erre költöttem.

És egyszer csak látom, hogy a lábaimon nincs izom, olyan vékonyak, mint egy bot, feketék és tele vannak lyukakkal. Úgy éreztem, hogy most meg kell köszönnöm Istennek a torz lábaim. Egyszerre drágák lettek a számomra. Nem a formájuk, hanem a funkciójuk lett drága. Egyszerűen az, hogy vannak, az volt a fontos. Ezt köszöntem meg az Úrnak, és azt mondtam:
„Uram, köszönöm azt a második lehetőséget, amit adtál nekem. Nagyon köszönöm a lehetőséget, amit nem érdemeltem meg. Csak egy apróságot kérek, egy egészen kicsit. Hagyd meg nekem ezt az elcsúfult lábamat. Csak annyira tudjam mozgatni, hogy legalább félig fel tudjak emelkedni. Hagyd meg legalább olyannak, amilyen most. Nagyon hálás leszek neked.”
Ezután az ima után egyszer csak elkezdtem érezni a lábam. Pénteki nap volt. S péntektől hétfőig ezek a fekete karók, melyek élettelenek voltak, és úgy néztek ki, mint a sötét limonádéban a légbuborékok, pirosodni és világosodni kezdtek. 

Érezni kezdtem, hogy az elszenesedett lábamban áramolni kezd a vér.

Mikor az orvosok hétfőn vizitelni jöttek, hogy elvégezzék az amputálás előtti utolsó vizsgálatokat, elcsodálkoztak, amikor felkeltem az ágyból. Lábra álltam és megtartottak a lábaim, nem estem el. Megvizsgáltak, többször megfogták a lábam, nem hittek a szemüknek. Egyszerűen nem akarták elhinni a gyógyulást.

Megmutattam nekik, hogy tudom mozgatni is a lábamat. Közben borzalmas fájdalmaim voltak. De azt hiszem, soha nem örültem még annyira fájdalomnak, mint annak, amit ezekben a percekben éreztem. A lábaim visszatértek a testemhez. Ez orvosilag egyáltalán nem magyarázható meg. Csak csodálkozni tudtak az orvosok.

Az osztály főorvosa azt mondta: „Tudja, Gloria, 38 éves orvosi pályafutásom alatt soha nem láttam még ilyen csodát, mint ami az ön lábával történt.”
És nézzetek ide, kedves testvéreim, itt van a rendbejött lábam. Nem elbizakodottságból, nem hiúságból, hanem Isten dicsőségére dicsekszem vele nektek, és azért mutatom, hogy Urunknak, élő Istenünknek mérhetetlen szeretetét és hatalmát igazoljam. (Gloria ide-oda megy a pódiumon, Isten csodájának láttán az emberek tapsolnak. – szerkesztő megjegyzése.)
(Harmadik tény.) A másik nagy csoda, amit az Úr tett velem, a következő: nem volt már mellem. Képzeljék el, büszke, hiú nő voltam. Az volt a mottóm, hogy „egy nőnek meg kell mutatni a bájait, és amit a természettől kapott, azt ki kell használnia.”
Azt mondtam magamban, mivel szépek a melleim, a lábam és általában az alakom, meg kell mutatnom. Mindig kihívóan mutogattam női bájaimat. Ruházatommal feltűnően kiemeltem a vonalaimat, riszáltam a csípőmet. Emiatt mindig felfigyeltek rám. Kivágott ruhákat hordtam, hogy megmutassam és kihangsúlyozzam mellem szépségét. Lábamat is szépnek találtam.

És nézzétek, kedves testvéreim, hiúságom e részei égtek meg a legjobban. Ezek szenesedtek el, és tűntek el.
Nézzük tovább Isten csodálatos tetteit. Rendszeresen jártam orvoshoz sport-aktivitásom és teljesítményeim fokozása céljából. Képzeljék el azt az orvost, aki megszokta, hogy egy öntudatos, büszke nőt lát, aki mint egy bolond, gyógyszereket és erősítő szereket szed testi szépségéért – aki falja a pirulákat, mint egy szemetes kuka – ez az orvos most sportos alakomat szénné égve, megsemmisülve látja. Nem akart hinni a szemének. Minden lehetséges vizsgálatot – még nukleáris (izotópdiagnosztikai) orvosi készülékeket is bevetve – elvégzett.

Később azt mondta: „Tudja, Gloria, ezt azzal a kis darab májjal, ami megmaradt önnek, túlélheti. De a petefészek teljesen összezsugorodott, elszenesedett, beszáradt. Összeszáradt szőlőszemre hasonlít, ezért soha nem lehet már gyereke.”
Gondoltam magamban, köszönöm Istenem, legalább ezektől a gondoktól megszabadítottál. Tehát terméketlen vagyok. Hála és tisztelet ezért neked, legalább egy gonddal kevesebb. 

Másfél évvel később feszülést és viszketést éreztem ott, ahol a melleim voltak, és emelkedni kezdett a bőröm. A bordáimat már több bőr fedte. Fájdalmakat éreztem, s egyszerre csak láthatóvá váltak a melleim. Növekedni kezdtek. Számomra furcsa és megmagyarázhatatlan volt, hogy ismét lett mellem.

És tudjátok mi volt ennek az oka? Megállapítottam, hogy várandós vagyok. Várandós, az összezsugorodott petefészek ellenére. Isten visszaadta ezért a melleimet. S ilyen mellel már abban a helyzetben voltam, hogy csodálatos, egészséges kislányomat anyatejjel táplálhattam.

Legfiatalabb lányomat Maria Josénak hívják. Helyreállt a menstruációm, újra normalizálódtak a női hormonok. Petefészkem ismét termelt petesejtet. 

Ezek azok a nagy csodák, amiket Isten velem, és a testemmel tett, s amiről tanúságot teszek.

A történet másik oldala

Jól figyeljetek ide! Amit eddig elmondtam, az a baleset testi, fizikai része volt. A másik oldal sokkal szebb, elképzelhetetlen, csodálatos élmény.

Én (a lelkem), amikor kómába kerültem, egy gyönyörű fehér alagútban találtam magam. Fehér fény vett körül, egy leírhatatlan fehér fény, mely boldogsággal, békével töltött el. Az érzések emberi szavakkal ki sem fejezhetők. Nincsenek szavak, amelyek ennek a pillanatnak a nagyságát kifejezhetnék. Borzasztóan nagy extázis, leírhatatlan élmény. Nem értem, miért tekintik a halált büntetésnek. Megszűnt a tér és az idő.
Ebben a fényben haladtam előre, örömmel és boldogan, semmi nem nyomasztott ebben az alagútban. Ahogy felnéztem, az alagút végén olyasmit láttam, mint a Nap, egy fehér fényt (csak azért mondom fehérnek, hogy megnevezzek egy színt) és annak világosságát. Semmivel nem tudnám összehasonlítani, nincs a földön ilyen szín. Ez a fény számomra olyan volt, mint a nagy szeretet és a béke forrása, bennem és körülöttem. Ilyet a földön nem ismertem.

Mialatt haladtam előre az alagútban, arra gondoltam, hogy hiszen én meghaltam. Ebben a pillanatban eszembe jutottak a gyerekeim, és jajgatni kezdtem: „Ó Istenem, a gyermekeim. Mit szólnak a gyerekeim?”
Anya voltam, mindig elfoglalt, tele stresszel, soha nem volt rájuk időm. Korán mentem el otthonról, hogy meghódítsam a világot, és csak késő este tértem haza. Képtelen voltam a családommal és a gyermekeimmel foglalkozni. Most, az igazság fényében, szépítés nélkül láttam az életemet, és szomorúság fogott el.

Belső ürességet éreztem gyermekeim távolléte miatt. Újra felnéztem és valami nagyon szépet láttam. Egy pillanat alatt egyszerre láttam mindenkit az életemből, élőket és holtakat egyaránt. Átöleltem dédszüleimet, nagyszüleimet, szüleimet, akik már meghaltak. Csodálatos teljessége volt ez a pillanatnak. 

Megállapítottam, hogy a reinkarnációval becsaptak. Ezzel öngólt lőttem, mert mindig fanatikusan védtem ezt az elképzelést. Azt mondták nekem, hogy a nagymamám valaki másba költözött, de nem mondták meg, hogy kibe, mert a jóslás, amivel kiderítették volna, túl drága lett volna, ezért már nem vizsgálódhattam tovább.

Gyakran találkoztam emberekkel, akikről azt hittem, hogy beléjük költözött az ükapám vagy a nagyapám. Most átöleltem az ükapámat és a nagypapámat. És így volt ez minden emberrel, akivel csak megismerkedtem. Egyszerre minden ismerősömmel találkoztam. Így történt ez minden emberrel, akit valaha ismertem, azokról a vidékekről, ahol valaha jártam, élőkkel és holtakkal, egyetlen pillanat alatt. 

Csak a lányom ijedt meg, amikor lélekben átöleltem. Érezte – akkor éppen 9 éves volt – valóban érezte ezen a világon az ölelést, amikor kómában feküdtem, és az életemért aggódtak.

Normál körülmények között az ilyen túlvilági ölelést nem érzékelik. Ebben a csodálatos állapotban megállt az idő. Csodálatos volt hús és test nélkül lenni.

Már nem úgy láttam az embereket, mint korábban. Életemben mindig azt néztem: kövér, vékony, csúnya, sötétbőrű, jól öltözött vagy nem. Eszerint osztályoztam őket, emiatt tele voltam előítéletekkel. Ha másokról beszéltem, mindig cinikusan kritizáltam.

Most itt egészen más volt. Itt nem volt emberi test. Az emberek belsőjét, gondolataikat, érzéseiket láttam, amikor átöleltem őket. Milyen szép volt! Amíg mindegyiket öleltem, egyre följebb kerültem. 

Ily módon tele békével és boldogsággal jutottam tovább. Minél magasabbra jutottam, annál világosabb lett számomra, hogy csodálatos látomás részese vagyok. Az út végén egy tavat láttam, egy csodálatos tavat, szebbnél szebb fákkal körülvéve. Olyan szép volt, hogy el sem lehet mondani.

Ugyanolyan szépek voltak a minden színben pompázó illatos virágok. Nincsenek szavak, amelyekkel ez kifejezhető volna. Ez mind a szeretet volt.

Volt ott két fa kissé összeborulva. Úgy tűnt, mint egy bejárat. Minden egészen más volt, mint amilyet mi ismerünk itt a földön. A színek se hasonlítanak a mieinkhez. Minden kimondhatatlanul szép volt.

Ebben a pillanatban megláttam az unokaöcsémet, akivel együtt ért a baleset. Bement abba a csodálatos kertbe. Tudtam és éreztem, hogy oda én nem tudok bemenni, és nem is szabad belépnem. Pedig a leghőbb vágyam volt, hogy bemehessek oda. 

Az első visszatérés
Ebben a pillanatban meghallottam a férjem hangját. Megtört szívvel kiabált az ágyam mellett, és lelke mélyéből sírt.

„Glória, mi történt? Ne hagyj egyedül! A gyerekeknek szükségük van rád. Glória, gyere vissza. Ne légy gyáva és ne hagyj itt minket egyedül!”

Ebben a pillanatban hirtelen fölülről láttam mindent. Láttam a férjem, ahogy fájdalmasan sír. Tiszta vér volt. Bár őt nem érte a villám, de az elektromos töltés nagy energiahullámai felemelték és ide-oda dobálták. Mint a gumilabda, pattogott a testünk. Ekkor sérült meg a férjem, s ezért voltak vérző sebei. 

Ekkor az Úr megengedte nekem, hogy visszatérjek, de én nem akartam. Ez a béke, ez a boldogság megragadott engem. El se tudják képzelni, milyen szomorú voltam, hogy vissza kellett térnem. Fokozatosan kezdtem lefelé, a testem irányába mozogni.

Mindenki – kivéve azokat, akik öngyilkosok lettek – megtapasztalja Isten apai ölelését, ezért látják ezt a fényt és érzik a mérhetetlen szeretetet, amely mindenkit eltölt. A mennyei Atya mindnyájunkat átölel, mert ő egészen kivételes módon szeret minket.

Így mutatja meg, milyen nagy a szeretete. De Isten senkit nem kényszerít. Gyakran előfordul velünk itt a földön, hogy saját akaratunkból Isten nélkül élünk. Mindnyájan választunk apát. Ha Istent fogadjuk apánknak, hozzá igazodunk, megtartjuk a szeretet parancsait. Vagy dönthetünk a Sátán mellett, akkor hozzá igazodunk, aki a „hazugság atyja”, akitől a bűn és gonoszság ered, aki csak gyűlöletet és megvetést ismer és terjeszt a világban.

Ez után az atyai ölelés után Isten átad minden lelket annak az apának, akit az ember a Földön szabad akaratából választott. Ha úgy döntöttünk a földön, hogy Isten nélkül élünk, nem kényszerít arra, hogy örökre vele maradjunk.
Láttam, hogy élettelen testem a bogotai orvosi egyetem egyik osztályán, egy hordágyon feküdt. Láttam az orvosokat, hogyan fáradoztak, hogy az elektrosokk készülékkel újraindítsák a szívem működését.

Előzőleg az unokaöcsém és én, két órát feküdtünk a földön, mert a villámcsapás következtében testünk elektromossággal volt feltöltve, és nem lehetett hozzánk érni. Csak később tudtak törődni velünk, s akkor kezdődhetett az újraélesztésem.
Nézzenek ide. Közeledik a lelkem a testemhez, és a lelkem megérinti lábával ezt a helyet a fejemen (Gloria közben azt a részt mutatja a fején). A lélek ugyanis emberi testünk képmása, más formában.

Ebben a pillanatban nagy erejű szikra futott át rajtam, s ismét bele kényszerítettem magam a testembe. Úgy tűnt, mintha beszippantana. A testbe jutás végtelen fájdalmat okozott, mert minden oldalról súrlódást éreztem. Olyan érzésem volt, mintha egy szűk helyre préselnének be.

Ez volt a testem. Olyan volt, mintha felnőtt mérettel olyan bébi ruhába nyomnának bele, ami mintha drótból lenne. Borzalmas fájdalom volt. Ettől a perctől kezdve, megégett testem fájdalmait kezdtem érezni. Mérhetetlenül fájt. Minden borzalmasan égett, füstölt, párolgott.

Hallottam, ahogy kiabálnak az orvosok: „Magához tért. Magához tért.”
Magukon kívül voltak az örömtől, de nekem rettenetes fájdalmaim voltak. Lábaim feketék és üszkösek voltak. Egész testem sebes hús volt, ahol egyáltalán volt még hús. 

A hiúság

Legnagyobb, és legelviselhetetlenebb fájdalmam a hiúságom miatt volt. Ez egy másfajta fájdalom volt. Ez a világi nőé, az emancipált asszonyé, az önálló, öntudatos, jogtudó szakemberé, professzornőé, akadémikusnőé, intellektuelé, egy tanult üzletasszonyé, egy olyan emberé, aki szerepet akart játszani.

Egész addigi életemben a testemnek, a szépségnek és a divatnak a rabszolgája voltam. Napi 4 órát töltöttem aerobikkal, masszázzsal, diétával és fogyókúrás injekciókkal – mindazzal, amit ilyen téren csak el lehet képzelni. 

Számomra legfontosabb a testemnek és a szépségemnek a bálványozása volt. Ezért áldozatokat is vállaltam. Ez volt az életem. Egész életemet külső szépségem bálványának szolgálata jellemezte. Ez tiszta testkultúra volt.
Gyakran mondtam, egy nőnek arra való a szép melle, hogy megmutassa másoknak. Miért rejtsem el? Ugyanezt mondtam a lábamról is. Tudtam, hogy formás lábam és jó alakom van.

S egyszer csak elborzadva állapítom meg, hogy egész életemet a testápolás töltötte ki. Ez volt az életem és érdeklődésem középpontjában: a saját testem szeretete.

S most alig van testem. Ahol a mell volt, ott látható mélyedések tátongtak, különösen bal oldalt. Lábaim borzalmasan néztek ki, csupasz csontkórók, elszenesedve, feketén, mint egy elégetett sült hús. Igen, testem minden része, amit oly nagyra értékeltem és ápoltam, elszenesedett és használhatatlan lett. 

A kórházban

Végül a Szociál-biztosító kórházába szállítottak. Rögtön a műtőbe vittek. Gyorsan operálni kezdtek, és eltávolították az égett bőrszövetet.

Az altatás alatt másodszor is megállt a szívem. Amikor megállt a szívem, másodszor is elhagytam a testem, és néztem, mit csinálnak velem az orvosok. Láttam, ahogy aggódtak az életemért, és milyen sietősen akartak minden eszközzel újraéleszteni. Én is izgultam az életemért.

Leginkább a lábam miatt féltem. Még mindig bennem volt a büszkeség, hogy ez a test és a lábak az enyémek, s lenne hozzá erőm sporttal és gyakorlatokkal edzeni, hogy mindenki csodálja. S akkor hirtelen borzasztó dolog történt…

Mielőtt folytatnám tanúságtételemet, kedves testvéreim, be kell vallanom, hogy milyen volt a vallásos életem. Ebben is, mint egész életemben „diétáztam”. Tehát a kapcsolatom az Istennel egy diétázó katolikusé volt. Fontos, hogy tudják, rossz katolikus voltam.

Kapcsolatom Istennel abból állt, hogy vasárnaponként elmentem a szentmisére, ami 25 percig tartott. Mindig olyan misét választottam, ahol a pap nagyon keveset beszél, mert untatott a prédikáció. Kínlódás volt számomra, amikor a pap hosszan beszélt. 

Ennyi volt a kapcsolatom Istennel. Amolyan kényszer. Ezért tudtak engem a világi áramlatok, divatos jelenségek a hatalmukba keríteni. Egy szélkakas voltam. Ami épp a legújabb divat volt, arra hajlottam. Ha a racionalizmus és a szabadgondolkozás volt divatban, akkor azt vallottam.
Hiányzott az ima ereje, hiányzott belőlem a hit. Nem hittem a kegyelem és a szentmiseáldozat erejében. Amikor szakmai továbbképzésen vettem részt, specializálódtam, akkor lettem a leginkább ingatag.

Egyik nap az egyetemen azt hallottam egy katolikus paptól, hogy nem létezik se ördög, se pokol. Ez volt az, amit hallani akartam. Mindjárt azt gondoltam, ha tehát nincs ördög és pokol, mindannyian a mennybe jutunk. Nincs mitől félni, azt csinálhatok, amit csak akarok.

Amiért most nagyon szomorú vagyok, és szégyenkezve vallom be, hogy ez, hogy ez volt az utolsó kapocs, ami a templomhoz kötött.

Az ördögtől való félelem volt az, ami miatt kapcsolatom volt az egyházi közösséggel.

Amikor tehát azt mondták, hogy nincs ördög és pokol, azt mondtam magamnak:

„Miért kell nekem azon fáradoznom, hogy az „elavult egyház” szabályaihoz alkalmazkodjak, amikor mindenki az égbe jut. Tehát teljesen mindegy, milyenek vagyunk, és mit csinálunk itt a földön.”

Végül ez volt az oka, hogy az Úrtól végleg eltávolodtam. Eltávolodtam az egyháztól, szidni kezdtem, butaságnak és maradinak, stb. neveztem.

Nem féltem már a bűn miatt, kezdtem teljesen megszakítani a kapcsolatot Istennel. De a bűnök nemcsak a szívemben voltak, hanem elkezdtem kifelé is terjeszteni a nézeteimet, és másokat is megfertőztem.

Negatív értelemben aktívvá váltam. Mindenkinek elkezdtem mondani, hogy nem létezik ördög, ezt csak a papok találták ki. Később már azt is kezdtem mondani egyetemi kollégáimnak, hogy Isten sincs, s mi az evolúció termékei vagyunk, stb.

Sok embert sikerült befolyásolnom. Ezt azért kellett itt előrebocsátanom, hogy a továbbiakat jobban megértsék.

Valóban van ördög

Hallgassák csak, mi történt! Amikor ebben a borzalmas helyzetben voltam a kórházban, micsoda rémület tört rám! Egyszerre csak azt látom, hogy valóban vannak démonok. És most eljöttek, hogy magukkal vigyenek.

Magam előtt láttam ezeket a félelmetes ördögöket. Nem olyanok voltak, mint amilyeneket a földön képzelünk. Sokkal borzalmasabbak ezek az ördögök.

Látom, ahogy kijönnek a műtő falából. Egész normális, megszokott embereknek tűnnek, de ijesztő, szörnyű a tekintetük.

Gyűlölet sugárzik a szemükből. Egyszerre megértettem, hogy az adósuk vagyok. Azért jöttek, hogy behajtsák rajtam az adósságot, mert elfogadtam a bűnre való ajánlatukat. Ezért fizetnem kellett, s az ár én magam voltam. Eladtam a lelkem az ördögnek, üzleti kapcsolatba kerültem vele.

Bűneimnek következményei voltak. A bűnök a Sátán tulajdonai, nem adja ingyen, fizetni kell értük. Az ár mi magunk vagyunk. Ha tehát vásárolunk a boltjában, ki kell fizetnünk az áru értékét. Ennek legyünk a tudatában!

Egyszerre csak minden bűnöm, amit az utolsó szentgyónásom óta elkövettem, életre kelt.

Minden bűnért fizetni kell, fizetünk lelkiismeret furdalással, belső békénk elveszítésével, és egészségünkkel, mely tönkre megy…

És ha törzsvásárlók vagyunk a Sátán szupermarketjében, és mindig csak az ő boltjában vásárolunk, végül saját lelkünkkel fizetünk. Az övéi leszünk. Eladjuk neki a lelkünket.

De a legnagyobb hazugság, az ördög legjobb trükkje, hogy ő csak a mesében van, hogy ő egyáltalán nem létezik.

Ezek a szörnyű sötét alakok körülvettek, és egyértelmű volt, hogy azért jöttek, hogy magukkal vigyenek.

El se tudják képzelni azt az ijedtséget, azt a borzalmas félelmet, hogy az intelligenciám, magas szellemi ismereteim, tudományos képzettségem, az akadémiai címem, a végzettségem semmit sem segítettek. Teljesen értéktelenek lettek.

A bűnök tehát lehúznak a mélybe, egészen a „hazugság atyjához”. De ha mi sajnálatos mulasztásainkat és bűneinket (amiért fizetnünk kell), a bűnbánat szentségében Isten elé visszük, akkor Isten fizet értük helyettünk.

Saját vérével és életével fizetett a keresztfán. Minden alkalommal így van ez, ha vétkezünk. Megszabadított a pokol kínjaitól, amit mi érdemeltünk ki, és amiért tartozunk a bűnök tulajdonosának.

Jézus Krisztus megváltott minket. Jogot adott nekünk az Ő országához, az Ő életéhez, mert Ő minket Isten gyermekeivé tett.

És akkor jöttek ezek a sötét fickók, hogy engem, mint tulajdonukat elvigyenek.

Láttam őket, amint kijöttek a falból, odajöttek. Sokan voltak, és hirtelen körülvettek.

Kifelé normálisnak néznek ki, de a tekintetükből gyűlölet, ördögi gyűlölet árad. És lélektelenek voltak, belül kiégtek. Megborzongtam és rettegtem, s rögtön éreztem, hogy démonok vettek körül.

Megértettem, hogy értem jöttek, mert tartozom nekik. A bűnt nem adják ingyen. Az ördög legnagyobb csalása és hazugsága az, hogy elhiteti az emberekkel, hogy nem létezik. Ez a stratégiája, s így mindent megtehet velünk, amit csak akar. Ez hazugság!

Félelemmel néztem, tehát mégiscsak van ördög. Már kezdtek körülvenni. El akartak vinni. El tudják képzelni a félelmemet? Színtiszta terror volt!

Az egész tudományom, észbeli képességeim és társadalmi helyzetem semmit sem számítottak.

Szellemi testem forogni kezdett a földön és menekülni kezdtem. A testemre vetettem magam, mert a testembe akartam bújni, de az már nem fogadott be. Szörnyű félelemmel küszködtem.

Lelkemmel futni kezdtem és menekülni. Nem tudom, hogyan, de átjutottam a falon. Nem akartam mást, csak elrohanni, s egyszer csak átmentem a falon és egy ugrással a semmibe kerültem. Egy alagút belsejébe jutottam, amely hirtelen odakerült, és lefelé vezetett. 

Először még volt egy kis világosság. Olyan látvány fogadott, mint egy lép, és olyan nyüzsgés volt benne, mint egy méhkaptárban. Olyan sok ember volt itt, öregek, férfiak és nők, hangosan kiabáltak, durván, vad sörénnyel, csikorgatták a fogaikat.

Egyre lejjebb húztak a földbe, megállás nélkül mozgattak lefelé, hiába próbálkoztam mindig kijutni. Egyre kevesebb lett a fény, egyre sötétebb lett körülöttem. Addig csúsztam ebben az alagútban, míg teljesen sötét nem lett. Tehetetlen voltam. Olyan sötétségbe merültem, amilyen a földön nincs, emberi szavakkal nem lehet azt leírni.

Fölül teljesen világos volt, lejjebb pedig egyre sötétebb. El tudják képzelni, milyen öröm ért, amikor a fényben megláttam anyámat. Ő egészen világos volt. Már évekkel ezelőtt meghalt.

Egyszerre megértettem, hogy ezek a fehér köntösök, amilyennel anyám, mint a nap, fel volt öltöztetve, azok mind a szentmisék voltak, melyeken részt vett földi életében.

Nem volt lehetőségem anyámhoz menni és nála maradni.

Védtelenül merültem bele ebbe a sötétségbe, amelyhez nincs hasonló. A föld legsötétebb éjszakája is déli világosság ehhez képest. De ott a sötétség szörnyű fájdalmat, horrort, szégyent okoz. Minden rettenetesen bűzlik. Egyre több ijesztő figurát és lényt lehetett látni úgy elcsúfítva, hogy el se tudjuk képzelni.

A bűnök, kedves testvéreim, nyomokat hagynak a lelkünkben. Ezek a nyomok megbélyegzik a lelkünket, mint sebek, égési hólyagok és formátlan lyukak.

A legszörnyűbb felfedezés az volt számomra, hogy a borzalmas bűz belőlem árad. Mennyi pénzt adtam ki életemben illatszerekre, légfrissítőkre, mert gyűlöltem a kellemetlen szagokat. Megállapítottam, hogy a sok szörnyű bűnöm nem a lelkemen kívül volt, hanem a belsőmben, a lelkemben és onnan árasztotta a kibírhatatlan bűzt. 

Mindjárt láttam egy démont, egy csúnya bestiát, aki az én bűneim bélyegét viselte. Ahogy anyám az Úr fényes ruhájába volt öltöztetve, úgy engem fekete szemeteszsákba öltöztetett a bestia, aki maga volt az ördög. 

Ebben az állapotban jutottam el egy lápvidékre, ahol sokan nyakig süllyedtek a lápba és nyögtek. Azt láttam, hogy ez a láp a bűnös szexuális kapcsolatok és perverziók magömléseiből áll, amiért mi, emberek a földön felelősek vagyunk.

Azt a nemi aktust, amely szentségi házasságban történik, Isten megáldja. Ebben az életre szóló kapcsolatban maga Isten van jelen, mint harmadik. Ez a szeretet, mellyel minden házastársi nemi aktus meg van áldva és meg van nemesítve.

A szentség alapja nélkül a szexualitás csupán szórakozás, kielégülés, egoizmus. Ezért szenvednek ezek az emberek az ingoványban, amelyet ezen a világon ők maguk féktelen szenvedélyükkel okoztak. Mindenki, aki ilyen szentség nélküli, bűnös, házasságon kívüli nemi aktust folytat, ebbe a mérhetetlen büdös lápba kerül és kimondhatatlanul szenved miatta. Szégyelli magát tette miatt.

Ebben a lápban egyszer csak felfedeztem a papát, nyakig ült a bűzlő folyadékban, fájdalmat éreztem és hangosan felkiáltottam: „Papi, mit csinálsz te itt?” Apám síró hangon válaszolt: „Lányom, ó, lányom, a házasságtöréseim, a hűtlenségeim miatt vagyok itt.”

Ha egyszer ezt önök is átélik, talán emlékezni fognak ezekre a szavakra. Azt tudom nektek mondani, a legfájdalmasabb az embereket szerető Istent látni, aki egész életünkben mellettünk van és állandóan keres. Mennyire szenved ez a szerető Isten a bűneink miatt.

Ott mutatták meg nekem, milyen sokan imádkoztak értem, hány pap és hány apáca fáradozott azon, hogy jó útra térjek. És hogy megvetettem ezeket az embereket! Közönséges megjegyzésekkel illettem ezeket a szent életű embereket. Az apácákat a következő kifejezésekkel illettem: „szent tyúkok”, „kielégítetlen vén satrafák”, „szentnek mutatkozó, örökké klimaxos nők, akik az Úristen lábujjait nyalogatják, és fogalmuk sincs az emberek problémáiról”. Ez csak néhány a legártatlanabb elnevezések közül, amiket mondtam rájuk.

Tudják, odafent, mint egy nyitott könyvet látjuk az egész életünket, minden momentumát feljegyezték. Nemcsak a szavakat, amiket mondunk, hanem amit közben gondolunk, minden nyíltan látható előttünk. Gyakran elborzaszt a szavaink és gondolataink különbsége. 

Elkövetett bűneink nemcsak számunkra, hanem környezetünk számára is következményekkel járnak, ezek romlott gyümölcsök, melyek környezetükben minden egészséges gyümölcsöt megfertőznek, és romlásnak indítanak. Nagy fájdalom a másik világban, ha látjuk, hogy bűneink nemcsak nekünk okoztak kárt, hanem a környezetünkben is széles körben rombolnak, és megmérgeznek mindent. 

Ha tehát a bűnöket továbbadom, akkor mi lesz ennek a következménye? – Ki áll hozzánk legközelebb? A gyermekeink. – Sajnos először a gyermekeimnek, a családomnak ártok vele.
Most hallgassatok ide, ne engedjétek el a fületek mellett: ha az ember súlyos bűnt követ el, az ördög kezébe kerül, aki kényszeríti, mint egy pénzbehajtó, hogy írjon alá egy váltót, amely rögtön az övé lesz.

A legszomorúbb az, hogy a Sátán hozzánk intézett első megrendelése így hangzik: „Most menj, és hozzál ide mindenkit, aki téged körülvesz, és akivel kapcsolatban állsz!”
Az az anya, aki gyűlöl valakit és különböző dolgokat terjeszt embertársairól, vagy az az apa, aki erőszakos, vagy alkoholista, aki mindig részegen jön haza, vagy nem okoz neki problémát, hogy ellopja a másét, az közvetlen környezetét, a saját gyermekeit teszi tönkre.

Visszaélés a szülői tekintéllyel, ha a gyermekeket nevelő szülők ezzel a magatartásukkal rossz példát adnak gyermekeiknek.

Csak az egyház szentségeinek segítségével lehet összezúzni ezt az ördögi kört, mely generációkat köt össze. Csak a szentségek kegyelme és az ima ereje tudja kiszorítani és kizárni ezeket a bűnöket.
Valódi sötétség volt. Minden élt és mozgott. Miután tehetetlenül kicsúsztam az alagútból, hirtelen egy nyílt helyre értem. Kétségbe estem, s megpróbáltam vasakaratommal elmenni innen.

Ugyanolyan akarat volt ez, mint régen, amikor el akartam érni valamit. De ebben a helyzetben ez a vasakarat semmit sem ért. Fogoly voltam és nem tudtam szabadulni. Régi elképzelésemből és álmaimból semmi sem maradt. Hirtelen egészen kicsi, jelentéktelen lettem.
Akkor megnyílt a föld alattam. Úgy nézett ki, mint egy óriási száj, egy nagy pofa, egy torok. A föld élt, rengett!!!

Mérhetetlenül üresnek éreztem magam és alattam olyan félelmetes szakadék tátongott, amilyet leírni sem lehet. A legszörnyűbb pedig az volt, hogy itt Isten jelenlétéből és szeretetéből semmi nem volt érezhető. A reménynek még szikrája sem volt.

Erre a szakadékra az volt jellemző, hogy megállíthatatlanul szippantott lefelé. Ordítottam, halálra rémültem, amikor láttam, hogy nem tudom elkerülni a zuhanást, szakadatlanul húz lefelé.

Ösztönösen tudtam, hogyha lezuhanok, soha nem jutok vissza, lejjebb és lejjebb fogok esni. Ez a lelkem, a szellemi lelkem halála volt. Örökre elvesznék.

A borzalmas horror alatt a szakadék szélén, megéreztem, hogy Szent Mihály arkangyal megfogja a lábamat. A testem beleesett a szakadékba, de ő tartotta a lábamat.

Szörnyű fájdalmam volt és nagyon féltem. Miközben a szakadék fölött lógtam, a démonokat még azt a kevés fény is zavarta, ami a lelkemben maradt, és rám rohantak.

Ezek a csúf teremtmények olyanok voltak, mint a lárvák, a vérszívók, akik még ezt a kevés fényt is ki akarták irtani a lelkemből. Elképzelhetik az undoromat, amikor ezek rám másztak.

Ordítottam, mint az őrült, ordítottam. Ezek a szörnyek égettek. Ó, testvéreim, ez valódi sötétség. Ez a gyűlölet, amely éget, amely ránk tekeredik, kizsákmányol, kiszipolyoz. Ezt a horrort nem lehet szavakkal leírni.
A házasság szentsége

Szeretnék egy kicsit kitérni a házasság szentségére. A házasság szentségének nagy kegyelméről szeretnék beszélni. Ha valaki templomban esküszik és igent mond a párjára, elkötelezi magát, hogy jóban és rosszban hű marad, akkor ezt ő magának a mennyei Atyának ígéri meg. Ő az igazi tanú, amikor ígéretet teszünk. 

Ha meghalunk, megtaláljuk ezt az életünk könyvében. Láttam, hogy a fiatal párt az esküvő alatt egy csodálatos aranyköd veszi körül. A mennyei Atya ezt arany betűkkel írja az életkönyvükbe.
Ha az Úr testét és vérét fogadjuk, az Istennel és azzal a személlyel kötünk szövetséget, akit választottunk, akivel egész életünket meg akarjuk osztani. Amikor kinyilvánítjuk akaratunkat, az nemcsak a partnerünknek szól, hanem a Szentháromságnak.
Az Úr megengedte, hogy megnézzem az esküvőnk napját. Amikor a férjem és én áldoztunk, nem ketten, hanem hárman voltunk. Mi ketten és Jézus.

Amikor áldozunk, úgy egyesül velünk az Úr, mintha egyek lennénk. A szívébe visz, és a szívében egyesülünk. Jézussal együtt Szentháromságot alkotunk. Ember tehát nem választhatja el, amit Isten összekötött. Akkor megkérdezem: én megtehetem? Soha. Soha, testvéreim, soha nem szüntethetjük meg ezt a szövetséget. Senki nem teheti meg, miután az Úr ezt megáldotta. Ha két fiatal házasságra lép, micsoda áldás van az ilyen páron!

Láttam a szüleim házasságkötését: amikor apám anyámnak az ujjára húzta a gyűrűt, és a pap házastársaknak nyilvánította őket, az Úr egy pásztorbotot adott át apámnak. Úgy nézett ki, mint egy fönt meghajlított fénybot, ez a kegyelem, amit az Úr ad a férjnek.

Ez a tekintély ajándéka Istentől, az Atyától, amellyel a férj családjának kis nyáját gondozni tudja, hogy majd a gyerekeit, akiket ajándékba kap, óvja az ártalmaktól és veszélyektől, amelyek leselkednek rájuk, és hogy megvédje a házasságot.

Anyámnak adott valami olyat Isten, mint egy égő golyó, amit a szívébe helyezett. Ez a Szentlélek szeretetét jelenti. Láttam, hogy anyám nagyon tiszta lelkű asszony volt, Isten örült.

El se tudják képzelni, mennyi tisztátalan szellem próbálta apámat megragadni. Úgy néztek ki, mint a lárvák vagy vérszívók.

Tudniuk kell, ha valaki házasságon kívül nemi kapcsolatot létesít, ezek a mocskos szellemek azonnal ráakaszkodnak, kezdik a nemi szervekkel, hatalmukba kerítik a testet, a hormonokat. Megtelepszenek az agyban, elfoglalják a hipofízist, a nyálkahártyákat és az emberi szervezet minden idegszálát, és nagy mennyiségű hormont produkálnak, hogy felkeltsék az alantas ösztönöket.

Isten gyermekét az ösztönei a szexuális vágyak rabjává teszik. Olyan emberré változtatják, akiről azt mondják: élvezi az életet.

Könnyedén azt mondják: egy alkalom nem alkalom. De egy alkalomnak is ilyen keserű következményei vannak.

Ha két fiatal szűzen köt házasságot, Isten különösen felmagasztalja őket. Isten szent szövetséget köt velük és megáldja a szexualitásukat. (Ezt az áldást az is megkapja, aki nem szűzen házasodik.) A szexualitás nem bűn. Isten áldásként adta. Ahol Isten előtt kötötték a házasságot, ott Isten jelen van, még a hitvesi ágyban is.
A szentségi házasságban a párok Isten kegyelmét ajándékozzák egymásnak intim kapcsolatukban, a nem szentséginél bűnökkel fertőzik meg egymást.
Isten örül, hogy végigkísérheti őket új életükben. Isten és ez a pár egységet képeznek. Kár, hogy sok házaspár ezt nem tudja, és nem gondol rá. Ha csak tradícióból házasodnak templomban, de nem hisznek a szentség erejében, az áldás elmarad.
Sokan arra gondolnak, bár már vége volna a szertartásnak, mert szórakozhatnának, ehetnének, ihatnának. Elfeledkeznek az Úrról, kint hagyják Őt az utcán, ahogy annak idején én is tettem.

Eszembe sem jutott, hogy meghívjam az Urat új otthonomba, és az új életembe. Azt szereti, ha hívjuk, hogy velünk legyen mindenhol. Azt akarja, hogy érezzük a jelenlétét. Ő, az Úr, a házasság szentségének ellenére egyedül van, és azt szeretné, hogy szabad akaratunkból kérjük és hívjuk őt.

Az esküvő után én sem hívtam Őt az otthonomba. Ott hagytam a templomban, jól éreztem magam a nászúton, nem gondoltam többé rá. Visszajöttem az otthonomba, őt pedig kint hagytam az utcán, soha nem gondoltam arra, hogy magamhoz hívjam.
Milyen jó lenne, ha a többi fiatal pár tudatában lenne ennek, és nem követné el azt a hibát, amit én akkor elkövettem. Szüleim esküvőjénél még az volt a szép, hogy visszaadta apámnak a kegyelmet, amit könnyelmű élete miatt elvesztett. Isten ezt jövendő felesége, anyám iránti szeretetéből tette, mert anyám szűzen ment férjhez.

Isten meggyógyította apám piszkossá vált szexualitását, és az ezzel kapcsolatos hormonális rendellenességet. De ő nagyon „férfias” volt, egy igazi, úgynevezett „macsó”, és barátai újra csábítani kezdték azzal, hogy ne legyen papucs. Sikerült őt rávenni, hogy a régi életét folytassa.

Már 14 nappal az esküvő után megcsalta anyámat, elment a bordélyházba, hogy bebizonyítsa barátainak, hogy nem papucs.

Tudják, mi lett azzal a pásztorbottal, amit az Úr adott neki? A démon elvette tőle. Azok a gonosz lelkek visszatértek és rátapadtak. Apám a család bárányaitól a farkashoz állt át. Már nem a családját védte, hanem kitárta a kaput a démonoknak és az egész ház réme lett.

Ott fönt könnyek közt mondta: „Hála csodálatos feleségemnek, (anyádnak), aki 38 éven át imádkozott értem és megtérésemért. Példaértékű, áldozatkész anya volt, ő mentett meg a pokoltól.”

Anyám 38 évig imádkozott apámért, akit a nagyapám, aki szintén házasságtörő életmódot folytatott, már 12 évesen elvitt az örömlányokhoz, hogy férfivá legyen.

Tudják, hogyan imádkozott anyám a Legszentebb előtt? Azt mondta: 
„Uram, tudom és bízom abban, hogy nem hagysz addig meghalni, amíg a férjem megtérését meg nem élem. Nem csak a férjemért kérem, könyörgök minden olyan asszonyért, aki ugyanilyen helyzetben van. Különösen azokért az asszonyokért kérlek, akik jósokhoz, boszorkányokhoz, a mágia és a démonok egyéb eszközeihez mennek. Azokért, akik ily módon a lelküket és gyermekeiket eladják a démonoknak ahelyett, hogy hozzád mennének és imádkoznának. Állj melléjük és szabadítsd meg őket a gonosz láncaitól!”
Így imádkozott anyám. És tudjátok, miért szerettem annyira apámat, és miért tudok fölnézni most rá? Mert anyám tiszteletre tanított. Nagyon jó asszony volt, soha nem ösztönzött arra, hogy valakit gyűlöljünk, legkevésbé apánkat, pedig elég okot szolgáltatott volna rá. 
Néha anyám bolondozva mondta, hogy olyan kinyilatkoztatást kapott az Úrtól, hogy minden súlyos bűn után megnyílik a föld, és elnyeli az illetőt. Jót szórakoztam anyám szavain, és ezért naivnak, butának tartottam. Gyakran mondtam neki: „Tudod, Isten megmutatta nekem, hogy megnyílt a föld, és elnyelte apámat.” Ezzel céloztam az ő a súlyos bűnökről tett mondására.
De a másvilágon megtudtam, hogy anyámnak volt egy misztikus víziója. Így válaszolt nekem: „Igen, lányom, láttam apádat, amint megláncolta az ördög, és le akarta húzni a szakadékba, de én rátettem a rózsafüzéremet és elvonszoltam a templomba a Legszentebb elé. Állandó harc volt ez. A Sátán egyre csak le akarta húzni, és én a rózsafüzérrel ráncigáltam vissza. Amikor végre elvittem a templomba, azt mondtam az Úrnak: „Idehoztam neked, rád bízom, mentsd meg.”
Nyolc évvel halála előtt apám megtért. Mélyen megbánta a bűneit, és megbocsátást kért az Úristentől. Az irgalmas Isten megbocsátott neki. De egykori bűneiért nem bűnhődött meg. Megbánta ugyan, meggyónta, fel is oldozták. De már nem volt alkalma arra, hogy vezekeljen. Ezért volt a tisztítótűzben, nyakig a bűzlő iszapban.
Gyakran elfeledkezünk az elkövetett bűnök miatti vezeklésről, illetve a jóvátételről. Ritkán gondolunk erre. Sokszor van úgy, hogy nem nagyon tudjuk jóvátenni.

De Jézus a szentségben megadhatja nekünk a kegyelmet, hogy vezekelhessünk. Ha látogatjuk az Oltáriszentséget és kérjük, megadhatja nekünk azt a kegyelmet, hogy jóvátehessük bűneinket.

A másvilágon mutatja meg Isten, hogy a bűnök másokra is hatással vannak, sokszor többet ártanak, mint maga a bűn. Ezek a következmények leginkább a szeretet elleni támadások, és Isten maga a szeretet.

Az Oltáriszentség és a szentségimádás az egyetlen út, amely közvetlen az égbe vezet. Jól jegyezzék meg, ez nagyon fontos számunkra.

Ha valaki megcsalja a házastársát, az Úristent csalja meg. Megszegi az esküt, amit Istennek és partnerének tett az esküvője napján. Aki úgy gondolja, hogy nem tudja betartani, inkább ne házasodjon. Azt mondta az Úr: „Ha hűtlen vagy, magadat átkozod meg. Ha nem vagy hű, ne házasodj.” 
Azt mondja az Úr: „Gyermekeim, kérjetek engem, hogy hűek lehessetek házastársatokhoz, hogy hűek legyetek Istenetekhez.”

Hány probléma és fájdalom származik a hűtlenségből! Például ha a férfi örömlányokhoz megy, vagy kapcsolatot létesít a titkárnőjével, az óvszerrel beszerezhet egy vírust. A mosakodás sem segít. Ez a vírus nem pusztul el, és ha később a feleségéhez megy, átviszi rá. A vírus befészkeli magát a vaginába vagy a méhbe, és valamikor rák lesz belőle. Igen, rák!
Ki mondja még azt, hogy a házasságtörés nem öl? És sok nő, hogy ne derüljön ki a házasságtörés, megöleti a magzatát. Egy ártatlan embert ölnek meg, aki sem beszélni, sem védekezni nem tud. Ilyen beláthatatlan következményei lehetnek egy rövid ideig tartó élvezetnek.
A házasságtörés sokféleképpen öl. És akkor még szemtelenül perlekedünk Istennel, szorult helyzetünkre, az iskolára toljuk, ha nem úgy történik valami, ahogy mi szeretnénk, vagy ha problémánk van, vagy betegek vagyunk.
Egyedül mi tehetünk róla! A bűnök mögött mindig az ellenség rejtőzik. Ha súlyosan vétkezünk, mindig kinyitjuk neki az ajtót. Aztán, ha baj ér, Istenre akarjuk hárítani a felelősséget.

Jaj annak, aki házasságot akar tönkretenni. Aki a házasságot tönkre akarja tenni, az egy sziklának ütközik, és ez a szikla maga Jézus. Isten védi a házasságot, ne kételkedjenek benne.

Azt is el szeretném mondani, hogy nagyon kell vigyázni az anyósoknak, hogy ne avatkozzanak bele a gyerekek házasságába. Ne tegyék tönkre azzal, hogy megzavarják a házaspár viszonyát, és bizalmatlanságot keltenek.

Ha nem szeretik a menyüket vagy a vejüket, mindegy, jogos-e vagy sem, ne avatkozzanak bele a fiatalok kapcsolatába. Inkább imádkozzanak a házasságukért. Egyszer házasodhatnak, nincs mit tenni.

Az egyetlen, amit tehetnek, imádkozni értük. Imádkozzanak a házasságért és hallgassanak. Hallgatásukat pedig, ha nehezükre esik, ajánlják fel az Úrnak. Nagyon sok asszony kárhozott el azért, mert beleavatkozott gyermeke házasságába. Ez nagyon súlyos bűn. Ha látják, hogy valami nincs rendben, hogy egyikük megszegi az ígéretét, maradjanak csöndben és imádkozzanak. 
Kérjék értük Istent, kérjék a segítségét. Beszélhetnek velük, kérhetik őket, hogy mentsék meg a házasságukat, legyenek tekintettel a gyerekeikre. Mondják el, hogy azért van a házasság, hogy kölcsönösen szeressék egymást, adjanak egymásnak, és mindig bocsássanak meg egymásnak. A házasságért harcolni kell, de soha sem közbeavatkozni, még kevésbé egyikük pártjára állni.

Az ördög álnoksága

Aki látta a Passió című filmet, emlékezhet arra, hogy a Sátán Urunk megostorozása idején egy kisbaba képében volt jelen, nézte Jézust és ránevetett.
Tudják, a Sátán valójában nem kisbaba, ő egy szörnyeteg, minden rossz megtestesítője és létrehozója. Egy undok perverz alak, aki az embereket tévtanokkal, cselszövéssel testük, és szenvedélyeik rabjává teszi, pl. azzal, hogy elhiteti, hogy nem létezik.
Képzeljék el, milyen ravasz, hogy letagadtatja magát. Úgy tesz előttünk, mintha nem létezne, s így nyugodtan azt tehet velünk, amit csak akar.
Még a hívőket is megtéveszti ilyen módon. Ezerféle módon téveszti meg az embereket, s mindenkinek megtalálja a leggyengébb pontját. Ezért van az, hogy gyakorló katolikusok is, akik járnak szentmisére, elmennek a jósnőhöz.
Mert a gonosz elhiteti velük, hogy ebben nincs semmi rossz, így is a mennybe jutnak, mert ezzel senkinek sem ártunk. A démon vezeti őket, kihasználja, irányítja ravaszsággal, jól kifundált álnoksággal, és ármánnyal.

De elmondom önöknek, ha jósnőhöz mennek, teljesen mindegy, mit csinálnak ott. A bestia minden esetben megpecsételi önöket, ha boszorkánysághoz fordulnak, kártyavetőt keresnek fel vagy szellemekre esküsznek, asztalt táncoltatnak, spiritizmussal vagy asztrológiával foglalkoznak. Ezek miatt a hobbik miatt, amik ma nagyon divatosak, a gonosz megpecsételi az önök lelkét.

Egyszer egy barátnőmmel elmentem egy boszorkányhoz, hogy megtudjam a jövőt. A bestia rányomta a lelkemre a pecsétjét. Ettől a pillanattól kezdve elkezdett a gonosz belső nyugtalanságot, zavart, zaklatást, éjszakai rémálmokat, félelmet, kínlódást, ijedtséget okozni.
Még az is megfordult a fejemben, hogy öngyilkos leszek. Sírtam, boldogtalannak éreztem magam, már nem találtam meg a békémet. Imádkoztam, de az Urat nagyon messze éreztem magamtól. Már nem éreztem úgy az Úr közelségét, mint gyermekkoromban. Egyre jobban nehezemre esett imádkozni. Kinyitottam a gonosznak az ajtót.
A szegény lelkek

Térjünk vissza arra a szörnyű helyre a borzalmas szakadékhoz, (torokhoz), ahol én voltam. Tudniuk kell, hogy istentelen voltam, gyakorlatilag ateista. Azt hittem, hogy nem létezik ördög, aztán meg azt is, hogy Isten sincs.

De itt, ilyen körülmények között kiabálni kezdtem: „Ó, szegény lelkek a tisztítótűzben, kérlek benneteket, vigyetek ki innen, segítsetek nekem. Kérlek benneteket, segítsetek!”  

Tehát kiabáltam, s maró fájdalom fogott el. Észrevettem, hogy embermilliók sírtak. Hirtelen rengeteg embert láttam, jórészt fiatalokat, akiknek kimondhatatlan fájdalmuk volt. Ezen a szörnyű helyen ebben az ingoványban gyűlölettel és fájdalommal tele csikorgatták a fogaikat, üvöltés és fájdalmas kiáltás tört fel belőlük, ami megrémített, s amit sose tudok elfelejteni. 
Értik ezt? Ez az Isten távolléte, ez a bűn, ez a bűnök következménye. Értik, mi a bűn? A bűnök Istennel teljesen ellentétesek, mert Ő a végtelen szeretet.

Olyan rettenetes a bűn, hogy ilyen szörnyű következményekkel jár. Mi pedig viccelődünk rajta. Viccek a bűnökről, a pokolról és a démonokról. Közben sajnos nem tudjuk, mit teszünk.
Évek teltek el, amióta ezt átéltem, de mindig, ha rágondolok, ha ennek a sok embernek a fájdalmára gondolok (Polo asszony itt könnyekre fakad – szerk. megj.), nem tudom megállni sírás nélkül.
Ezek öngyilkosok voltak, akik elkeseredésükben ölték meg magukat. Most ebben a kínlódásban, ebben a gyötrődésben, ebben a fájdalomban voltak. Körülvéve félelmetes dolgokkal, démonokkal, akik kínozták őket. Ebben a tortúrában a legrosszabb Isten teljes távolléte, mert Istent ott nem érezni.

És megértettem, hogy akik öngyilkosok lesznek, addig kell, hogy ott maradjanak, ameddig éltek volna a földön. Az öngyilkossággal kiestek Isten rendjéből, ezért mehetnek hozzájuk a démonok.

A tisztítótűzben a „Szegény lelkeket” megkímélik minden gonosz befolyástól. Ők már a szent Istennél vannak, és nincs semmi kapcsolatuk a démonokkal. Istenem, milyen sok szerencsétlen ember, főleg fiatalok; olyan sokan sírnak, szenvednek, kimondhatatlanul szenvednek.

Ha tudnák, mi vár rájuk az öngyilkosság után, biztos inkább börtönbüntetést vállalnának, mint ilyet.
Tudják, milyen szenvedést kell mindemellett elviselniük?

Látniuk kell, hogy szüleik, legközelebbi hozzátartozóik, akik még élnek, miattuk szenvednek, szégyenkeznek, lelkiismeret furdalásuk van.
„Ha szigorúbban neveltem volna, ha megbüntettem volna, ha nem büntettem volna meg, ha mondtam volna neki, ha ezt vagy azt tettem vagy nem tettem volna…” ezek a lelkiismereti kérdések nagyon nagyok és nyomasztóak tudnak lenni. Ez a földön is pokol.
Hogy hozzátartozóiknak ezt a kínlódását látniuk kell, még jobban megnehezíti a helyzetüket. Ez a legnagyobb kín számukra, és ennek nagyon örülnek a démonok, és mutogatják nekik ezeket a képeket: „Nézd, hogy sír az anyád. Nézd, hogy szenved apád. Nézd, ahogy kétségbeestek, és magukat okolják. Nézd, ahogy veszekednek, és szidják egymást. Nézd, milyen fájdalmat okoztál nekik. Nézd, most Isten ellen lázadnak. Nézz a családodra, ez a te hibád!”

Ezeknek a „Szegény lelkeknek” mindenekelőtt arra van szükségük, hogy a hátramaradottak jobb életet éljenek. Megváltoztassák az életüket, és a szeretet műveit cselekedjék, betegeket látogassanak, szentmisét mondassanak a halottakért, és ezen a szentmisén ők maguk is részt vegyenek.
Ezzel ezek a lelkek vigasztalást nyernének. Azok a lelkek, akik a tisztítótűzben vannak, már semmit nem tudnak tenni saját magukért. Egyáltalán semmit, de Isten a szentmise mérhetetlen kegyelmével sokat tud segíteni. Ily módon segíthetünk rajtuk, misét mondatunk, a szentmisén részt veszünk, és a szentmiseáldozaton való áhítatos részvételünket, mint adományt az Isten anyjának, Máriának közvetítésével átnyújtjuk a Mennyei Atyának.
Ijedten vettem tudomásul, hogy ezek a lelkek nem tudtak nekem segíteni. Ebben a szörnyű pánikban újra kiabálni kezdtem: „Ki az, aki tévedett velem kapcsolatban? Ez csak tévedés lehet! Én szent vagyok, életemben mindenki szentnek nevezett. Soha nem loptam, soha nem gyilkoltam. Senkinek nem okoztam fájdalmat. A gazdasági válság ideje alatt ingyen kezeltem a betegeket, gyakran nem kértem pénzt, amikor nem tudtak fizetni. Vásároltam a szegényeknek. Mit keresek én itt?”
Arra hivatkoztam, hogy nekem jogom van a mennybe jutni! Azt gondoltam, hogy nekem, aki olyan jó voltam, a mennybe kellett volna jutnom. „Mit keresek én itt? Minden vasárnap mentem a szentmisére, bár ateistának vallottam magam és semmire sem figyeltem, amit a pap mondott. Csak ritkán mulasztottam szentmisét. Hát mit keresek én itt? Szabadítsatok ki innen! Vigyetek ki innen!”  

Tovább folytattam a kiabálást, őrjöngést, rajtam az undorító kukacokkal, férgekkel.
„Római katolikus vagyok, gyakoroltam a vallásomat, szabadítsatok ki innen!”

Láttam apámat és anyámat

Amikor kómában feküdtem, s kiáltoztam, azt kiabáltam, hogy katolikus vagyok, látok egy kis fényt – csak egy egészen kicsike kis fényecskét ebben az iszonyú sötétségben. 

Ez a legjobb, ami ebben a szituációban történhetett.

A szörnyű sötét szakadék fölött néhány lépcsőfokot látok, fölnézek és észreveszem, hogy apám a szakadék fölött áll. Öt évvel ezelőtt halt meg. Majdnem a szakadék szélén állt, csak néhány lépcsőfokkal följebb, mint én. Ott kicsit több volt a fény. 

Négy fokkal följebb láttam anyámat, akinél sokkal több fény volt. Imába merült, imádságos tartásban. Mikor megláttam őket, nagy öröm fogott el, olyan nagy öröm, hogy magamon kívül kezdtem kiabálni: „Apa! Anya! De jó, hogy látlak benneteket. Kérlek, vigyetek ki innen! Tiszta szívemből kérlek benneteket, vigyetek ki innen! Vigyetek ki innen!”
Amikor lenéztek rám és apám ebben a nyomorúságos helyzetben látott, látniuk kellett volna önöknek is azt a nagy fájdalmat, amit kifejezett az arcuk. 

Fönt automatikusan látnak, mert mindenkit tökéletesen ismernek. Rájuk néztem, és rögtön láttam azt a mérhetetlen szomorúságot és fájdalmat, amit a szüleim éltek át, amikor így láttak engem.

Apám keservesen kezdett sírni, kezét az arcához emelte, és remegő hangon siránkozott: Ó, leányom, leánykám! 

Anyám tovább imádkozott, s ezzel tudtomra adta, hogy ők semmit nem tehetnek azért, hogy engem kivigyenek innen. Közben az is fájdalmas volt, hogy azzal, hogy engem itt láttak, az ő állapotukat is nehezítettem.

Még rosszabbul éreztem magam, mert az irántam való részvéttel súlyosbítottam szenvedésüket. Megértettem, hogy azért voltak itt, mert számot kellett adniuk az én rossz nevelésemért.

Ők voltak Istentől kapott tehetségem őrei. Életükkel és példájukkal meg kellett volna védeniük a Sátán támadásai ellen. Minden szülő őrzője gyermeke Istentől kapott adottságainak. Amikor szüleim gyötrelmét láttam, különösen apámét, ismét kétségbeesetten kiabáltam: „Vigyetek el innen, vigyetek el innen!”
Eutanázia és halálba segítés

Ismét elkezdtem tehát teljes erőmből kiabálni: „Vigyetek ki innen! Ez tévedés lehet. Ki a felelős ezért a tévedésért? Vigyetek ki!
Akkor, amikor így kiabáltam, mély kómában feküdtem. Sok készülék volt rám kapcsolva. Agonizáltam. Nem jutott levegő a tüdőmbe, nem működött már a vesém, csak azért éltem, mert a gépek életben tartottak. A testvérem, aki szintén orvos volt, nem engedte, hogy lekapcsolják rólam a gépeket. 

Azt mondta az intenzív kezelést folytató orvosoknak, akik a lekapcsolás mellett érveltek, hogy: „Ti nem vagytok Isten!” 
Az orvosoknak az volt a véleményük, hogy semmi értelme sincs már a kezelést folytatni. Már beszéltek a hozzátartozókkal, és felkészítették őket, hogy meg fogok halni, hagyjanak nyugodtan meghalni, mivel már agonizáltam. 

De a testvérem nem adta fel. Látják az ellentmondást? Én életemben mindig az eutanázia mellett kardoskodtam, hogy mindenkinek „joga van a halálhoz.”  

A húgom csak azért lehetett ott, mert ő is orvos volt, s ő végig mellettem maradt.

És képzeljék el, amikor a lelkem a másvilágon volt, és láttam a szüleimet, akiknek teljes erővel kiabáltam, mert örültem, hogy láthattam őket, a testvérem ezt a hangot a valóságban világosan hallotta! 

De ő félreértette a kiabálásomat. Majdnem meghalt az ijedtségtől, amikor felfogta szavaimat. Mert azt jelentette számára, hogy én végleg elmegyek ebből a világból. A szüleim említését úgy értelmezte, hogy értem jöttek, hogy magukkal vigyenek az örökkévalóságba. Ő is kiabálni kezdett: „A testvérem most már tényleg meghalt! Elvesztette a csatát. Apám és anyám magukkal vitték. Apa és anya, el innen, tűnjetek már el! Ne vigyétek el. Gyermekei vannak, akik még kicsik. Ne vegyétek el tőlünk. A testvéremet, Gloriát ne vegyétek el. Hagyjátok itt!” 
Az orvosoknak kellett elvezetniük őt, azt hitték, sokkos állapotba került. Nem lenne csoda, hiszen sok mindent átélt, az unokaöcsém halálát, akit el kellett hoznia a krematóriumból. A nővére halálát vagy a nővére állapotát, aki nem halt ugyan meg, de a mai napot már nem éli túl - ahogy az orvosok mondták. Már három nap óta ezekkel a gondokkal és szorongásokkal volt megterhelve, és ráadásul nem is aludt. Nem csoda, hogy az orvosok azt hitték, hogy kiborult.
A vizsga

És újra elkezdtem kiabálni: „Nem értitek? Vigyetek ki innen, mert én katolikus vagyok! Csak félreértés lehet, hogy ide kerültem, ez tévedés! De hát ki tévedett itt? Kérlek, vigyetek ki innen!” 
Amikor ismét kétségbeesve kiabáltam, hirtelen egy hangot hallottam. Egy édes, kellemes hangot. Ez egy jóságos, égi hang volt. Kellemes izgalom fogott el.

Teljes békét és kimondhatatlan szeretetet éreztem. A sötét alakok, az undorító férgek gyorsan és ijedten lekúsztak rólam, mert ennek a szeretetnek nem tudtak ellenállni. Ezt a békét nem tudták elviselni. Erőtlenül a földre estek, és ott maradtak, mintha az Úrhoz imádkoznának. Ez az esemény hihetetlen hatást gyakorolt rám.

Leírhatatlan béke uralkodott körülöttem, és hallottam, amint a kellemes hang azt mondja nekem: 
„Na, jó, ha te valóban katolikus vagy, biztosan meg tudod mondani, hogy hangzik Isten tízparancsolata.”
Milyen kínos helyzet. Most blamálom magam. Saját csapdámba estem a kiabálással és a katolikusságom hangoztatásával. Az egész világ meghallhatja a szószegésem, és a hamis vallásosságomat. Kínos bemutatkozás.
El tudják képzelni? Azt tudtam, hogy van tízparancsolat. Részemről ez volt minden. Aztán semmi nem jutott eszembe, („tabula ráza”), hogyan mászok ki ebből? Nem akartam föladni, gondoltam valahogy csak menni fog.
Istenedet mindenek fölött szeresd…

Anyám mindig beszélt a szeretet első parancsáról. Végre ennek gyakorlati haszna is volt a számomra. Ez a figyelmeztetés és tanítás nem volt hiábavaló. Eljött az idő, hogy mint engedelmes leányka, ezt be is bizonyítsam.

Anyám örülni fog neki. Lássuk, ezzel a minimális tudással átmegyek-e a vizsgán anélkül, hogy kiderülnének hiányosságaim.

Azt hittem, ennyi elég lesz, ahogy életemben megszoktam. Mindig tudtam mellébeszélni, és „kimászni a kátyúból”.

Mindig olyan jól meg tudtam indokolni, hogy mit nem tudok, és mire nem vagyok képes, s ily módon megvédtem magam. 
Az első parancs úgy hangzik: „Szeresd Istenedet mindenek felett, és felebarátaidat, mint önmagadat!”

És már hallom is a választ: „Nagyon jó!” Ismét hallom a kellemes hangot: „És te? Szeretted a felebarátaidat?” Rögtön rávágtam: „Igen, igen, szerettem őket, igen, igen, valóban szerettem őket. Szerettem őket!” És akkor azt hallom a másik oldalon, hogy: „Nem!” - Egy rövid, éles, határozott NEM-et hallottam!
Most jól hallgassanak ide! Amikor ezt a NEM szót hallottam, mintha a villám vágott volna belém, a csapást olyan erősen éreztem. Olyan sokk ért. Mintha lebénultam volna. Aztán az ijedtség alábbhagyott. A hang így folytatta tovább: 
„Nem, te nem szeretted Istenedet mindenek fölött. És még kevésbé felebarátaidat, mint önmagadat! Te faragtad ki az istenedet, és olyanná alakítottad, amilyen neked megfelelt. Az Úristennek csak akkor volt helye számodra, ha nagy bajban voltál. Csak szalmaszál volt. A földre dobtad magad, amikor még szegény voltál, amikor a családod még nagyon egyszerű körülmények között élt, és te tovább akartál tanulni, jó állást akartál. Igen, akkor naponta imádkoztál, sok időt töltöttél el az imával. Könyörögtél az Úrhoz, koldultál nála, és térdre vetetted magad. Kitartóan azért imádkoztál és kértél, hogy megszabadítson a nehéz helyzetből, hogy jó iskolád lehessen, a társadalomban elismert személy lehess. Ha bajban voltál, egyszerűen csak pénzt akartál. „Elmondok most egy rózsafűzért, de kérlek, ne felejts el, hogy pénzt kértem!” – ilyen, és ehhez hasonlók voltak az imáid! Ez volt az Istennel való kapcsolatod! Így fordultál hozzá, és elképzelésed szerint ki kellett utalnia számodra egy jó állást!”

Valóban, így viszonyultam életem folyamán az Istenhez. Ez a szomorú igazság, amit nem is tagadhatok. 
Ehhez csak annyit fűzhetek hozzá, hogy számomra Isten egyfajta „bankautomata” volt. Bedobtam „egy rózsafűzért”, és ki kellett jönnie a pénzösszegnek. Ilyen volt a viszonyom az Úristennel.
Ezt most megmutatták nekem, és világos lett számomra. Amikor Isten megadta nekem, hogy egyetemre kerüljek, és segített, hogy befejezzem, amikor hozzásegített, hogy nevem legyen a társaságban, és valaki lettem, amikor pénzhez jutottam, és amikor jól éltem, akkor Ő jelentéktelenné vált számomra. Mellékessé vált Isten az életemben.

Sokat kezdtem képzelni magamról. - Az önteltség nagyon veszélyes dolog az életben.
Az EGO-m gigantikusra nőtt, már a szeretetnek jelei sem voltak, arra sem voltam képes, hogy hálát adjak az Úrnak! Hálásnak lenni? Soha! Miért? Mindezt magamnak köszönhetem.
Én tettem magam „valakivé”. Mindent elértem, amiről csak álmodtam. Vak voltam. Már nem is tudtam emlékezni a könyörgésre! Soha nem tudtam azt mondani: 
„Köszönöm a napot, amit adsz nekem! Köszönöm az egészségemet! Köszönöm az életemet és a gyermekeim egészségét; köszönöm, hogy fedél van a fejünk felett, segíts a szegényeknek, akik hajléktalanok, és nem tudják, ma mit fognak enni! Legalább enni adj nekik, ne hagyd őket egyedül, állj melléjük!” 

Ilyeneket nem tudtam mondani. Nem voltam rá képes. Nem is gondoltam rá. Csak saját magam érdekelt. Én elég voltam magamnak.
Én voltam a leghálátlanabb lény, akit csak el lehet képzelni. A hálátlanság mellett még el is utasítottam az Úristent, sőt nevetségessé tettem.
Ezotéria - Reinkarnáció

Sokkal jobban hittem én a Merkúrban, Vénuszban, és a többi égitestben, mint az Úristenben. A kabalák fontosabbak voltak nekem, mint az Isten.

Rajongtam az asztrológiáért és a csillagjóslásért, és mindenhol arról meséltem, milyen pozitívan befolyásolták az életemet a csillagok. Az asztrológia olyan kis repedést jelent lelki életünkben, aminek először nem tulajdonítunk nagy jelentőséget. Amikor viszont észrevesszük, hogy milyen csalás, és a démonoktól származik, gyakran már túl késő megszabadulni tőle.

Elkezdtem a világ szellemének divatos áramlatait követni. Minden tan, még ha beteg agytól is származott, érdekesebb volt számomra, mint az Úr örömhíre. Minden divatosabb volt, mint a Szentírás és a katolikus egyház sok évszázados tanítása.

 Kezdtem abban hinni, hogy ha valaki meghal, egy másik emberben folytatódik az élete. Az újraszületés, a reinkarnáció tanai számomra nagyon alkalmasak voltak arra, hogy hit- és lélek nélküli életemet kitöltsék. Az Alkotó iránti hála idegen volt számomra. Egyáltalán nem gondoltam rá.

A kegyelem szót kitöröltem a szótáramból - számomra idegen szó lett, teljesen elfelejtettem az értelmét. Az életvitelemhez nem is volt rá szükségem. Gyakorlatilag nem volt jelentősége. 

Nem voltam már tudatában annak, hogy az Úr nagy árat fizetett értem, és hogy engem is drága vére árán váltott meg.
Mindez a tíz parancsolat vizsgán az égi hang szavainak és kérdéseinek segítségével vált világossá számomra. Most már egészen tisztán láttam. Leesett a szememről a hályog. Vizsgáztattak, és tudni akarták, mit tudok a tíz parancsolatról. Úgy találták, hogy csak beképzeltem magamnak azt, hogy tiszteltem az Úristent, és szerettem Őt.

Saját szavaimmal semmisítettek meg. Mit jelent ez számomra? Egyszerűen az ördögé leszek? A pokolba visznek? 

Egyszer egy kedves hölgy jött el a fogorvosi rendelőmbe azzal a szándékkal, hogy kifüstölje a helyiségeket, szerencsét hozó olajokkal belocsolja, és szerencsétlenséget elűző ceremóniát rendezzen. Azt mondtam, hogy ilyen humbugban nem hiszek. Azért csak csinálja, ki tudja. Ha nem árt, még jó lehet valamire.
Parázsló növényekkel befüstölte a helyiségeket, varázsigéket mormolt, szétlocsolta a folyadékot, hogy szerencsét és jó közérzetet hozzon a rendelőmbe.

Ezzel hozzájárultam, hogy ez a primitív boszorkányság, a tudásommal ellentétes babona nagyobb jelentőséget és befolyást kapjon, mint az Úr és az Ő örömhíre.  

A rendelőmben, egy sarokban, eldugva, hogy a páciensek ne lássák, az Aloé Vera húsos levelét tartottam, mert azt mondták róla, hogy elűzi a rossz energiákat. 

Azért számolok be nektek ezekről a dolgokról, hogy lássátok, milyen tévutakon jártam, milyen üresség töltötte be az életemet a valódi tanítás helyett. Szégyen ez, még ma is szégyellem magam emiatt. De sajnos ilyen volt az akkori életem.

Aztán folytatták tovább az életem értékelését a tízparancsolat alapján. Pontosan megmutatták nekem, hogyan viselkedtem felebarátaimmal.

Milyen gyakran mondtam az Úrnak, hogy szeretem Őt, mielőtt elfordultam tőle. Mielőtt az ateizmus tévútjára tértem, és tévtanokat kezdtem követni, gyakran mondtam: 
„Uram, Istenem, szeretlek!”
Én és a felebarátaim

Azzal a nyelvvel, amivel az Urat dicsértem és dicsőítettem, az egész emberiséget szidtam, és rosszakat mondtam az emberekről.

Mindent és mindenkit csak kritizáltam. Nekem semmi sem volt jó. Mindig csak a hibákra mutogattam. Magamat soha nem hibáztattam, én mindig kivétel voltam. Én voltam a „szent Gloria”, a „Jó”, a „Kedves”, és a „Szép”.

Közben irigy, kiállhatatlan voltam, s egyáltalán nem voltam soha hálás. 

Soha nem mondtam elismerést, köszönetet szüleimnek és családomnak azért a fáradtságért, áldozatért, szeretetért, amit értem hoztak, hogy iskoláztattak, hogy felemelkedhessek a társadalmi ranglétrán, és hogy támogattak.

Ehhez azt is hozzá kell még tennem, hogy miután elvégeztem az egyetemet, és elértem karrierem csúcspontját, a szüleim és a családom már nem volt fontos számomra. 

Akik engem minden eszközzel támogattak, azokat jelentéktelennek, még említésre se méltónak tartottam.

Sőt, már odáig jutottam, hogy szégyelltem anyámat. Szégyelltem, mert egyszerű, szegényes körülmények közt élt, és nyomorúságosan tengette életét.

Én és a családom

Az eredmények egoista életmódot mutattak a „tízparancsolat vizsgán”, de mint feleség is csődöt mondtam. Nagyon messze voltam attól, amit Isten egy keresztény feleségtől elvár.

Milyen feleség voltam? Milyen voltam a hétköznapokban? Egész nap elégedetlenkedtem, már a felkelés pillanatától. Kedves férjem barátságosan üdvözölt: „Jó reggelt!”

Én pedig ezt válaszoltam rá: „Mitől lenne jó a reggel? Nézz ki az ablakon! Már megint esik!” 
Mindig találtam kritizálnivalót, folyton rosszkedvű voltam. Senki nem tudott velem jót tenni, mindenben találtam kifogásolnivalót, és elkezdtem bosszankodni. 
Nemcsak a férjemmel viselkedtem így, hanem a gyerekeimmel is elviselhetetlen és igazságtalan voltam.
Ezen a túlvilági vizsgán megmutatták nekem, hogy soha nem voltam igaz szeretettel, igazi részvéttel embertársaimmal, testvéreimmel szemben, de a családon kívül sem. Azt mondta az Úr: „Soha nem gondoltál rájuk!” Láttam a számtalan beteget, magányost, és siránkozni kezdtem: 
„Uram, milyen szegények, elhagyatottak ezek az emberek. Senki nem törődik velük. Adj kegyelmet, hogy hozzájuk mehessek, meglátogathassam, megvigasztalhassam őket, elűzhessem magányukat azzal, hogy velük maradok. Ez a sok kis gyerek, aki anya nélkül maradt, a kis árva gyerekek, mennyi szenvedést kell nekik elviselniük.” 
Minél többet láttam, minél tovább folytattam a vizsgát, annál világosabban láttam, milyen kőkemény volt a szívem. Most ismertem csak fel, hogy kőszívem olyanná tett, mint egy szörny. 
Tisztán és világosan láttam, hogy nem tudok kimászni a csávából, úgy mint régen. Ezen a ponton röviden összefoglalva: 
A tíz parancsolat-vizsgán megbuktam. Eddigi életem alapján esélyem sem volt átmenni a vizsgán. 
Megmagyarázhatatlanul rossz érzés volt. Eddigi életemben káosz volt. Nem volt már az a rend, ami a teremtéskor megadatott. Mit számított, hogy nem gyilkoltam, hogy senkit nem öltem meg. Elmondok nektek még egy példát:  
Gyakran ajándékoztam rászorulóknak különböző szükségleti cikkeket: élelmiszert, ruhát és sok mást. Soha nem önzetlen szeretetből tettem, hanem hogy lássák, milyen jó vagyok, elismerést csikarjak ki belőlük, és hogy az én divatmajom-társaságomban kedvező képet alkossanak rólam.
Mivel nagyon gazdag voltam, meg akartam mutatni, milyen jóságos és nagylelkű vagyok. Beszéljenek az emberek a nagylelkűségemről, és ezért irigyeljenek és csodáljanak. Gazdagságomban az ajándékokkal és nagylelkűséggel manipulálni akartam a szegénységben és nyomorban élő embereket, hogy ezt is a javamra fordítsam.
Azt mondtam például: „Nézd, adok én neked ezt vagy azt (ami éppen a kezembe került, vagy felesleges volt), de kérlek, légy oly jó, és menj el helyettem a gyermekeim iskolájába a szülői értekezletre, mert a jelenlétet mindig ellenőrzik, és képviselj engem, mert én sajnos nem érek rá”. 
Ily módon osztottam szét környezetemben a feladatokat, minden adomány kapcsolatban volt valamilyen feltétellel vagy kéréssel.
Így tartottam pórázon az embereket. Manipuláltam őket, s függtek tőlem. Rendkívül tetszett, ha észrevettem, hogy egy „emberfalka” szaladt utánam, és a hátam mögött arról beszéltek, hogy milyen nagy szívem van, jó és szent vagyok.
A társaságban jó képet alakítottam ki magamról. Senki nem tudta, hogy ez egy hazug kép, felvett viselkedés, mely nem felelt meg a valóságnak.
Itt minden kinyilvánult. Ezen a vizsgámon minden kiderült. Azt mondták nekem: 
„Az egyetlen isten, akit tiszteltél, a pénz volt. A pénz bálványozásával átkot vontál magadra. A pénz és aranyimádatod a kárhozatba sodort téged. Egyre jobban eltávolodtál az Istentől.”  
Ez igaz volt. Egy ideig nagyon sok pénzünk volt, de aztán csődbe mentünk. Nőttek az adósságok, amelyek egyre nagyobbak lettek. Teljesen elfogyott a pénzünk, már semmink sem maradt…  

Amikor szememre vetették a pénzt, felkiáltottam: „De hát milyen pénzről beszéltek; a Földön egy csomó problémát és adósságot hagytam?”

Isten nevét hiába ne vedd

Az Úr nevét könnyedén és alap nélkül vettem számra. Azt mondtam például a mamának. „Krisztusunkra esküszöm, mama” vagy „Mama, az Istenre esküszöm, hogy úgy volt, ahogy mondtam stb. stb.” és a hihetőnek tűnő hazugságokkal elkerültem a büntetést. 

Észrevettem, hogy a mama milyen alázattal van Isten iránt. Az Úr neve tiszteletreméltó és szent volt előtte. Amikor ezt láttam, arra gondoltam, ez lesz számomra a legjobb fegyver. Így kezem között tartottam anyámat. 
A hazudozásban akkor értem el a csúcspontot, amikor a „Szentről,” a „Legszentebbről,” magáról az Úrról volt szó. 

Minden apróságnál Istenre esküdöztem, hogy hazugságaimat igazoljam. 
Amikor a második parancsot illetően az Úr szemrehányást tett nekem, világos lett, hogy amikor gyerek voltam, sajnálatos módon úgy értelmeztem a hazugságot, mint kitűnő módját annak, hogy elkerüljem anyám büntetését, mely néha kemény, és szigorú volt.
Így kezdtem a hazugság atyjának, a Sátánnak a társaságába járni. Ő, az ördög lett útitársam. Nagy hazudozó lettem. A hazudozás művésze lettem. Egyre jobban tökéletesedtem benne. Amilyen mértékben követtem el egyre súlyosabb bűnöket, olyan mértékben nőttek a hazugságaim is, s lettek egyre nagyobbak, szégyentelenebbek.  

Be akartam bizonyítani magam előtt, milyen mesterfokon űzöm a hazugság művészetét. A hazugságaim lassan a fejem fölé nőttek, ugyanígy bűneim is egyre súlyosabbak lettek.

El tudják képzelni, milyen rosszul éreztem magam hazugságaim, és a kis disznóságaim miatt, hogy Isten legszentebb nevével visszaéltem, és ezzel őt is belerángattam bűneim pocsolyájába?

Látjátok, kedves testvéreim, hogy sorsommal és a halálélményemmel - saját testem fájdalmán keresztül tanultam meg - hogy a szavakat, amik ajkunkat elhagyják, s olyan könnyedén mondunk ki, nem fújja el egyszerűen a szél.
A kimondott szavak nem szállnak el, hanem utolérnek, élő valóságként megmaradnak, s egyszer csak visszajönnek hozzánk, mint a bumeráng, sőt talán még erősebben ütnek vissza.

Talán megborzongtok, ha elmesélem. Nem egyszer történt, amikor a mama nagyon nem akart hinni nekem, azt is mondtam neki: „Üssön belém a villám, ha ez hazugság volt. Csak az igazat mondtam!” 

Ilyeneket mondtam a múltban, aztán már nem is gondoltam rá.

Nézzetek ide, Isten irgalmassága miatt állok itt előttetek. Mivel belém csapott a villám - gyakorlatilag átment rajtam - két részre vágott, teljesen elégetett, de Isten meggyógyított.
Aztán megmutatták nekem a másvilágon, hogy én, aki katolikusnak tartottam magam, soha nem tartottam be a szavam, szószegő voltam, és Urunk és Istenünk szent nevével jogtalanul visszaéltem. 

Nagy benyomást tett rám, ahogy az Úr ezeket a szörnyű eseményeket eltűrte, és ugyanakkor láttam, hogy minden teremtménye imádattal és tisztelettel borult a földre előtte.

Láttam a szent Szűz Máriát, Isten anyját, nagy tisztelettel az Úr lábánál imádkozni. Értem imádkozott és könyörgött. Én pedig, a nagy bűnös, a nagy ingoványnál számot adtam életemről az Úr előtt. Én, aki állítólag jó voltam, akinek jó híre is volt, de ezt sajnos manipulációval szereztem.

Láttam magam, amint az Úr ellen lázadtam, amint mérges voltam rá, amint szidtam, és még átkoztam is Őt.

Ez már nem csak szégyenletes, hanem elviselhetetlen és fájdalmas volt számomra, hiszen tudatában voltam múltamnak, és már tisztán láttam magamat.

Az Úr napját szenteld meg

Amikor az Úr napjának és az ünnepnapoknak a megszentelése következett, szörnyű pillanat volt.
A másvilágon megmutatták nekem, milyen hálátlan voltam az Úrhoz. Soha eszembe sem jutott, hogy a Teremtőmnek vagy a Megváltómnak köszönetet mondjak.

Azt is a szememre vetették, hogy lustaságból mindig kibúvót kerestem, hogy ne kelljen szentmisére mennem. „De mama, ha Ő (Isten) mindig mindenhol ott van, miért kell nekem Őt a templomban meglátogatni?” 
Látjátok tehát, számomra egyszerű és kényelmes volt ilyeneket mondani. És a hang újra megismételte a szemrehányást, hogy Istent napi 24 órát hagytam várni, és egy gondolatot sem szenteltem neki.
Nem imádkoztam hozzá, egyszer sem látogattam meg az Oltáriszentséget vasárnap a templomban (még az Úr napján sem), hogy kifejezzem köszönetemet és megmutassam szeretetemet. Ez sok lett volna nekem, túl büszke voltam és beképzelt. 
Elviselhetetlen fájdalom fogott el. A hang tisztán és szárazan hozta tudomásomra, hogy napi négy órát foglalkoztam a testemmel, a külsőmmel, szépségem ápolásával. Azonban egyszer sem áldoztam tíz percet se arra, hogy vonzalmam és hálám kifejezéseként egy imát mondjak hozzá. 

Igen, sőt gyakran fordult elő olyan is, hogy ígértem egy rózsafüzért, és azt idegesen ledaráltam. Olyan is előfordult, hogy azt mondtam: jó lesz ez így. A kedvenc TV sorozatom reklámszünete elég lesz a rózsafüzér elmondásához. 

De a legrosszabb felismerés számomra az volt, hogy meghalt a lelkem. A szentmise nélkül elsatnyult, pontosabban, éhen halt a lelkem, mert nem kapott táplálékot. A szentmisén való részvétel olyan, mint a „lélek táplálása.”
Csak mulandó testem ápolására fordítottam időt, a világ minden idejét. Testem rabszolgája lettem. Közben elfeledkeztem egy kis, de fontos részletről. 
Lelkem is volt, amivel egyszerűen nem törődtem. A lelkem „teljesen árva” volt. Soha nem tápláltam Isten szavával. Volt a repertoáromban egy gonosz mondás, amely úgy hangzott, hogy aki rendszeresen olvassa a Bibliát, az előbb vagy utóbb megbolondul. 
A szentségeket nem kedveltem. Hogy tudnám én bevallani a bűneimet ennek az „öreg, elmeszesedett fickónak” (a plébánosnak), aki talán még rosszabb és bűnösebb, mint én?
Ez kapóra jött nekem, hogy ne menjek gyónni. Ez a nagy hazug, az ördög, ez a zűrzavart keltő, távol tartott engem a szentgyónástól és a szentségektől. Sikerült neki gyógyulásomat és lelkem megtisztulását megakadályoznia. Ez úgy volt, minden alkalommal, ha bűnt követtem el, lelkem fehér köntösére egy pecsétet nyomott, a sötétség birodalmának fekete foltját. 
Bűneim nem voltak következmények nélkül. Fizetnem kellett értük, mert elkövetésüket a lelkem egészsége sínylette meg.
Elsőáldozásom után soha nem végeztem jó szentgyónást. Egy idő után már egyáltalán nem mentem gyónni. Nem ritkán találkoztam olyan, a korral „haladó” pappal, aki a fülbegyóntatás-felfogásomnak igazat adott, aki ezt a szentséget korunkban már nem tartotta megfelelőnek. Így fordult aztán elő, hogy amikor szentáldozáshoz járultam, Jézus Krisztust a legszentebb Oltáriszentségben méltatlanul fogadtam. 
Odáig mentem az istenkáromlással, hogy büszkén és mindent tudóan híreszteltem: „Mi az, hogy a legszentebb? Hogy van az, hogy a mindenható Isten egy darab kenyérben, az ostyában jelen van? Édesítsék meg inkább a papok az ostyát egy kis karamellával, hogy jobb ízű legyen, és ne legyen olyan ízetlen.” 

Ettől kezdve az életem kiszámíthatatlan volt, kiléptem a teremtés rendjéből, s ilyen istenkáromlásokat hangoztattam. Elértem a legmélyebb pontot, az Istenhez, a Teremtőhöz való kapcsolatom teljes leépülését. 
Soha nem engedtem a lelkemhez semmi építőt vagy táplálót.
Nagy felelőssége van minden apának és anyának, ha nem kereszteltetik meg a gyermeküket. A keresztelés szentsége az „anyatej a léleknek”. Gyakran mondják manapság: „A gyerek maga döntse el, ha egyszer majd felnő, hogy meg akar-e keresztelkedni vagy sem.” 

A bébi, aki nincs megkeresztelve, olyan, mintha nem kapna enni. Hogyan szabadna azt mondani egy szülőnek: „Később majd eldönti, hogy akar-e enni vagy inni”?
A mi felelősségünk az Úristen előtt, hogy a gyerek lelkének táplálékot adjunk. S szentségek nélkül a mi lelkünk is táplálék nélkül marad. Szentségek nélkül éhen hal a lelkünk.

A papi hivatás szentsége
S hogy az egészre feltegyem a koronát, mást se csináltam, mint kritizáltam a papokat és rosszakat mondtam róluk. Át kellett volna élnetek, milyen volt ez a pont a Túlvilág-vizsgán.

Ezeket a bűnöket az Úr nagyon súlyosnak találta. Családunkban mindig szokás volt, hogy kígyót-békát mondunk a papokra. Amennyire vissza tudok emlékezni, egészen kis korom óta a papokról csak rosszat mondtunk otthon.

A papától kezdve egyszerűen mindenki azt mondta, hogy ezek nőcsábászok, a szoknyák után futnak, és gazdagok, több pénzük van, mint az egyszerű embereknek.

Kiskorunktól kezdve ezeket a rágalmakat ismételtük. Erre az Úr szomorú, de szigorú hangon azt mondta nekem: 
„Mit hittél, ki vagy te, hogy úgy tegyél, mintha Isten lennél, és ítéletet mondj felszentelt papjaimról, és még rágalmazd, szidd is őket?”

Majd így folytatta: „Hús-vér emberek ők. És hogy mennyire szentéletű egy pap, ez mindenekelőtt a hívők közösségétől, az egyházközösség tagjaitól függ. A közösség segíti őt imáival, megbecsüléssel. Tisztelettel viszonyul hozzá és támogatásáról biztosítja. Ha egy pap bűnt követ el, akkor ne csak nála keressétek az okokat. Ne csak őt okoljátok, hanem keressétek a közösség hibáját, amely megtagadta a tiszteletet, a megbecsülést, a támogatást, és az imát, vagy nem eléggé tette.”

Aztán az Úr megmutatta nekem, hogy amikor egy papot kritizáltam, a démonok felém rohantak, és hozzám simultak. 

Láttam ezen kívül, milyen bajt csináltam, amikor Isten felkentjét homoszexuálisnak neveztem, és ez az új pletyka futótűzként terjedt el a hívők közösségében. Elképzelhetitek, mennyit ártottam ezzel.

Tudják, testvéreim, ha a pap vét, ezért Isten előtt az egész közösség felelős. Isten előtt a pap szent életéért a közösség felelős. Az ördög gyűlöli a katolikusokat, de a papokat még jobban. Gyűlöli az egyházunkat, mert amíg vannak papok, addig lesz átváltoztatás (Eukarisztia).

Tudnotok kell, hogy a szentmisében a pap keze Istent érinti. Teljes hatalmat kapott arra, hogy lehívja Istent az oltárra. Szavára megtörténik az átváltozás egy darab kenyérben. A kenyér és a bor az Úr testévé és vérévé lesz. A pap az Úr felkentje, akit a Mennyei Atya elfogad.

Tudják, ha a pap felemeli az ostyát, érezhető az Úr jelenléte, és mindenki térdre esik, még a démonok is. Én meg, amikor szentmisére mentem, még a jelét sem mutattam az alázatnak, egyáltalán nem figyeltem, rágógumit rágtam, néha elaludtam, nézegettem az embereket, mindenfélére gondoltam, banális dolgokra, csak éppen nem a szent Oltáriszentség nagyszerű csodájára, amely égen és földön mindenkit és mindent megérint.
Aztán még panaszkodni sem restelltem, gőgösen, ha Isten nem hallgatta meg, amit kértem tőle.

Mély benyomást tett rám, amikor láttam, hogy minden teremtmény imádkozva leborul, ha arra megy az Úr. Láttam a szent Szüzet alázattal imádkozva az Úr előtt, homlokát az Úr lábához téve, értem vitt oda minden imát, amit az égbe küldtek.

És én, bűnös érzéketlenségemmel, hideg és kemény szívemmel, úgy kezeltem az Urat: te ott vagy, és én itt vagyok. Minden jóval szemben érzéketlen voltam. Mindennek tetejébe aztán megállapítottam, hogy jó és szent vagyok. Olyan voltam, mint egy romos ház. Ez voltam én, semmi más. Egy vallásos légvár, homokra és ingoványra építve! Elutasítottam és gyaláztam az Urat, aki mindig szeretettel és aggodalommal volt irántam! Képzeljenek el egy ilyen bűnöst! Még a démonoknak is alázattal kell a földre borulni, ha jön az Úr.

A halál órája - az utolsó óránk

A pap megszentelt kezét hogy gyűlöli a démon! Szakadatlanul és egyre erősebben gyűlöli ezt az Úrtól teljhatalommal felruházott kezet. Azért utál az ördög minket, katolikusokat olyan nagyon, mert van Oltáriszentségünk, mert az Oltáriszentség nyitott kapu az ég felé, s ez az egyetlen kapu. „Aki eszi az én testemet és issza az én véremet, annak örök élete lesz!” – mondta Jézus. Az Oltáriszentség nélkül, azaz az Úr szent testének és drága vérének vétele nélkül, senki nem juthat be a Mennyországba.

Az Úr odamegy minden haldoklóhoz, mindegy, milyen hitű vagy hitetlen. Minden emberhez odamegy az Úr az utolsó órában, felfedi magát, és szeretettel és irgalommal azt mondja: „ÉN vagyok A TE URAD!”
Ha az ember elfogadja az Urat, és bűnei megbocsátását kéri, példátlan dolog történik, amit nagyon nehéz megmagyarázni: az Úr a lelket magával viszi egy helyre, ahol szentmise folyik, és ez az ember fogadja az Oltáriszentséget, az útravalót. 
Ez misztikus szentáldozás. Csak az, aki magához vette az Úr testét és vérét, juthat a mennybe. Ez titkos kegyelem, amit Isten az egyházunknak adott, és olyan sok ember van, aki csak szidja az egyházat. Csak a katolikus egyház által kapjuk meg az üdvösséget. 
A haldokló, aki elfogadta az Urat, megkaphatja az üdvösséget, és a tisztítótűzbe kerül, megmenekül a kárhozattól. A tisztítótűzben az Eucharisztia kegyelméből jut tovább. Ezért gyűlöli úgy a papokat az ördög. Amíg vannak papok, lesz, aki a kenyeret és a bort átváltoztatja Jézus testévé és vérévé. 

Ezért kötelességünk, hogy imádkozzunk a papokért, mert a démon szakadatlanul küzd ellenük. Az Úr mindezt megmutatta nekem. 

Csak a papok segítségével tudjuk a kegyelemben gazdag bűnbánat szentségét elnyerni. Az ő közreműködésükkel nyerhetünk bűneinkért bocsánatot. 

Tudják, mi a gyóntatószék? Ez egy tisztító medence, a lélek fürdője. Nem vízzel és szappannal fürdés, hanem Krisztus vérével.

Ha az ember lelke a bűnöktől piszkossá és feketévé válik, a szentgyónásban Krisztus vére tisztára mossa. Ezzel elszakadnak a láncok, amivel a lélek a Sátánhoz kötötte magát.

Ezért logikus, hogy a Sátán a papokat gyűlöli, és őket kísérti a legjobban. Még az a pap is, aki maga is bűnös, jogosult feloldozni és a szentségeket kiszolgáltatni. Az Úr megmutatta nekem, hogyan történik ez. 

Ez az Ő szívének sebében történik. Vannak olyan dolgok, amelyek meghaladják az emberi értelmet, mert szellemi valóságok. Az Úr sebein keresztül a lélek isteni dimenziókba emelkedik. Felemelkedik az isteni irgalmassághoz, az isteni irgalmasság kapujába. Felemelkedik, és az örök főpásztor szívében, ahol a vérző kereszt áll, a kereszt szent vére tisztára mossa.

Láttam, amint a bűnbánattal megtisztult a lelkem. Minden bűntől, amit őszintén bevallottam és megbántam, feloldozta az Úr a köteléket, ami a Sátánhoz kötött.

Milyen kár, hogy a bűnbánat szentségétől távol maradtam. Ez csak papok által lehetséges. És a többi szentséget is a papok szolgáltatják ki. Ezért kötelességünk imádkozni a papokért, hogy Isten óvja, világosítsa meg, és vezesse őket.

Érthető, hogy az ördög gyűlöli az egyházat és a papokat, mert egy szentéletű papnak hatalma van arra, hogy sok lelket elszakítson a Sátántól. 

Apádat és anyádat tiszteld 

Eljutottunk a negyedik parancsolathoz: Apádat és anyádat tiszteld! Az Úr lepergette előttem azokat a mozzanatokat, amikor életemben hálátlan voltam a szüleimmel szemben. Gyakran és iszonyatosan szidtam és átkoztam őket.

Szemükre hánytam, hogy nem tudták azt nyújtani, amit a barátnőim megkaptak. Láttam, hogy olyan lány voltam, aki egyszerűen semmit nem tudott értékelni, és minden, amit a szüleim áldozatok árán és fáradsággal nyújtottak, értéktelen volt a számomra.

Sőt odáig fokoztam a gyűlöletemet, hogy azt állítottam, hogy ez az asszony nem is az anyám, mert hozzám képest primitív és kevés ahhoz, hogy az anyám lehessen.

Szörnyű volt számomra most, hogyan ítéltek meg engem. Az ítélet az volt, hogy istentelen nő vagyok, és mint istentelen nő, mindent szétromboltam és negatívan befolyásoltam, aminek a közelébe kerültem. A legrosszabb az volt, hogy egész addigi életemben azt képzeltem magamról, hogy rendkívüli, jó és szent vagyok. 

Az Úr felvilágosított arról, miért tudtam azt képzelni magamról, hogy a negyedik parancsolatnál nincs félnivalóm. Azért voltam ebben biztos, mert amikor a szüleim betegek voltak életük utolsó éveiben, az orvosokat és a gyógyszereket én fizettem.

Ezért gondoltam azt, hogy a negyedik parancsot betartottam. Ez beleillett az életfilozófiámba, ahogy én a pénzt értékeltem.

Így volt ez a szüleimmel is. Pénzzel engedelmessé tettem őket, céljaim és érdekeim végett manipuláltam őket.

Gazdagságom az egyszerű gyermek-szülő kapcsolatból egyfajta istennővé emelt engem előttük, amit ők pénzemtől elvakítva, helyesnek és tiszteletreméltónak találtak. Én „egyetlen és minden” voltam. 

És ezek a mammon alkotta szituációk azt is megengedték nekem, hogy szemtelen önkénnyel „megtapossam” őket. Nem tudjátok elképzelni, hogy korábbi viselkedésem, amit Isten irgalmából most felismertem, mennyire fájt, egészen csontomig hatolt a fájdalom. 

Látnom kellett, hogy apám szomorúsággal telve sírt, zokogott miattam és magatartásom miatt, mert gyengéi ellenére jó apa volt.
Arra tanított, hogy dolgos, igyekvő legyek, és tisztességes életet éljek. Mert csak az juthat előre és viheti valamire, aki jól végzi munkáját, és aki a hivatásának él. 

De sajnos minden fáradozása ellenére, hogy engem jól neveljen, megfeledkezett egy kis részről. Egy nagyon fontos kis részről, hogy lelkem is volt, ami így aztán éhen halt. Még egy fontos missziója lett volna a lánya számára, hogy példakép legyen az örömhír és a hit megélésében. 

Ebben a tekintetben teljesen csődöt mondott, s nem vette észre, hogy e nélkül a példa nélkül hibák sorozatát követtem el, és végül belesüllyedtem a mocsárba.

Fájt nekem, amikor láttam, milyen nőcsábász volt az apám. Jól érezte magát és boldog volt, amikor azzal henceghetett anyámnak és más embereknek is, hogy ő milyen „macsó” volt, mennyi nőt tudott elcsábítani.

Ezenkívül túl sokat ivott és dohányzott. Ezekre a szenvedélyekre és rossz szokásokra még büszke is volt. Azt képzelte, hogy ezek a helytelen nézetek nem szenvedélyek, hanem ellenkezőleg, erények, amelyek őt rendkívüli emberré teszik.

Már fiatalon láttam, amint anyám könnyek közt ült otthon, mert a papa megint más nőkkel és kalandokkal kezdett dicsekedni.

Minél többször láttam, annál többször nőtt bennem a düh, a méreg és a kibékíthetetlenség. Láttam előbbi életem folyását, és megértettem, hogy ezek a felfokozott érzések és ellenségesség a lelkemet lassan a spirituális halálba űzték. Megölték a lelkemet. Nagy méreg fogott el, amikor látnom kellett, hogy a papa a világ szeme előtt a legdurvábban megalázta a mamát. 

Úgy kezdtem ez ellen védekezni, hogy zúgolódtam, győzködtem a mamát, és megpróbáltam befolyásolni. Ilyeneket mondtam neki: 
„Sose leszek olyan, mint te. Nem fogok ilyet eltűrni a férjemtől. A társadalomban nem értékelik a nőket, megalázzák, mert olyan nők vannak, mint te, akik akaratlanul alávetik magukat a „macsók” kénye-kedvének, akiknek nincs méltóságuk és büszkeségük, csak megtört személyiségük van. Az ilyen nők a beképzelt férfiaknak megengedik, hogy átgyalogoljanak rajtuk, és semmibe vegyék őket.” 
A papának azt mondtam, amikor már idősebb voltam: 
„Hidd el és jól jegyezd meg magadnak, hogy soha nem fogom megengedni férfiaknak, hogy úgy kezeljenek, és úgy megalázzanak, mint ahogy te a mamával teszed. Ha megtörténne, hogy egy férfi hűtlen lesz hozzám és becsap, megbosszulom, és a földbe taposom. Velem nem teszik meg, kedves papa!” 

Erre apa alaposan elpáholt és ordított: „Mit merészelsz? Mit gondolsz, ki vagy te, hogy így beszélsz velem?” 

El se tudjátok képzelni, milyen durva „macsó” volt az apám. Nem tudtam tartani a szám, így válaszoltam: 
„Ha megversz, vagy ha megölsz is, esküszöm, akkor is kikérem magamnak. Ha úgy alakul, hogy férjhez megyek, és megtudom, hogy a férjem hűtlen lesz hozzám, nagyon csúnyán megbosszulom, hogy végre felfogja, mire képes egy nő, ha a férje felmosórongynak nézi, megalázza és beletapos.” 

Rágott az ellenszenv, a harag betöltötte a gondolataimat és az agyamat. Így megmérgeztem a lelkemet, és a jellememet.

Amikor már önálló és felnőtt voltam, és természetesen már elég pénzem volt, újra befolyásolni próbáltam anyámat és azt mondtam: „Tudod mit, mama? Válj el a papától, válj el tőle!” 

Így viselkedtem, pedig tiszteltem és szerettem. Ennek ellenére újra és újra beszéltem anyámmal, azt mondtam neki: 
„Nem lehet, hogy egy olyan embert, mint amilyen a papa, elviselsz! Legyen tartásod, és légy öntudatos asszony! Szerezd vissza a tiszteletét, és mutasd meg neki, hogy te értékes, valamirevaló nő vagy, és nem rongy, amivel kipucolhatja a cipőjét.” 
Ilyen és ehhez hasonló frázisokat mondtam, ismételten anyámnak. El tudják képzelni? Azon voltam, hogy elválasszam őket egymástól, hogy felbontsák a házasságukat. De a mama legtöbbször azt mondta: 
„Nem, kedves lányom, nem fogok elválni. Nehogy azt hidd, hogy apád viselkedése számomra elviselhetetlen. Igaz, hogy nagyon megalázó és fájdalmas. Nagyon szenvedek tőle, el tudod képzelni. De meghozom ezt az áldozatot, és kitartok, mert ti itt vagytok - az én hét gyerekem. Ti heten vagytok, én csak egyedül. Jobb, ha csak egy szenved, és nem hétnek kell elviselni a szenvedést. És végül apád jó apa, nem venném a szívemre, hogy egyszerűen elmeneküljek, és ti apa nélkül nevelkedjetek fel. És kérdezlek, ha én elválok tőle, ki fog imádkozni azért, hogy megtérjen, és a lelke megmeneküljön? A fájdalmat és a megalázást, amit a papa okoz, egyesítem Urunk, Jézus Krisztus kimondhatatlan fájdalmával a kereszten. Mindennap azt mondom az Úrnak: semmi az a fájdalom, amit el kell viselnem ahhoz képest, amit te szenvedtél értünk a kereszten. Ezzel szenvedésem értékessé válik. Kérlek, Uram, engedd meg, hogy a te fájdalmaddal összekössem, és egyesítsem az enyémet, ezáltal az én kis fájdalmam megkapja azt az erőt, hogy kegyelmet kapjak, hogy a férjem és a gyerekeim megtérjenek és megmeneküljenek az örök kárhozattól.” 

Számomra ez érthetetlen volt. Butaságnak gondoltam ezt. Ennyi butaságot hallván, csak ráztam a fejem. Ez magas volt nekem. Ezek olyan gondolatok voltak, amelyek számomra idegenek, és az én életmódomnak és gondolkozásomnak teljesen ellentmondtak, ezért nem is tudtam követni anyám kijelentéseit.

S hogy tudják, nemcsak, hogy nem értettem anyám kijelentéseit, még fel is bosszantottak, még jobban gyűlt bennem a harag. 

Ez odáig vezetett, hogy egész életem megváltozott, lázadó lettem. Ez a lázadás először abban mutatkozott meg, hogy bekapcsolódtam a női jogok, a női emancipáció-mozgalomba, de nem mint egyszerű harcos, hanem a legelső fronton harcoltam Kolumbiában.

Elkezdtem az abortusz mellé állni. Azt hirdettem, hogy a nőnek joga van rendelkezni a saját testével. Joga van szingliként vagy szabad párkapcsolatban élni, úgynevezett életszakasz-partnert tartani. A válást, mint a házasság problémáinak megoldását propagáltam.

Különösen kiálltam a „Talion- törvény” mellett. (Szemet szemért, fogat fogért.)

Ez azt jelenti: a nőknek mindig azt a tanácsot adtam, hogy az elszenvedett sérelmeket ugyanazzal kell viszonozni. A férfit, ha hűtlen volt, szintén egy félrelépéssel, lehetőleg a legjobb barátjával kell megbosszulni. 

Bár én testileg soha nem csaltam meg a férjemet, de rossz tanácsaimmal sok embernek okoztam nagy lelki károkat. 

Ne ölj – Az abortusz

Amikor „Életem Könyvében” Isten ötödik parancsolatához értünk - „Ne ölj” -, azt gondoltam magamban: végre, itt már nem tudnak mit felróni nekem, mert én nem gyilkoltam, soha nem öltem meg senkit.

Rémületemre az Úr egészen másképp értékelt. Világosan megmutatta, milyen kegyetlen gyilkos voltam. És a gyilkosságok, amiket elkövettem, az ölési gaztettek azon csoportjába tartoztak, amik az Úr szemében a legaljasabbak. Ez pedig a „meg nem született magzatok” megölése, az abortusz.

Egyik nap a barátnőm, Estela azt mondta nekem: „Hallgass ide! Te most 13 éves vagy és nem vették még el a szüzességed?” Teljesen elképedten néztem rá. Mit akart ezzel mondani?

Anyám mindig a szüzesség fontosságáról beszélt nekem. Azt mondta, ez a mennyasszony ajándéka a férjének, és ez kedves az Úr előtt. De a barátnőm nagyképűen és öntelten azt válaszolta: „Anyám elvitt a nőgyógyászhoz, amikor megjött az első menstruációm. Azóta szedem a fogamzásgátló tablettát.”

Akkor egyáltalán nem tudtam, mi az. Elmagyarázta nekem, hogy a fogamzásgátló tablettákkal meg lehet előzni, hogy valaki teherbe essen. Elmesélte, milyen férfiakkal aludt együtt. Fiúk és fiatalemberek egész sorával. Azt mesélte, hogy ez nagyon jó. Azt mondta: „Úgy látom, neked erről fogalmad sincs.” Elismertem, hogy ez így van. Erre közölte, hogy elvisz egy olyan helyre, ahol tanulhatok valamit.

Aggódtam és féltem, mert nem tudtam, hova akar engem vinni. Egy új világ nyílt meg előttem, egy teljesen ismeretlen világ. Elvittek a városközpontba - engem, aki éppen 13 éves voltam -moziba, hogy megnézzünk együtt egy pornófilmet. El tudják képzelni, hogy megijedtem? 

Akkor még TV-nk sem volt. El tudnak képzelni egy ilyen filmet? Majdnem meghaltam az ijedtségtől és az undortól. Úgy éreztem magam, mintha a pokolban lennék. El akartam menekülni, de a barátnőim visszatartottak. Nem vágytam másra, csak minél messzebb innen. Nagyon megrázott. 
Azon a napon elmentem anyámmal a szentmisére. Mivel nagyon rosszul éreztem magam, gyónni mentem. Anyám az oltár előtt térdelt, és imádkozott.

Gyónásomban elmondtam a szokásos dolgokat, hogy nem csináltam meg a leckémet, csaltam a dolgozatnál, engedetlen voltam - ezek voltak többé - kevésbé a bűneim. Mindig ugyanannál a papnál gyóntam, ő már szinte kívülről tudta, mit mondok.

De ma azt is elmondtam, hogy elszöktem otthonról, hogy moziba menjek. A pap meglepődött, és majdnem kiabálva kérdezte: ”Miért szökött el otthonról? Hova ment?” 

Borzalmasan megijedtem a reakciója miatt, és ijedtem néztem át anyámra, nem hallott e meg valamit, de ő nyugodtan térdelt és imádkozott.

Hála Istennek, gondoltam, nem hallott semmit. Elviselhetetlen lett volna számomra, ha meghallotta volna. Felálltam a gyóntatószékből, és nagyon mérges voltam a papra. Természetesen nem mondtam meg neki, milyen filmet néztem meg. Ha abból olyan nagy ügyet csinált, amikor bevallottam, hogy elszöktem a moziba, mit rendezett volna, ha mindent tudott volna? Tán még meg is ütött volna.

Ettől a perctől kezdve működni kezdett bennem a Sátán, mert többé már nem gyóntam őszintén. Kiválasztottam, mit gyónok meg, és mit nem. Ekkor kezdődtek szentségtörő gyónásaim, és utána elmentem áldozni, bár tudtam, hogy nem őszintén gyóntam.

Szentségtörést követtem el, amikor az Urat magamhoz vettem. És az Úr megmutatta nekem, hogyan kezdett lefelé süllyedni az életem, a lelki halál folyamata egyre jobban felgyorsult. A zuhanás olyan következményekkel járt, hogy a végén már nem hittem az ördögben, sőt már semmiben sem. Sőt bűneimet jócselekedetként fogtam fel.

Megmutatta nekem, gyerekként hogyan haladtam előre, Isten kezét fogva, milyen bensőséges kapcsolatban álltam vele. De bűneim egyre jobban elválasztottak irányító kezétől. Az Úr azt mondta nekem, hogy aki az ő testét és vérét érdemtelenül veszi magához, az elátkozza magát. Ettem és ittam az átkot. Láttam az „Élet könyvében”, milyen csalódott volt az ördög, amikor 12 évesen még hittem Istenben, és anyámmal mentem imádkozni. Az ördög dühöngött emiatt.

Ahogy a bűnös életem elkezdődött, az Úr éreztette velem, hogyan hagyta el a béke a szívemet. Nagy lelkiismereti harc kezdődött bennem, és szerettem volna elmenni gyónni. Mit mondtak erre a barátnőim? Azt mondták: „Micsoda? Gyónni menni? Bolond vagy, ez már teljesen divatjamúlt. És olyan papnál, aki lehet, hogy még sokkal bűnösebb, mint te?!”

Egyikük se járt már gyónni, én voltam az egyetlen. Belső harc kezdődött el bennem a között, amit a barátnőim mondtak, és a között, amit anyám mondott, s az utóbbi lelkiismeretemhez közelebb állt. Időnként azonban elbillent a mérleg, és barátnőim győztek. Tehát elhatároztam, hogy nem megyek többé gyónni. Nem akartam annál az öreg, nőgyűlölő papnál gyónni, és főleg nem olyannál, aki gúnyolódott, amikor moziba mentem.

Itt láthatjátok a Sátán ravaszságát. Eltávolított a szentgyónástól, amikor még csak 13 éves voltam. Nagyon alattomos volt. Tudjátok, a gonosz lélek hamis elképzeléseket ad. 13 évesen Gloria Polo egy hulla volt, ami a lelkét illeti. De számomra az volt a fontos, és büszke voltam, hogy barátnőimnek ehhez a kis csapatához tartozhatok, ezekhez a finom, okos lányokhoz, akik azt képzelték magukról, hogy többet tudnak, mint a szüleik együttvéve.

Tizenévesen azt hittük, hogy már mindent tudunk, és az volt a véleményünk, hogy aki Istenről beszélt, az mind maradi és hülye. Az a modern, ami hasznunkra van és élvezetes. A haszon és az élvezet volt divatban.

Még nem mondtam el nektek, hogy akkor, amikor a pokol szájánál álltam, és hirtelen meghallhattam az Úr hangját, minden démon elmenekült. Mind eltűntek, csak egy maradt ott. Ennek megengedte az Úr, hogy ott legyen. Ez az óriási démon szörnyű hangon üvöltötte: „Ő az enyém! Ő az enyém! Ő az enyém! Örökre az enyém!”

Ez a démon azért maradhatott, mert annak a démonhordának volt a vezére, akik befészkelték magukat hozzám, és mindent manipuláltak az életemben, hogy bűnöket kövessek el. Nagy ravaszul kihasználták a gyengéimet. Ez a démon távolított el a szentgyónástól. Ezért engedte meg az Úr, hogy itt legyen, és azért ordított olyan nagyon, mert attól félt, hogy az utolsó pillanatban a zsákmánya kicsúszhat a keze közül.

Félelmetesen ordított és szidott engem. Maradhatott, mert én halálos bűnnel haltam meg, mivel 13 éves korom óta nem végeztem szentgyónást, korábban pedig egyszer-másszor érvénytelen módon gyóntam.

Tehát ezé a démoné voltam, ezért lehetett jelen a vizsgámon. El tudják képzelni, hogy éreztem magam, mikor minden bűnömet bemutatták előttem? Nagyon sok volt. És az a kárörvendő, gúnyos szemrehányás! Alig lehetett elviselni, amikor újra és újra azt üvöltötte, hogy az övé vagyok. Egyszerűen kimondhatatlanul borzalmas volt. 

A Gonosz távol tartott a szentgyónás szentségétől, és ezzel elvette a lehetőségét annak, hogy lelkem Jézus által meggyógyuljon és megtisztuljon. Mert ahányszor vétkeztem, mindannyiszor adósa lettem. A bűn az ördög tulajdona, és fizetnünk kell érte. Olyanok voltak a bűneim, hogy az ördög beleégette a lelkembe őket. Az eredetileg csodálatos, fénnyel átitatott lelkem, mint amilyennek megfoganásomkor láttam, egyre sötétebb, fekete, fénytelen, merő sötétség lett.

Szentáldozásommal mindig szentségtörést követtem el, alig végeztem őszinte szentgyónást, amíg még egyáltalán elmentem gyónni. 

Mielőtt szentgyónást végzünk, mindig kérni kell a Szentlelket és az őrzőangyalunkat, hogy világosítsanak meg bennünket, és mutassanak rá lelkünk sötét pontjaira. Az ördög ravaszkodásainak egyike, amit nagy élvezettel tesz, hogy elhomályosítja a lelkünket. Emiatt azt hisszük, hogy ez vagy az nem bűn, minden rendben van, nem szükséges meggyónni. Különben is a papnak lehet, hogy több a bűne, és hogy a gyónás már elavult dolog. Világos volt, hogy számomra kényelmesebb, ha nem kell mennem.

Estela barátnőm abortusza

Amikor 13 éves voltam, barátnőm, Estela állapotos lett. Amikor ezt elmesélte, megkérdeztem tőle: „Hiszen te szeded a tablettát!” Azt válaszolta: „Igen, de nem használt.” Megkérdeztem tőle: „És most? Mit fogsz tenni? Ki az apa?” Azt mondta nem tudja, hogy ez egy kirándulás alkalmával történt vagy egy buliban, de lehet, hogy a vőlegényétől van. Azt mondta nekem: „Egyszerűen azt fogom mondani, hogy tőle van.” (A vőlegényétől.)

Júniusban barátnőm és a családja elutazott. Már az ötödik hónapban volt. Mikor visszajött, meglepődtem. A terhességnek semmi nyomát se láttam. Nem volt nagy hasa, de úgy nézett ki, mint egy hulla. Sápadt volt, és az extrovertált, életvidám lányból, aki annyira szeretett szórakozni, már semmi sem maradt, egyszerűen: már nem volt ugyanaz.
Tudják, közülünk senki nem járt szívesen szentmisére. De a rendi iskolában, ahova jártunk, kötelező volt. Az apácákkal kellett misére mennünk. A pap már valamivel idősebb volt, és kicsit elhúzódott a mise. Örökkévalóságnak tűntek ezek a szentmisék. Játszottunk, viccelődtünk, nevetgéltünk, és a legkevésbé sem figyeltünk arra, ami az oltárnál történik. Egyszer azonban jött egy fiatal pap, aki nagyon jól nézett ki. 

Úgy gondoltuk, kár az ilyen jóképű fiatalemberért. Azon törtük a fejünket, hogy ezt a fiatal, jóvágású papot ki tudná elcsábítani. Képzeljék el! Micsoda abnormitása ez az ördögnek, hogy ilyen fiatal embereket így meg tud fertőzni.

Az iskolában elsőnek a nővérek mentek áldozni. Aztán mi következtünk, bár nem voltunk gyónni. Fogadtunk, kinek sikerülhet ezt a papot elcsábítani. 

Elhatároztuk, hogy amikor áldozni megyünk, kigomboljuk a blúzunkat, és akinél a keze remegni kezd, amikor a szentostyát nyújtja, annak van a legjobb melle, és az keltette fel a pap figyelmét. Milyen ördögi gondolatok, és milyen eltévelyedést sugallt a gonosz lélek. De mi naivitásunkban azt hittük, hogy ez csak egy vidám játék. Milyen mélyre süllyedtünk…

Tehát Estela visszatért a szabadságról, nem volt már az a játékos, szórakozni vágyó, vidám lány, mint régen. Fátyolosak lettek a szemei. Nem akart arról beszélni, hogy mi történt vele. De egyszer, amikor náluk voltam, megmutatta az operáció utáni heget. Ekkor elmesélte az egész szomorú történetet: 
„Amikor anyám megtudta, hogy várandós vagyok, úgy megvadult, hogy kézen fogott, bekényszerített az autóba, és elvitt egy nőgyógyászhoz. Mikor megérkeztünk, azt mondta neki: „Ez a lány terhes. Kérjen, amit akar, de nagyon sürgősen operálja meg a lányomat, szüntesse meg ezt a problémát.” (Problémát, mint tárgyat.)

Miután ezt elmondta a barátnőm, kinyitotta a szekrényt, és egy üveget mutatott, amelyben spirituszoldatban egy embrió feküdt. Ez volt a gyereke.

Már egészen kifejlett volt, és ebben az üvegben volt spirituszban konzerválva. Soha nem tudom ezt a látványt elfelejteni. Az anyja ragaszkodott ahhoz, hogy Estela mindig a szeme előtt tartsa tettének következményét. Az üveg kupakján voltak a fogamzásgátló tabletták, hogy soha többé ne felejtse el bevenni. Képzeljék csak ezt el!

Látják, hogyan betegítik meg a bűnök az embert. És milyen az az anya, aki orvoshoz viszi a gyermekét, hogy testének nem kívánt gyümölcsét elvetesse.

Aztán ez az abszurd ötlet ezzel a konzervált embrióval, hogy mindennap lássa, és ne felejtse el bevenni a tablettát. Ahányszor kinyitotta a szekrényt, lássa a gyerekét, és emlékeztesse a tablettákra.

Ez valóban beteges, egyszerűen démoni. Ilyeneket tesz az ördög, ha kinyitják neki az ajtót a bűnökkel, és nem tüntetik el a bűnbánat szentségével, amit csak egy római katolikus pap tud kiszolgáltatni. Amikor megkérdeztem a barátnőmtől, hogy érzett-e testi és lelki fájdalmat, vagy szomorúságot, ironikusan ezt válaszolta: 
„Ugyan már, miért kellene szomorkodnom? Kisebb baj ezt a kis fájdalmat elviselni, mint egy életen át küszködni ezzel a gyerekkel! Ez a probléma egyszerűen megoldódott.”
De ez hazugság volt, mert ő már nem volt olyan, mint régen. Nemsokára súlyos depressziós lett. LSD-t kezdett szedni. Mivel én voltam a legjobb barátnője, nekem is kínálta, próbáljam ki. De én visszariadtam. Egyet azért szívesen kipróbáltam volna, mert azt mondta, hogy a drog olyan kellemes érzést okoz, úgy érzi magát az ember, mintha lebegne, mintha felhőkön járna - és hasonló dolgokról áradozott. 

Szívesen kipróbáltam volna, de nem mertem. Féltem, és azt mondtam neki, hogy érezni lehet a szagát, és ha anyám megérzi, megöl. Olyan jó orra van, kinyír, ha rájön. Tény, hogy ezt a kábítószert azért nem próbáltam ki, mert az őrzőangyalom és anyám megvédtek.

Az Úr megmutatta nekem az „Élet könyvében”, hogy nem azért nem próbáltam ki, mert féltem anyámtól, hanem azért, mert megadta nekem azt a kegyelmet, hogy ne tegyem meg. Mert olyan anyám volt, aki imádkozott értem. És a rózsafüzér óvott meg attól, hogy a szakadékba essek. Barátnőim viszont nem voltak megelégedve velem, vitatkoztak, kiabáltak és unalmasnak tartottak, mert én nem tartottam velük ezekben a dolgokban. De nem tudtam, egyszerűen nem tudtam. Ez volt a sok kegyelem közül az egyik, amit azért kaptam, mert anyám istenfélő volt és imádkozott. Ennyire fontos az ima.
16 évesen vesztettem el szüzességemet

Szerencsétlenségemre 16 évesen ismertem meg első vőlegényemet. Akkor megint elkezdtek nyaggatni a barátnőim. Én voltam köztük a fekete bárány, mert még szűz voltam. Most, hogy vőlegényem volt, megint unszolni kezdtek. Megígértem nekik, hogy akkor teszem meg, ha lesz vőlegényem, előbb nem. Most már nem volt kifogásom.

Azt mondtam Estelanak: „És ha állapotos leszek, mint te?” Azt felelte: „Nem, nem, ez nem fog megtörténni, mert már vannak más módszerek is, mégpedig az óvszer.”
Az ő idejében még csak tabletták voltak, de most már nincs probléma. Azt mondta, ad nekem öt tablettát, a biztonság kedvéért vegyem be mind az ötöt. Ezen kívül használjunk óvszert, és meg fogom látni, hogy semmi nem történik.

Nagyon rosszul éreztem magam, hogy ezt a buta ígéretemet be kellett tartanom, de attól féltem, hogy megromlik a kapcsolatunk. És akkor, amikor megtörtént, észrevettem magamon, hogy anyámnak igaza volt, amikor azt mondta: ha egy lány elveszti az ártatlanságát, magát oltja ki. Éreztem, hogy valami kialudt bennem, mintha elvesztettem volna valamit, ami már soha nem jöhet vissza, ami már többé nem hozható helyre. Barátnőim szenzációs élményről beszéltek, de bennem csak megdöbbenés, megbánás és egy rendkívüli szomorúság maradt.

Nem tudom, miért mondják, hogy a szex olyan jó. Nem tudom, miért mondják a fiatalok, hogy úgy szeretik. Én úgy látom, hogy ez így nem jó. Hazámban, Kolumbiában, a TV-reklámokban az óvszer biztonságát dicsérik. A szexualitást az emberek örömszerzésre és az egoizmus kielégítésére, a hatalom gyakorlására és unaloműzésre használják. Szomorú vagyok, ha ilyet látok. Ha ezek az emberek tudnák, hogy a valóságban ezek a felszínes érzések a lelket, az embert csak elkábítják, hogy ne gondoljon már Isten parancsolataira! Érdekes, hogy vannak emberek, akik fiatal korukban az 1968-as szexuális szabadságot követelő mozgalomhoz tartoztak, érett korukban maguk ismerték el, hogy milyen tévúton jártak, és mennyi kárt okoztak az embereknek, még az utódoknak is.

Ami engem illet, a szüzességem elvesztése után nemcsak végtelenül szomorú voltam, hanem féltem hazamenni, mert azt gondoltam, hogy anyám észrevesz valamit.

Ez után az élmény után nem tudtam anyám szemébe nézni, mert attól féltem, hogy kiolvassa belőle, mit tettem.

Haragudtam a barátnőimre, magamra is haragudtam, hogy olyan hülye voltam, és hagytam magam rábeszélni, hogy olyat tegyek, amit nem akartam, és mindezt a barátnőimtől való félelmemben tettem.

Estela tanácsai és minden óvintézkedés ellenére az első nemi érintkezés után állapotos lettem.

El tudják képzelni egy 16 éves lány félelmét - állapotos! (Ezután a mondat után elcsuklik a hangja, és sír! – szerk. megjegyzése.)

Sok változást vettem észre a testemen. Minden félelem ellenére gyengéd érzéseket is tápláltam a baba iránt, aki bennem volt, aki sarjadt, és egyre erősebb lett.

Beszéltem az akkori vőlegényemmel és elmondtam neki mindent. Meglepődött és megijedt. Valahogy azt vártam, hogy azt mondja: „Akkor házasodjunk össze.” Én 16 voltam, ő 17. De azt mondta, emiatt nem ronthatjuk el az életünket, el kell vetetni a gyereket.

És így folytatódott tovább, leverten, gondterhelten, szomorúan, igen, végtelenül szomorúan. Haragudtam Estelára, aki megígérte nekem, hogy nem történhet semmi. 

Az abortusszal kapcsolatban azt mondta nekem Estela: 
„Ne aggódj, semmi az egész. Ne felejtsd el, hogy nekem néhányszor már át kellett ezen esnem. Először kicsit szomorú voltam, másodszor már kicsit könnyebb volt, harmadszor pedig már nem éreztem semmit.”

Azt mondtam neki: „El se tudod képzelni, mi történik, ha hazamegyek, és anyám egyszer meglátja a heget. A fájdalom, amit ezzel okozok neki, megöli őt.”

Megnyugtatott, és azt mondta: „Már nem csinálnak olyan nagy vágást. Amit láttál, az azért volt olyan nagy, mert a baba már nagy volt. Már az ötödik hónapban voltam. A tied még nagyon pici. Anyád észre sem fogja venni.”
Ó, testvéreim, milyen szomorú ez a dolog! Micsoda fájdalom. Úgy láttatja, és úgy elbagatellizálja ezt a Sátán, mintha ez nem lenne fontos, mintha jelentéktelen dolog lenne.

Mintha egy abortusz a legtermészetesebb velejárója lenne ennek az istentelen világnak! Ha egy olyan ostoba, érzéketlen ember, mint amilyen én voltam, rosszul érzi magát utána, milyen lehet egy romlatlan fiatalnak!

A gonosz azzal hitegeti a fiatalokat, hogy a szex élvezetszerzésre való, és ezért nem kell az embernek lelkiismereti problémát csinálnia, és hibásnak éreznie magát. Tudják, miért teszi ezt a Sátán? Miért csábítja arra az embereket, hogy ilyesmit tegyenek? Sok más okon kívül azért, mert emberáldozatokra van szüksége, mert minden abortusz a hatalmát növeli a Földön.
Senki nem tudja elképzelni, milyen félelmem és bűntudatom volt, mikor a kórházba mentem, messze az otthonomtól, hogy elvégeztessem ezt a magzatelhajtást.

Elaltattak, de amikor felébredtem, már nem voltam ugyanaz, mint előtte. Megölték a babát, és én is meghaltam vele együtt. (Itt megszakad az előadás, és ismét sírni kezd!)

Tudják, az Úr az „Élet könyvében” láttatta velem, amit mi földi szemmel nem láthatunk. Láthattam, mi történik, amikor az orvos az abortuszt végzi.

Láttam az orvost, akinél egy olyan fogóféle volt, megfogta a babát, és darabokra törte. A baba teljes erővel kiabált. Minden gyerek már a fogantatásakor megkapja a halhatatlan lelket, egy teljesen kész, fejlett lelket. Ez a lélek teljesen egész, érett. A lélek nem növekszik, mint a test. Isten készre teremti.

Amint az ondó és a petesejt egyesültek, egy végtelenül szép fénysugár képződik. Ez a fény olyan, mint egy nap, az Úristen és az Ő végtelen szeretetének ragyogásából fakad. 

Ebben a pillanatban az Isten által alkotott lélek már érett és felnőtt, ez egy képmás, és Istenhez hasonló. Ez a fiatal élet belemerül a Szentlélekbe, mely Isten szívéből ered.

A megtermékenyített nő öle megtelik ezzel a fénnyel, az Úr és az általa újonnan alkotott lélek egyesülésének ragyogásával. És ha ők (a gyilkos nő és az abortuszt végző) fogóval megfogják, és szétdarabolják ezt a gyereket, ó, hogy harcol ez az apró lény az életéért!

Láttam, hogy megremegett és megborzongott az Úr, mikor ezt a lelket a kezéből kiszakították. Amikor egy ilyen babát megölnek, az olyan keservesen sír, hogy az egész menny megremeg. Az én esetemben, amikor megölettem a babámat, szívet tépő kiabálást hallottam, hangosat és erőset.

Hallottam, amint Jézus nyögött a kereszten, és láttam fájdalmát e miatt a lélek miatt, és minden olyan lélek miatt, akit elhajtottak, és elvették tőle az élethez való jogot. Jézus pillantása a kereszten tele volt fájdalommal, leírhatatlanul szenvedett. Aki ezt látná, biztos, hogy soha többé nem végeztetne abortuszt. (Itt megszakítja az előadást, és újra sírni kezd.)

Kérdezem tőletek, hány abortuszt végeznek évente ezen a világon? Vagy akár csak egy nap? Vagy egy hónapban? Le tudjátok mérni a bűnök rettentő méreteit? A tömeggyilkosság mértékét, a fájdalmat és szenvedést, amit az Istennek okozunk? Neki, aki olyan kegyes hozzánk, és szeret minket, mi pedig, mint szörnyetegek egyre csak bűnöket követünk el.

És mindazt a fájdalom, amit saját magunknak is okozunk, és életünk gonoszsága, minket is hatalmába kerít.
Az abortusz a legsúlyosabb bűn, ami minden 
bűnnél nagyobb 

Minden alkalommal, amikor egy magzat, egy ártatlan gyermek vére kifolyik, ez olyan, mintha tűzáldozatot mutatnánk be a Sátánnak. Hatalma egyre jobban nő a Földön. A gyermek lelke kétségbeesetten segítségért kiabál, de senki nem akarja meghallani! Még egyszer megismétlem nektek: ez egy érett, felnőtt lélek, ha nincs is kifejlődött teste, de minden része már megvan. Ahogyan az almamagban is, minden benne van, hogy terebélyes fa legyen belőle.

A testnek fejlődni és nőni kell, de a lélek már készen van. Ez a kiáltás, ami a fiatal életből kitör, amikor megölik, megrázza az eget. A pokolban győzelmi ordítás tör ki, mint egy futballmeccsen, amikor gólt rúgnak. A pokol olyan, mint egy stadion, óriási belátható területen rengeteg démon, ördög és alördög van, akik diadalittasan ordítanak.

A démonok rám öntötték a gyermekem vérét, ami a lelkiismeretemben volt, és azoknak a vérét, akiket arra bíztattam, hogy vetesse el a gyermekét. És az én világos lelkem átláthatatlan sötétséggé vált. Miután elvetettem a gyermekemet, érzéketlen lettem a bűnökre, valóban azt hittem, hogy nincsenek bűneim.
De az Úr még többet mutatott nekem, hogy az úgynevezett családtervezés hogyan vonja maga után a további abortuszokat. Az orvossal feltetettem magamnak egy réz-spirált, hogy megelőzzem a fogamzást.

16 éves korom óta alkalmaztam ezt a fogamzásgátlást. Egészen addig a napig hordtam, amíg belém nem vágott a villám. Ha szerettem volna gyereket, eltávolíttattam volna.

Minden nőnek szeretném elmondani, hogy a spirál abortuszt okoz. A megtermékenyített pete nem tud beágyazódni, és elhal. Tudom, hogy sok nő, amikor menstruál, észreveszi, hogy a vérben durva vérrög található, és nagyobb fájdalma van, mint normál körülmények közt, - akkor erről van szó. Orvoshoz megy, de az nem tulajdonít ennek jelentőséget, fájdalomcsillapítót ír fel, ha pedig nagyon erős a fájdalom, ad egy injekciót.

Tudják, mi ez? Ez egy mikro-abortusz. Igen, a spirál mikro-abortuszt okoz. Miután megtermékenyült a pete, be akar ágyazódni a méhbe, de a spirál miatt nem tud, mint már mondtam önöknek. A megtermékenyített petesejtek már emberek, van már tökéletes lelkük, és nem engedik meg nekik, hogy éljenek. Borzasztó látni, amikor a megtermékenyített petesejtet, az életképes embert ily módon hajtják el. Ezeket a kis napokat, ezeket az „isteni szikrákat” kioltják, megölik, és ezeknek a magzatoknak a kiáltása megrengeti a mennyet.

Számomra az volt a legszörnyűbb, hogy nem mondhattam azt, hogy nem tudtam. Mert egy pap mondta egyszer a prédikációjában, de nem akartam meghallani. 

Amikor misén voltam, általában nem figyeltem, miről beszél a pap. Soha nem figyeltem oda. Ha valaki megkérdezte volna, mi volt az evangélium, nem tudtam volna megmondani. Tudják, a démonok a templomban is ott vannak, és megakadályozzák, hogy meghalljunk valami fontosat. Elterelik a figyelmünket, és elaltatnak. Egy misén, amikor csak testben voltam jelen, az őrangyalom egy lökést adott, és kinyitotta a fülemet, hogy halljam, mit mond a pap abban a pillanatban. 

Pontosan ezt hallottam akkor, azaz, hogy a spirál abortuszt okoz, és az a nő, akinek van ilyen, nem járulhat szentáldozáshoz. Amikor ezt meghallottam, megharagudtam a papra.

Mit gondolnak ezek a papok? Miért avatkoznak ilyesmibe, milyen jogon? Világos, azért üresek a templomok, mert az egyház nem halad a korral, a papok nem törődnek a haladással, a tudománnyal. Kinek képzelik magukat ezek a papok? Talán ők etetik a gyerekeket, akik meg fognak születni?

Dühösen, szitkozódva mentem ki a templomból. Az isteni vizsgáztatáskor tehát nem mondhattam, hogy nem tudtam. Bár hallottam ezt a felvilágosítást, nem törődtem vele, továbbra is hordtam a spirált egészen a balesetemig.

Hány magzatot öltem meg ily módon? Azért voltam olyan lehangolt, mert a méhem az élet forrása helyett temetővé vált, és kivégző hellyé züllött.
Képzeljék el, maga az anya öli meg saját gyermekét, az anya, akinek Isten olyan kegyelmet adott, hogy továbbadhassa az életet, hogy minden bajtól óvja és védje gyermekét, és aztán ez az anya meggyilkolja a saját utódját.

A démon stratégiájával arra ösztönzi az egész emberiséget, hogy gyermekét, és ezzel a jövőjét pusztítsa el, már a csírájában fojtsa meg. 

Kezdtem megérteni, miért volt bennem egész idő alatt olyan keserűség, miért voltam lehangolt, rosszkedvű, modortalan, mindig minden miatt morgó. Azért, mert anélkül, hogy észrevettem volna, gyilkoló géppé váltam. És ez egyre lejjebb húzott, egész a pokol széléig.

A szándékos abortusz a legsúlyosabb bűn, mert egy védtelen gyereket, egy ártatlan lényt az anyaméhben megölni azt jelenti, hogy az élet vezetését a Sátánra átruházzuk, eladjuk neki a lelkünket. A démon bevisz a szakadékba, mert ártatlan vért ontottunk.

Egy baba, mint egy bárányka, egy „ártatlan bárány” Jézushoz, az „Isten bárányához” hasonló, aki életét adta értünk. Ez a bűn mély kapcsolatot jelent a sötétséggel, mert a saját anyja ölte meg a gyermekét. Ez az oka annak, hogy egyre több démon jön fel a mélyből, és benépesítik a Földet, hogy elpusztítsák az egész emberiséget. Mindenki tisztában van azzal, mennyire teret nyert a sátánizmus.

Kinyílnak az eddig lepecsételt kapuk, amiket az Isten helyezett el, hogy a gonosz ne árasszon el minket. Ezek a pecsétek egyre jobban széttörnek a gyermekgyilkosságok miatt. A pokol kapujából egyre másra jönnek elő a démonok, olyanok, mint a lárvák, és ez a népség elborítja a Földet, az emberiséget, ráakaszkodik, követi, és mindnyájunkat testünk, az élvezetek rabjává, a bűn rabjává tesz. Hajlamossá tesz a rosszra.

Magunk is látjuk, mennyire terjed a gonoszság. Mintha mi magunk adtuk volna a démonok kezébe a kulcsot, hogy jöhessenek. És ők egyre csak jönnek, egyre többen, a prostitúció, az eltévelyedett szexualitás, a sátánizmus, az ateizmus, az öngyilkosság, az érzéketlenség és egyéb bajok démonai, amiket naponta látunk.

Minden nap rosszabb lesz a Föld. A sok gyerek, akiket naponta megölnek, a pokol diadalát jelenti. Az ártatlan vér miatt kiengedték a démonokat, és köztünk garázdálkodnak.

Figyeljenek, mi anélkül vétkezünk, hogy tudnánk, és azért nem tudjuk, mert a lelkiismeretünket elhallgattattuk. Az életünk egyre jobban a pokol irányába megy, s tele vagyunk mindenféle problémával, betegségekkel és egyéb bajok érnek, - ez a démonok hatása közöttünk, a halál kultúrája.
Mi vagyunk azok, és csakis mi, akik az ördög előtt kitártuk a kapukat, mert nem bánjuk meg, és nem gyónjuk meg bűneinket. Életünkkel szabadságot és engedélyt adunk neki, hogy úgy bánjon velünk, ahogy neki tetszik. 

Bár az abortuszt végeztetjük el, ami a legsúlyosabb bűn, de ennek következtében ugyanakkor más területen is eltompulunk. Elveszítjük a bűntudatunkat, és akkor még olyan szégyentelenek vagyunk, hogy Istent hibáztatjuk, ha betegség, fájdalom, vagy egyéb baj ér bennünket.
De szerető Istenünk végtelen irgalma a bűnbánat szentségét nyújtja nekünk. Így lehetőségünk van arra, hogy megbánjuk a bűnt, és a bűnbánat szentségével megtisztítsuk a lelkünk, és a Sátán bandájától elszakadjunk, befolyását egyszer s mindenkorra megszüntessük. Így tisztára moshatjuk a lelkünket. De én ezt nem tettem meg.

De nemcsak akkor ölünk, ha elvesszük mások életét, kerülő úton is el lehet követni ezt a bűnt. Hallgassatok csak ide!

Figyeljetek! A megszerzett befolyásommal és a pénzemmel odáig jutottam, hogy nemcsak egy, hanem sok abortuszt finanszíroztam. A pénzemnek voltak köszönhetők ezek az abortuszok, mert mindig azt mondtam: „A nőnek joga van eldönteni, mikor akar állapotos lenni és mikor nem. A hasa csak az övé!”

Az „Élet könyvemben” fekete-fehéren ott állt, s nagy fájdalom volt számomra látni és megérteni, hogy milyen borzalmas bűntetteket követtem el a pénzem segítségével.

Kitörölhetetlenül benne volt a könyvben. Egy 14 éves lányt rábeszéltem az abortuszra. A tanára voltam. Bennem volt a méreg, és akiben benne van a méreg, annak a környezete sem marad egészséges.

Aki ilyen ember közelébe kerül, negatív befolyás alá kerül. Kapcsolatba kerül a méreggel, és ő is mérgezett lesz. Még további három lány (három unokahúgom), és az unokaöcsém menyasszonya ment abortuszra.

Szüleik nyugodtan engedték őket hozzám, mert én a sok pénzemmel mindent meg tudtam oldani, és olyan „jószívű” voltam. Én voltam a jó nagynéni, aki mindig mindenkit meghívott. A jó nagynéni, aki mesélt nekik a divatvilág újdonságairól, aki megmutatta nekik, sokszor meg is vette a legújabb divatos ruhát.

Én voltam az, aki a fiatal teremtéseknek megtanította, hogyan legyenek vonzók, hogyan tehetik testüket szexissé, vonzóvá.

Képzeljétek el! A testvérem bizalommal küldte hozzám és bízta rám a gyermekeit. Elrontottam és prostituáltam őket. Igen, ezeket a fiatal teremtéseket, ezeket a félig még gyerekeket elrontottam, és bevezettem a prostitúcióba. Ez volt a következő égbekiáltó gaztett, és egy szörnyű bűn. Ez az Úr előtt a legiszonyatosabb vétkek ranglistáján az abortusz után a második helyen áll. Ezeknek a fiatal lányoknak a következőket mondtam: 
„Kedves lányok, ne legyetek buták! Az, hogy anyukáitok annyit beszélnek a szüzesség, az önmegtartóztatás, a tisztaság értékéről, annak az az oka, hogy ők még a múltban élnek, az ő világuk nem a mai világ. A tegnap foglyai, lekéstek arról, hogy szabad, modern életet éljenek. Ezt el kell néznetek. De ti csatlakozzatok a modern világhoz, élvezzétek a nők által kivívott szabadságot, valósítsátok meg önmagatokat, tehát hallgassátok meg őket, legyetek velük megértők, mert ők másképpen nem tudnak élni, de saját fiatalságotokat ne tegyétek tönkre. A szüleitek a Bibliáról beszélnek veletek, ami már 2000 éves. Ma már nem aktuális. A papok is elvetik a modernet, nem haladnak a korral. Azt prédikálják, amit a pápa állít, de ez a pápa már nem időszerű, kiment a divatból. Minden modern ember, aki rá hallgat, buta, és hibás abban, ha az életet nem tudja élvezni.”

Látják milyen mérget ültettem ezeknek a fiatal, ártatlan lányoknak a szívébe. Egyszerűen szörnyű! Leraktam az alapját annak, hogy életük a pokol felé vegye útját.

Azt is megtanítottam nekik, hogyan élvezhetik a legjobban a szexet. Felhívtam a figyelmet arra, milyen fontos a védekezés. Minden általam ismert lehetőséget elmondtam nekik.

A nemi érintkezés minden rizikójáról és a védekezésről is beszéltem. A tökéletes önálló nő vonatkozásában mindenről pontosan informáltam őket.

És egyik nap jött ez a lány, az unokaöcsém jegyese – éppen 14 éves volt –a rendelőmbe. (Azt, amit itt önöknek mesélek, személyesen láttam bevezetve az Élet könyvébe) - Szóval jön a rendelőbe, és könnyek közt meséli: „Gloria, még olyan fiatal vagyok, még magam is gyerek vagyok, és mégis állapotos lettem.”

Erre azt válaszoltam: „Te buta! Nem megmondtam nektek, hogyan kell védekezni?!”

Még mindig sírva válaszolta: „Igen, de egyszerűen nem jött be.”

És láttam az „Élet könyvében”, hogy az Úr ezt a fiatal teremtést azért küldte hozzám, hogy megóvja egy butaságtól. Azt akarta, hogy megóvjam attól, hogy lejjebb csússzon a szakadékba, s hogy lebeszéljem arról, hogy elvetesse gyermekét.

Az abortusz olyan nehéz lánc a nyakunkon, ami teljesen lehúz, amit alig lehet vonszolni. Fájdalmat okoz, amely az életben soha nem múlik el. Ez a mérhetetlen bizonyosság az, hogy elkövettem egy gyilkosságot, gyilkos vagyok.

És közben az a legrosszabb, hogy nem valaki mást, hanem saját hús-véremet, saját gyermekemet gyilkoltam meg.

A legrosszabb ennek a lánynak az esetében az volt, hogy ahelyett, hogy lebeszéltem volna, és meséltem volna az Úristenről, adtam neki egy köteg pénz, hogy elvégeztesse az abortuszt.

És hogy megnyugtassam a lelkiismeretemet (nem tudom, lelkiismeretnek lehet-e azt nevezni, ami nekem akkor volt), olyan sok pénzt adtam neki, hogy a legjobb klinikára mehessen, ne legyen komplikáció. És emellett még néhányat, sőt sokat finanszíroztam.

Szörnyen érzem magam, ha ma erre gondolok. Minden alkalom, amikor kiontják egy magzat vérét, ez egy nagy tűzáldozat a Sátánnak, ünnep az ördögöknek. Dörzsöli a kezét, és táncol örömében.

A mi Urunknak, Jézus Krisztusnak ez ugyanúgy fáj, mint a kereszthalál, és minden alkalommal szenved, ha egy meg nem született, ártatlan gyermeket halálra gyötörnek.

Az „Élet könyvében” ugyanis láthattam, hogyan keletkezik az élet. Láttam, hogy abban a pillanatban képződik a lélek, amikor az ondósejt a petesejtbe olvad.

Akkor kipattan egy csodálatos szikra, amely fényt sugároz, mely az Atyaisten fényéből ered. A leendő anya méhét ennek az új léleknek a fénysugarai ragyogják be, ahol a petesejt megtermékenyül.

Amikor abortuszt végeznek, ez a lélek nagyon sír és nyög a nagy fájdalomtól, még ha nincs is szeme és nem fejlődtek ki a tagjai. A szentek egész közössége, az egész túlvilág észleli ezt a sírást és nyögést, ha egy új, Isten által alkotott lelket megölnek.

Az egész égbolt összerándul a kiáltásra, egyik végétől a másikig elhallik hangosan és világosan, mint a visszhang a hegyekben.

A pokolban is hangos kiáltás hallatszik, de ott ünnepelnek, örömtáncot járnak.

Közvetlen ezután néhány pecsét kinyílik a pokolban. Förtelmes kísértetek jönnek elő, a földre szabadítják őket, hogy megpróbálják az emberiséget újra tévútra vezetni.

Az a következménye mindennek, hogy az embereket egyre jobban rabszolgájává teszi a Sátán. Egyre többen esnek kedvük és élvezeteik rabjává. Újabb szenvedélyfüggőség alakul ki, mindenféle rossz. Iszonyatos bűntettek és gonoszságok történnek, amiket naponta látunk és hallunk a hírekben, és amiről mindig azt hisszük, hogy rosszabb már nem lehet, és akkor a másnapiak túltesznek az eddigieken. És mindez egyre fokozható.
Van egyáltalán fogalmunk arról, hány magzatot ölnek meg naponta az egész világon? Már el sem lehet képzelni, milyen nagy számban követik el ezt a bűntettet. Az ártatlan gyermekek vérében gázolunk, és már észre sem vesszük.

Számunkra ez már természetes, hozzátartozik a hétköznapjainkhoz. Aki az abortusz ellen beszél, az fanatikus, konzervatív, maradi és kicsit bolondnak is állítják be. 

Ez az egyik legnagyobb győzelme a pokol hercegének, a Sátánnak. Hogy fog menni a világ sora ezután, mert minden egyes meg nem született vérének az az ára, hogy egy új démont engednek a földre? Nemsokára elsötétül a föld a démonoktól, akiket kiengednek.

Aztán láttam, amint belemerülök az ártatlan gyerekek vérébe, és megmosakszom benne. A földi mosakodással ellentétben fehér lelkem sötétebb, egyre sötétebb, végül teljesen fekete lett.

Az abortuszaim után elvesztettem a bűnök iránti érzékemet. Számomra már egyáltalán nem létezett bűn.
Mindent szabad volt, a viselkedésemmel elégedett voltam, hiszen segítettem az embereknek. Nem voltam tisztában vele, hogy ezeket az embereket a pokolba vezető úthoz segítettem.
Még valami más is napvilágra került, ami nekem fel se tűnt, hogy az ördög bérlistáján szerepeltem. 

Megmutatták nekem a babákat, akiket magam öltem meg, akiket elhajtottam. És úgy, ahogy most önök, első pillanatban azt se tudtam, hogyan, mikor, hol. 

Amikor megmutatták, akkor világos lett. Már az elején meséltem önöknek, hogy a családtervezésnél védekezési módszernek a spirált választottam.

Elborzadva néztem a méhemet, hány petém termékenyült meg, és akart kisbabává válni. Láttam azokat a fényszikrákat, amelyek az új lélek keletkezésénél felvillantak. Hallottam ezeknek a lelkeknek a kiáltását, amint az Úristen kezéből kitépték őket.

Egyszer csak megértettem az okát, miért voltam olyan rosszkedvű, keserű, mogorva. Rossz volt a humorom, nem voltam megszólítható, nem volt önuralmam, és szeszélyes voltam az emberekkel és a családommal.

Egész nap frusztrált voltam, semmivel nem voltam elégedett. Gyakran volt depresszióm. Leesett a fátyol a szememről. „Milyen egyszerű és világos - magzatgyilkoló géppé váltam!” 
Mindez egyre lejjebb süllyesztett a mocsárba. Hogyan képzelhettem, amikor visszanéztem az életemre, hogy nincs bűnöm. Még büszke is voltam, hogy senkit nem öltem meg?
Hogy tudtam én az embereket megvetni csak azért, mert kövérnek láttam, vagy nem tartottam szimpatikusnak? Gyűlölettel beszéltem velük, és egyszerűen visszautasító voltam. Hogy fennhordtam az orrom, pedig közönséges gyilkos voltam!
Azt is megmutatták nekem, hogy az embert nemcsak pisztollyal lehet megölni. Gyakran elég, ha mélyen gyűlölik, ha rosszat kívánnak, vagy tesznek neki, ha az embert az irigység marja. Ezzel is tönkre lehet tenni egy embert. A neve: rágalmazás!

A gyilkosság a családban vagy a faluban ilyen dolgokkal kezdődik, amit mi magunk, még ha rosszindulatú is, veszélytelennek ítélünk.

Ne paráználkodj

A hatodik parancsolatnál azt mondtam magamban: „Na végre, legalább ennél nem tudnak törvényszegés miatt szemrehányást tenni. Nem tudnak szeretőt mutatni, mert az esküvőm óta intim kapcsolatom csak egy férfival, a férjemmel volt.”

Aztán egyszercsak azt látom, hogy minden alkalommal, amikor látszott a csupasz mellem, és szexi bikiniben mutogattam a testem, idegen férfiakat csábítottam el. Amikor bámultak, bűnös gondolataik támadtak, és ezzel bűnre csábítottam őket. Ilyen egyszerű módon időnként házasságtörésbe keveredtem.

Azzal a szokásommal is, hogy asszonyoknak többször tanácsoltam, hogy csalják meg a férjüket. 
„Ne legyetek bolondok, toroljátok meg, ne bocsássátok meg nekik, hanem váljatok el. Jobb, ha mielőbb elváltok!”

Ezzel a szöveggel, és rossz tanáccsal részt vettem, illetve hibás voltam egy iszonyatos házasságtörésben.

Az életem áttekintésekor azt is tisztán felismertem, hogy a testi bűnök undorítók. Közvetlenül a kárhozatba visznek, szigorúan kerülendők. Ma sok ember természetesnek tartja, hogy állati módon viselkedik. Azt gondolja, hogy nagyon remek lenne ezt vagy azt a tapasztalatot egyszer kipróbálni, és megtudni, hogy milyen gyönyört okoz, és különleges orgazmushoz vezet-e.

Sokan még attól sem riadnak vissza, hogy érvként összehasonlítják magukat az állatokkal, és azt mondják: „Csináljuk olyan vadul, mint a vadállatok!”

A homoszexualitásra is érveket hoznak fel, hogy az természetes, Istentől van, mert bizonyított, hogy az állatvilágban is előfordul.

Nem vesszük észre, hogy ezzel az állatokat tekintjük példaképünknek.

Ez pedig azt jelenti, hogy elvetjük a lelket. Azt, amit Isten saját képmásaként adott, azaz az általa minden emberben megalkotott halhatatlan lelket a kutyák elé dobjuk.

Sajnos életemben kiszakítottam magam Isten kezéből. Szomorúan kellett megállapítanom, hogy nemcsak tettekkel lehet bűnöket elkövetni, hanem a legtitkosabb gondolatokban is, és lelkemben súlyos bűnt követhetek el. (Ez jelenti azt, hogy: „gondolattal, szóval, cselekedettel”.)

Nagyon fájdalmas volt nekem az is, hogy be kellett látnom, hogy az elkövetett bűnöknek következményei vannak, és ezek sokáig hatnak még. A házasságtörés bűne, pontosabban apám házasságtörése gyermekeinek is nagy károkat okozott, és lelküket megfojtotta. 

Ezért én minden férfit megvetettem és fiútestvéreim is igazi másolatai, valódi kópiái lettek apámnak. Mindenütt azzal hencegtek, hogy ők igazi macsók, szoknyavadászok, iszákosak. Sok mindent képzeltek még magukról, büszkén világgá kürtölték. Nem számoltak azzal, hogy gyerekeiknek milyen kárt okoznak.

Ezért láttam a másvilágon, hogy apám olyan keservesen sír. Ott tudta meg és ott ismerte fel, hogy a bűnét átörökítette fiaira és lányaira is. Megértette, milyen kárt okozott ezzel az isteni rendben és az Úristen teremtésében.

Ne lopj

A hetedik parancsolatnál megint biztos voltam a dolgomban. Jó helyre soroltam magam, nem lehet nekem semmit felróni.

De az Úristen keményen rámutatott, hogy hagytam otthon a drágán összevásárolt élelmiszereket megromlani, penészedni, mert többet kívánt a szemem, mint amennyit meg tudtam enni. Amikor nálunk megromlott az élelmiszer, nem gondoltunk arra, hogy máshol a világon nagy az éhezés. Amikor az Úr ezt megmutatta, azt fűzte hozzá: 
„Éhes voltam, és nézz ide, mit csináltál azzal, amit adtam neked. Nem értékelted eléggé, és hagytad megromlani. Fáztam, és nézz ide, te pedig a divat és az öltözködés rabszolgája lettél. Mennyit áldoztál az injekciókra, hogy karcsú legyél. A tested rabszolgája is lettél. Röviden szólva, testedből istent csináltál és bálványoztad.”
És Urunk bemutatta nekem, hogy én is hibás vagyok abban, hogy országunkban olyan nagy a szegénység, ennél a parancsolatnál is hibás voltam.

Aztán arra is felhívta a figyelmemet, hogy mindig, amikor valakiről rosszat mondtam, elloptam a tiszteletet tőle. Ezt pedig újra visszaállítani, visszaadni, szinte lehetetlen.

Sokkal egyszerűbb lett volna, ha pénzt loptam volna, mert azt vissza lehetett volna adni, hogy jóvátegyem a vétséget. De ilyet visszaadni, lehetetlenség. Egy ember „jó hírnevének” elrablása sokkal súlyosabb, mint egy tárgy vagy pénz ellopása.

Gyermekeimet is megloptam azzal, hogy számukra nem voltam, jó háziasszony és jó anya. Nem voltam gyengéd anya, aki gondoskodik a gyerekeiről, aki mindig ott van, aki nekik gyakorlatilag az önzetlen, odaadó szeretet példaképe.
Ma sok olyan anya van, aki az utcán csavarog, a gyerekeit pedig egyedül hagyja otthon a TV, mint pótpapa és a számítógép, mint pótmama, a sok videó játék, mint póttestvér oltalmában.

Hogy megnyugtassam a lelkiismeretemet, drága, márkás holmikat vásároltam nekik, hogy az iskolában és a barátok között jó benyomást keltsenek, és irigykedjenek rájuk.

Még jobban megijedtem, amikor láttam, hogy anyám szemrehányást tett magának, és megkérdezte, vajon ő jó anya volt-e? Pedig anyám nagyon jámbor és jó asszony, háziasszony és anya volt, aki mindig intett minket, szeretett minket, és gondoskodott rólunk, mindig a javunkat akarta.

A maga módján apám is mutatta, hogy szeret minket, és mi vagyunk a legfontosabbak az életében. Amikor gondolataimba merültem, azt mondtam magamban: „Mi történne velem, ha a gyerekeimnek semmit sem adtam volna; talán észre sem veszik, ha már nem leszek, valószínű, hogy egyáltalán nem hiányzom nekik!”
Borzongás futott végig rajtam, és a fájdalom, mint egy kard, a szívembe fúródott.

Szégyelltem magam minden vétkemért. Tudnotok kell, hogy az „Élet könyvében” mindent úgy lehet látni, mint egy filmen. Én ott láttam, amikor a gyerekeim egy alkalommal beszélgettek, és azt mondták egymásnak: „Remélhetőleg sokáig tart, amíg anya hazajön, valószínűleg dugóba került. Az én anyám nagyon unalmas, mindig csak elégedetlenkedik és kritizál.”
Milyen lesújtó volt ezt egy 3 éves és egy valamivel idősebb lánytól hallani, ahogy ők a szívtelen anyjukról beszéltek.

Ismét tudatára ébredtem, hogy elraboltam tőlük az igazi anyát. Nem biztosítottam nekik békés otthont. Megakadályoztam, hogy gyermekéveikben példámon keresztül megismerjék Istent.

Nem tanítottam meg nekik, hogy kell a hozzátartozókat szeretni. Ha nem szeretem embertársaimat, az Úristent se szerethetem. Ha nincs bennem együttérzés és könyörület, s ezt a gyakorlatban nem valósítom meg, akkor nem szeretem Istent sem. Senkihez nem tudom Istent közelebb vinni, vagy a hitet továbbadni. Mert Isten a szeretet…

Hamis tanúságot ne tégy

Szeretnék önöknek röviden erről a témáról mondani valamit: Ne tégy hamis tanúságot felebarátod ellen, és ne hazudj. Ebben a kérdésben én szakértővé tettem magam. 
Mindnyájunknak van egy apja, ez pedig vagy az Úristen, vagy a Sátán, aki vitatja az apaságot.

Ha Isten a szeretet, és én tele vagyok gyűlölettel, akkor ki az apa? Nem nehéz megválaszolni, és könnyen érthető.

Ha Isten a megbékélést és megbocsátást hirdeti, ha ő arra szólít, hogy az ellenségeimet is és azokat is, akik nekem ártanak, szeressem, de nekem a fejemben csak gyűlölet van, akkor nekem az a mottóm, hogy „fogat fogért”. Akkor valóban ez volt az én világom és az elképzelésem.

Ki volt akkor az én apám? Még hozzátenném: az Úristenünk maga az igazság, és a Sátán a hazugság hercege. Ki volt akkor az én apám? Önök már látják. Forgathatom a szót, ahogy akarom, az eredmény mindig ugyanaz: Én választottam apámmá az ördögöt életem folyamán.

És én azt mondom nektek: a hazugságnak nincsenek kategóriái. Nincs sem rózsaszín, sem sötét sárga vagy fűzöld hazugság.

Minden hazugság - hazugság. És ugyanúgy nincs, ahogy az előbb a színeket említettem, szükség-hazugság vagy szívesség-hazugság, vagy kegyes hazugság, vagy részvét-hazugság, és sok más, amiket a ravasz ember démoni sugallatra kitalált, hogy mellébeszéljen. Minden hazugság - hazugság. Az ördög pedig minden hazugság atyja, kezdetektől fogva hazug.
A hazugságok, melyek ajkamat elhagyták, nagyon szörnyűek, egyszerűen borzalmasak voltak. Láthattam, hogy ezzel a lehető legmagasabbat dobtam.

A hazugság bármilyen, az hazugság marad. A legrosszabb az, amikor az ember a hazugságokat úgy forgatja, hogy a végén saját hazugságait igazságnak tartja.
A legnagyobb hazugság, amikor valaki magát szentnek tartja. Azt mondja: nem loptam. Senkit nem öltem meg. Nincs Isten. Ha pedig mégis van Isten, akkor a mennybe jutok, mert én olyan jámbor és jó vagyok. Hová kerülnék én különben az áljóságomban? Ezek az úgynevezett élethazugságok.

Minden alkalommal, amikor beszélgetés közben, másokat kigúnyoltam, vagy ha könnyelműen valakinek gonosz gúnynevet találtam ki, és ezt mindenkinek elmondtam – bűnt követtem el. Minden alkalommal még gyűlölködő módon nevetségessé is tettem – ezzel tetéztem bűnömet.

El sem tudom sorolni, hány embert sértettem meg, betegítettem meg, tettem nevetségessé, és rágalmaztam meg. És mindezt a felebarátaimmal tettem.

El sem tudják képzelni, hogy egy gúnynév hogy megsebezhet egy embert. Kisebbségi érzése lehet tőle, ami egész életén keresztül végigkíséri, és visszatérően fájdalmat okoz.

Egyik barátnőmet például, aki kicsit molett volt, egyszerűen csak „Kövérnek” vagy „Zsíros Golyónak” neveztem. Soha többé nem tudott megszabadulni ettől a névtől, és örökké Zsíros Golyó maradt. Nagyon megviselte őt. Ez a csalódás növelte az étvágyát, ami természetesen megint fokozta a teste kövérségét. Ezért rokonai gyakran nem vitték magukkal, vagy nem hívták meg.

Amint látják, a szavak megfelelő tetteket is maguk után vonnak - végül kellemetlenségek egész sorozata következik be. Mindezek könnyelműen világra kürtölt szavaknak a mérges gyümölcsei.

Felebarátaid vagyonát ne kívánd

A tízparancsolat alapján tett vizsgám eredménye azt mutatta, minden bajom, bűnöm és gonoszságom a kapzsiságra vezethető vissza.

Ez az őrült kívánság, ez a vágy, hogy mindenem legyen, egészen átjárta a gondolkodásomat. Minden fölött akartam rendelkezni. Birtokolni akartam, nem a szívemben gazdagodni. 

Mindig azt gondoltam, hogy akkor leszek boldog, ha a világ összes pénze az enyém lesz. Ez a vágy, hogy sok pénzem legyen, szinte megszállottsággá vált. Istenem volt a pénz. Legnagyobb vágyam az volt, hogy mindig sok pénzem legyen. Mivel fiatalabb koromban soha nem volt pénzem, azt akartam, hogy a gyerekeim bőségben éljenek. Azzal a téves elképzeléssel rendelkeztem, hogy akkor boldog az ember, ha javai, értékes dolgai vannak.

Kár volt, s ez számomra tragédia. Amikor valóban sok pénzem volt, s majdnem mindenre futotta, akkor éltem át életem legrosszabb és legszerencsétlenebb szakaszát. 

Olyan mélypontra jutottam, hogy majdnem öngyilkos lettem. Ennyi pénzzel és gazdagsággal, és mégis egyedül, belsőleg üresen, magányosan és elhagyatottan.

Átéltem, mit jelent az, hogy SZERETETET, BARÁTSÁGOT, ROKONSZENVET nem lehet pénzért megvenni.

A világ minden pénzéért sem lehet szeretetet venni, legfeljebb képmutatást, hamisságot, hízelgést és megjátszott szolgalelkűséget.

Tehát nagyon csalódott voltam, keserű életem magam választott zsákutcájában. A frusztráció csúcsát elértem, és ott jeges szél fújt. Csak az a kérdés jutott eszembe, egyáltalán miért emelkedtél ilyen magasra.

A kapzsiság, mint minden más sóvárgás, tehát a pénz és a gazdagság utáni vágy irigység azokkal szemben, akiknek már van: a „nekem is kell”-felfogás belém karolt és tévútra vitt.

Ez a kapzsiság közvetlen a pokol irányába vezetett, távol Isten teremtésétől, akitől a birtoklási vágy miatt elszakadtam.

A pénz utáni vággyal, a „Mammon” után nyúlással a Jóisten kezét elengedtem, elszakadtam tőle, eltávolodtam tőle. A vágy, a sóvárgás mindig eltávolít Istentől. Ellenkező irányba visz, és az ördög után szalad. Minél jobban eltávolodunk Istentől, annál kevésbé érezzük jelenlétét, és annál kisebb lesz védelme.
Hogy megmutassam nektek, milyen csodálatos módon bánt velem Isten, a következőket szeretném elmesélni. Balesetem után a mentősök a nyilvános kórházba vittek, mielőtt a szociális biztosító klinikájába kerültem.

Tudjátok, mi történt ebben a kórházban? Olyan sok beteget és balesetest hoztak be, hogy egyszerűen már nem volt hely. Még a kórház folyosói is tele voltak ágyakkal és hordágyakkal. Még egy hordágy se volt, ahova elhelyezhettek volna. 

Isten hagyta, hogy ily módon érezzem az ember teljes elhagyatottságát. Ezek a szegény orvosok túlterheltek voltak. Azt se tudták, hol áll a fejük. A mentősök, akik a hordágyamat hozták, többször kérdezgették, „hova tegyük?” Az egyetlen válasz, amit kaptak, az volt, hogy „tegyétek a sarokba!” vagy „tegyétek le ott a földre!”

De nem akartak csak úgy a folyosó padlójára fektetni, mivel tudták, hogy égési sérülésem miatt könnyen kaphattam volna halálos fertőzést vagy szepszist. És ezekben az órákban, amikor ott feküdtem, és egyetlen orvos sem tudott törődni velem, mivel fontosabb eseteik voltak, amelyeknél több reményt láttak a kezelés sikerére, akkor totális elhagyatottságot éltem át. A körülöttem fekvő emberek is csak nyögtek mellettem.

Amikor az orvosok rám néztek, ahogy ott feküdtem, mint egy elszenesedett grillhús, azt gondolták magukban, a kezelés már úgyis késő lenne. Ennek az életét már úgysem lehet megmenteni. Bosszankodtam azon a helyzeten, hogy nem segítenek rajtam, hogy egyetlen ember sem törődik velem.

Elhagyatottságomban és bosszankodásom közepette egyszer csak a mi Jézus Krisztusunkat láttam, amint lehajolt hozzám, gyengéden fejemre tette a kezét, hogy megvigasztaljon. Becsuktam a szemem, azt hittem hallucinálok, de mikor újra kinyitottam, még mindig láttam az Urat fölém hajolva, és hallottam a hangját: „Nézd kicsim, te most meg fogsz halni. Mutasd meg, hogy vágysz rá, és kéred az irgalmamat!”
Képzeljék el, amikor ezt meghallottam, azt gondoltam, „Mi az, hogy irgalom, mi az, hogy irgalmat kérni? Mi rosszat tettem? Miért kéne nekem irgalom?” Nem fogtam föl ennek az ajánlatnak az alapját és értelmét. Már nem volt lelkiismeretem. Teljesen elvesztettem. Már teljesen lelkiismeretlen voltam!

Amit világosan éreztem, az az volt, hogy meg fogok halni. Eljött az utolsó órám. És csak egyetlen gondolat futott át az agyamon. Mi lesz a gyémántgyűrűimmel, amik az ujjaimon voltak.

Teljesen beágyazódtak a totálisan szétégett, dagadt ujjaimba. Az volt a gondom, hogy megsérülnének, ha levágnák vagy leszakítanák az ujjamról. És ilyen gondolatok közben próbáltam kétségbeesetten lehúzni a gyűrűket az ujjamról.

Tudják, borzalmas fájdalom az égett bőr és égett végtag. Nem tudják elképzelni, milyen fájdalmat okoztam magamnak azzal, hogy le akartam húzni a gyűrűket az ujjamról. Lejött a hús az ujjaimról.

Mindezek ellenére fanatikusan azt képzeltem, hogy az nem lehet, hogy ne tudjam lehúzni ezeket a gyűrűket. Életemben soha nem volt ilyen nehéz feladat és ilyen magas cél előttem. Mindent el tudtam érni, amit csak kitaláltam. S most is ez volt a hozzáállásom, pontosabban a megszállottságom ebben az esetben is. 

Azt gondoltam magamban: „Az lenne a csúcs, ha halálom előtt még képes lennék a gyűrűket lehúzni az ujjamról!”
Alighogy sikerült, új kétségeim támadtak, sötét gondolatok jöttek: „Istenem, most mindjárt meg fogok halni. Akkor a nővérek biztosan azonnal el fogják lopni a gyémántgyűrűimet, és egyszerűen eltüntetik!”

Akkor hirtelen odajött a sógorom, és megkönnyebbülten gondoltam: „Hála Istennek, legalább a gyémántgyűrűim biztonságban vannak.” Átadtam neki a gyűrűket, és azt mondtam: „Add oda Fernando-nak, a férjemnek! Mondd meg a testvéreimnek, hogy gondoskodjanak a gyerekeimről, mert szegény gyermekeimnek az anyjuk nélkül kell boldogulniuk. Meg kell mondanom, elmegyek ebből az életből. Meg fogok halni.” Tehát nyugodtan meghalhattam. Ilyen ködös volt a lelkem az utolsó órában, hogy a fényt, amit Ő kínált, nem láttam.

És tudják, mi volt az utolsó gondolatom? „Istenem, honnan fogják venni a pénzt a temetésemre, amikor nagyon magas terhelés van pillanatnyilag a számlámon?”

Látják, ez egy olyan személy története, aki elvesztette a lelkiismeretét. Aki az utolsó gondolatait és pillanatait ennek a világnak a vackaira pazarolja, és látszólagos jóságával nem az örökkévalóságra, a lelke jövőjére, és nem az Úr ajánlatára gondolt. Ha valaki magát „szentnek” tartja, könnyen a kárhozat felé csúszik, vagy gyakran önmaga túlértékelésével még saját kárhozatához járul hozzá.

Az „Élet Könyve”

Miután áttekintették az életemet a tízparancsolat alapján, belenézhettem az „Életem Könyvébe”. Csodálatos látvány volt. Nincsenek arra szavak, amikkel megfelelően le lehetne írni.

A fogantatásommal kezdődött. Amint összejöttek a szüleim sejtjei, volt egy szikra. Egy kis csodálatos fény robbant, és egy lélek képződött belőle, az én lelkem, az Úristen a kezével védte, és Istenben egy szeretetreméltó apát láttam. 

24 óráig volt velem, kezében vitt és védett engem, gondoskodott, és mögöttem volt. Nem tévesztett szem elől, és soha nem hagyott egyedül.

És minden, ami nekem első pillanatban büntetésnek vagy szerencsétlenségnek tűnt, nem volt más, mint szeretetének és gondoskodásának kifejezése.

Nem a külsőmre pillantott, nem a formás testemet nézte. NEM. Ő a legbensőmet nézte, kutatta a lelkemet, és közben nézte, ahogy én lassan, de biztosan letérek az ÚTJÁRÓL, ahogy a megmentésemet és megváltásomat visszautasítom. Addigi életem sok szituációját végigkövettem összefüggéseiben az „Életem könyvében”. Láttam szabad akaratom véghezvitt tetteinek és döntéseinek következményeit. A jobb megértés kedvéért elmondok egy példát, ami azt bizonyítja, milyen csodálatos az „Élet könyve”.

Életemben nagyon hamis és képmutató voltam. Sokszor mondtam ismerőseimnek, de még barátnőimnek is hízelgő hangon: „Milyen csodálatosan nézel ma ki. Pompás a ruhád és nagyon jól áll! Milyen csinos vagy benne!”
De az „Élet Könyvében” az is benne van, hogy közben mit gondolunk, és mi zajlik belül. És akkor észrevettem, mit mondtam belül. „Fúj! Milyen borzalmasan néz ki, s még azt hiszi, hogy szépségkirálynő!”
Látják, benne voltak a gondolataim és a titkos belsőm is. Ebben a könyvben látni és hallani lehet, mint egy filmben a megtörténteket. Mindent ugyanúgy láttam és hallottam, ahogy az annak idején az életemben történt, azzal a különbséggel, hogy a gondolataimat is láttam és észlelhettem.

Olyan volt, mint két filmcsatorna különböző nyelveken, vagy egy film aláírt szöveggel. Az egyik hangcsatorna azt közvetítette, amit nyelvemmel és hízelgésemmel tettem, a másikon a gondolataimat hallhattam, és olvashattam, és közben láthattam lelkem és belsőm állapotát.

Technikai csodára gondolnának, ha ilyet életük kijelentéseiről, szituációiról átélnének. Egyszerűen lenyűgöző!

Így láttam életem belső valóságát. Minden hazugságom tisztán ott volt, bugyborékolt, mint egy fedő nélküli fazékban, meztelenül, szépítés nélkül mindenki számára érzékelhetően.

Az egész világ láthatta. Élénkek voltak, felfedték belső gaztetteinket. Hányszor becsaptam anyámat, és durván rászedtem. Sokszor nem engedett el, hogy a „rossz” barátommal találkozzak.

De arra a szövegre, hogy: „Mami, csoportfoglalkozás van az iskolai könyvtárban!” - már futottam is. És anyám lenyelte a békát, és bevette a gyors hazugságot. 

Hányszor loptam magamnak időt ilyen hazugságokkal, hogy elhagyjam a házat, pornófilmeket néztem meg, vagy bárba mentem, ahol a „barátnőimmel” söröztünk.

És anyám most látta mindezt a mindenki számára nyitott „Élet Könyvében”, nem menekült meg ettől.

További példa, amit az „Élet Könyvében” láttam: szüleim mindig banánt csomagoltak uzsonnára az iskolába.

Abban az időben mi szegény körülmények között éltünk, az uzsonnám csak banánból, néha egy kenyérből és tejből állt. Gyakran már iskolába menet megettem a banánt, és egyszerűen eldobtam az utcán, mindegy volt, hova esik, nem gondoltam rá.

Eszembe nem jutott volna, mi minden történhet emiatt a csúszós, óvatlanul eldobott banánhéj miatt, milyen bajt okozhat más embereknek. Mindenütt ott feküdtek az általam eldobott banánhéjak.

Meglepő és hatásos volt, amikor az Úristen megmutatta, hogy néhány – természetesen nem mind – az ott fekvő héjak közül mit váltott ki. Láttam embereket, akik megcsúsztak a banánhéjon, és elestek, és néhány alkalommal a nagy forgalom miatt halálos balesethez is vezethetett volna, és ebben én lettem volna a hibás, az emberélet kioltásában.

Mindez gondatlanság, felelőtlenség, és az emberekkel szembeni könyörület hiánya miatt.

Egy más esetben az történt, hogy a pénztáros a szupermarket pénztárában tévedésből 4500 pesoval többet adott vissza. Ennek kapcsán mentem el akkor gyónni, és akkor valóban őszinte, mély megbánást tanúsítottam.

Apám minket, gyerekeket mindig arra intet, hogy becsületesek legyünk, és a szegénység ellenére a becsület a legdrágább tulajdon, mindenekelőtt az a sajátunk.

Soha ne vegyünk el pénzt mástól, még egy centet se. Amikor ez az eset történt a visszajáró pénzzel, csak az autóban vettem észre a tévedést, amikor már visszafelé mentem a rendelőmbe. Azt mondtam magamban: „Ez a vén, hülye tehén, ez a buta állat, 4500 pesoval többet adott vissza, és most nekem kell visszamennem, hogy visszaadjam a pénzt!”

Visszafelé mentem a szupermarketbe, amikor egy nagy dugóba kerültem. Az autórádióban hallottam, hogy mindenfelé bedugult.

Hangosan gondolkodtam, és azt mondtam magamnak: „Ez mindennek a teteje. Drága időmből még órákat kell elvesztegetnem, mert egy buta tehén nem tud számolni. Senki nem mondta neki, hogy legyen buta, és rosszul számoljon! Most hazamegyek, és ilyen körülmények között nem adom neki vissza a pénzt! Nem, semmi esetre sem, egyedül ő a hibás.”

Azért volt lelkiismeret-furdalásom emiatt. És mivel a papa annyira hangsúlyozta a becsületességet, és beletáplálta a jellemembe, következő vasárnap elmentem gyónni, és azt mondtam a gyóntatószékben ülő papnak: 
„Főtisztelendő atya, vétkeztem, mert eltulajdonítottam 4500 pesot, mert az összeget nem adtam vissza annak, akié a pénz volt.”

Aztán oda se figyeltem arra, amit a gyóntatóatya mondott.

Amikor ezt láttam az „Élet Könyvében”, tudniuk kell, a gonosz, az ördög valóban nem rótta fel nekem ezt a bűnt, hiszen meggyóntam. De most elmesélem önöknek, mit mondott erről az Úr: 
„Ez a hiányzó felebaráti szeretet, amit félretettél, amikor a bűnödet nem tetted jóvá, ez így nincs rendben. A 4500 peso neked aprópénz volt, mert te naponta dobtál ki butaságokra ennyit az ablakon olyanra, ami neked feltétlenül kellett, de ennek a minimálbéren levő asszonynak, akinek még fél napot dolgozni kellett, és a gyermekeit otthon kellett hagyni egyedül, hogy átküzdje magát a nehézségeken, neki ez a 4500 peso 3 napi kosztpénze volt a családja élelmezésére.”

És tudják, az volt a legrosszabb, és a legnagyobb benyomást az tette rám, ahogy az Úr ezt megláttatta:

Saját szememmel láthattam, ahogy ez az asszony a gyermekeivel valóban kínlódott, és a család néhány napig éhezett.

Mindez miattam történt, az én bűnöm következménye volt. Ez az asszony elviselte ezt kis gyerekeivel, és még attól is félnie kellett, hogy elveszíti az állását.

Így mutat rá az Úristen az Élet Könyvében a rossz magatartásunkra. Megmutatja azt, amit tettünk, és kinek okoztunk ezzel szenvedést. Megmutatja milyen következményei voltak a tettünknek, mit okozott tettünk a megkárosított embernek, és az hogyan viselkedik, és mit tesz ezután.

Befejező kérdés

Végezetül Isten megkérdezte tőlem: „Milyen lelki kincseket hoztál magaddal?”

Azon gondolkoztam: „Mire gondol a lelki kincseket illetően?” Üres kézzel álltam előtte, kezemben semmi, egyszerűen csak lelógtak anélkül, hogy tartottak vagy tettek volna valamit. Ebben a pillanatban megszólalt: 
„Mit használ az neked, hogy két saját lakásod van, hogy néhány ház a tulajdonodban volt, sőt több rendelővel is rendelkeztél? Mit számít az, hogy magasan képzett fogorvosnak tartottad magad, aki sikeres volt? Ide tudsz hozni legalább egy porszemet házaid téglájából? Itt van talán vastag pénztárcád vagy a vastag csekkfüzeted?”

Aztán Ő még megkérdezte: „Mit csináltál azzal a tehetséggel, amit adtam neked?” Azon gondolkoztam: „Mit nevez tehetségnek? Mit akar ezzel mondani nekem?” Aztán rájöttem. Kaptam egy megbízást arra, hogy „a szeretet országát”, „Isten országát” védjem és növeljem.

Teljesen elfeledkeztem arról, hogy nekem lelkem is van, és még kevésbé emlékeztem arra, hogy tehetséget is kaptam.

És annak sem voltam tudatában, hogy a tehetségek egyike az volt, hogy az isteni irgalom eszköze legyek, és mint az Ő irgalmas keze működjek. Nem vetettem számot azzal, hogy minden jóval, amit elmulasztottam, vagy nem tettem meg, Istennek nagy bánatot és fájdalmat okoztam.

Szembesített engem a sok mulasztással, amit elkövettem az életemben:

Milyen sok jót tehettél volna a pénzeddel, amit kidobtál a szépítő szerekre. Mit használtak a diéták, amiket folytattál, és amivel kínoztad a tested, ami anorexiához és bulimiához vezetett?

Magadat és testedet istenítetted, mint egy „aranyborjút”. Mire jó ez most és itt? Sokat ajándékoztál, az igaz, de azért tetted, hogy köszönetet mondjanak, és jónak tartsanak.

Mindenkit manipuláltál a sok pénzeddel, hogy bizonyítsd jószívűségedet. Mondd, mit hozol most az örökkévalóságba? Amikor csődbe juttattalak, nem büntetésből tettem, ahogy te gondoltad, nem, ez egy kegyelem volt, hogy megszabadulj attól, hogy istenítsd magad és az aranyborjútól, amit szolgáltál. A csődnek kell téged visszavezetni hozzám. 

De te fellázadtál, szembeszálltál, és nem akartál a jó szociális helyzetedről lemondani, leereszkedni, káromkodtál, szitkozódtál, őrjöngtél, te, a pénz és a „mammon” rabszolgája.

Azt hitted, hogy mindenre képes vagy, hogy mindent saját erőfeszítésed, szorgalmad és igyekezeted révén tettél. Hogy te mindent jobban tudtál, mint más. De NEM! Nézd csak, milyen sok képzett és egyetemet végzett ember van, akik ugyanúgy dolgoztak, mint te, sőt még jobban és szorgalmasabban, mégsem érték el azt, amit te. Te sokat kaptál, ezért sokat is kívánnak tőled.
Tudniuk kell, hogy minden rizsszemről, amit elpazaroltam, számot kell adnom Istennek. Minden ételről, amit a szemétbe dobtam.

Az „Élet Könyvében” azt is láttam, hogy egyszer, mint gyerek, kidobtam a babot, amit ebédre kaptam, mert nem szerettem. Akkor nagyon szegények voltunk. Amikor anyám meglátta az üres tányért, azt gondolta, hogy azért ettem meg ilyen gyorsan, mert nagyon éhes voltam.

Lemondott a saját adagjáról, éhen maradt, adott még egy adagot, mert azt gondolta, olyan éhes voltam. Sokszor nem evett, mert minden szegénynek adott, aki kopogtatott az ajtón. Soha nem vették észre, soha nem vágott fájdalmas arcot, ellenkezőleg, mindig mosolygott.

Az Úr megmutatta nekem, hogy később, amikor már sok pénzem volt, sok partit rendeztem gazdag büfével, aminek aztán több mint a fele a szemétbe került. A környékemen pedig nagy volt a szegénység és az éhezés, de ez nem zavarta a lelkiismeretemet.

Az Úr erre azt mondta, és közben azt kiáltotta: „Éhes voltam!!!”

Az Úr éreztette velem fájdalmát gyermekei bajai miatt, és azok közömbössége miatt, akik segíthettek volna, de nem tették.

Aztán az Úr mutatta nekem tovább, mennyi minden volt otthonomban, finom dolgok, drága márkás áruk, a legjobb ruhák, elegáns fehérnemű, mindenből a legfinomabb.

Azt mondta az Úr: „Mezítelen voltam felebarátaidban, a te szekrényeid pedig tele voltak ruhákkal, bőségben éltél, annyi mindened volt, sokat egyáltalán nem is használtál.”

Mindig, amikor megláttam, hogy ismerőseim jó dolgokat vásároltak, és nekem még nem volt meg, vagy nekik jobb volt, mint nekem, féltékeny lettem, és vettem magamnak még jobbat. Mindig én akartam a legjobbat, mert irigy voltam.

Átnézni a szomszéd kertjébe és hasonlítgatni – ez irigységhez vezet. De az is bűn, ha kiprovokálod az emberek irigységét, vagy örülni annak, ha viselkedésünk miatt valaki irigykedik.

Azt mondta nekem az Úr: „Büszke voltál, mindig azokkal hasonlítottad össze magad, akik jobb helyzetben voltak, mint te. Azokkal viszont, akik rosszabb anyagi színvonalon éltek, soha nem törődtél. Amikor még szegény voltál, jó úton jártál, mert szívből adtál, sőt lemondtál dolgokról.” Az Úr megmutatta, hogy ez tetszett neki.

Ez akkor volt, amikor az új teniszcipőmet odaajándékoztam az utcában egy fiúnak, akinek nem volt cipője. Apámnak nehezére esett megvenni ezt a cipőt. Módfelett szitkozódott. Nagyon haragudott. Alig volt pénzünk a létfenntartásra, és akkor én odaadom az új cipőmet egy fiúnak. Érthető…

De az Úr nézőpontjából ez rendben volt. Bár a mienk nehéz (bonyolult) család volt, az Isten nagyon sok kegyelmet adott nekünk. Az Úr megmutatta nekem, mennyi kegyelmet adott volna, ha az Ő útján járok, és sok embernek segítek.

Azt mondta: „Megvilágosítottalak volna és megmutattam volna neked, hogyan segíthetnél rajtuk. Nem érte volna őket olyan baj, aminek még további következményei is lettek.” Isten nagyon komolyan vesz minket.

Azután azt is megmutatta: „Vagy nézd ezt a fiatalembert, nem lett volna öngyilkos, ha imádkoztál volna érte, és azok a személyek sem haltak volna bele az elhagyatottságba, ha imádkoztál volna, hogy nyíljon meg előttük egy út.”

Soha nem engedtem, hogy megérintsen a Szentlélek. Soha nem fogtam föl, és nem érintett meg mások baja. Kőből volt a szívem. Nem akartam kinyitni az Úr kegyelem-áradata előtt. Ez nagyon fontos első lépés, ha valaki vissza akar térni az atyai házba. A szívet meg kell lágyítani, a szívet ki kell nyitni a kegyelemnek, és az Úrnak. 
Az Úr azt mondta nekem: „Nézd népem szenvedését, nézd, milyen nagy szükség lett volna rád. A családodban rák lett, hogy megtanuld az együttérzést. Csak akkor tudtál együtt érezni a börtönben lévőkkel, amikor letartóztatták a férjedet.”

Az Úr majdnem kiabálva mondja: „Kőből van a szíved, képtelen vagy szeretni!!!”
Elmeséltem már önöknek, milyen emberpalánta voltam. Nagyon barátságtalan és tiszteletlen voltam. Apámat „Pedro Tűzkőnek” neveztem, azt akartam ezzel kifejezni, hogy a kőkorban él - a TV-ben játszott „Flinstones” rajzfilmsorozat alapján.

Azt mondtam anyámnak, ne legyen maradi, ne legyen antik figura vagy más stílusú. Odáig jutottam, hogy megtagadtam anyámat, mert nem tartozott a finom társaságba. Képzeljék csak el! Önök tudják már, mennyire gondoskodott rólam, és imádkozott értem.

De el se tudják képzelni, mennyi kegyelmet kaptam anyámnak köszönhetően, nemcsak én, hanem az egész világ. Olyan anyám volt, aki templomba járt, és fájdalmát Jézushoz vitte. Sok órát töltött imával az Oltáriszentség előtt. Így lett sok kegyelem közvetítője.

Azt mondta az Úr: „Soha nem szeretett téged úgy senki, mint ahogy anyád szeretett, és nem is fog úgy szeretni senki. Soha, soha senki nem fog téged olyan gyengéden szeretni, mint ő.” 
Isten szeretete - a lelkek mentése 

Tudnotok kell, hogy mit kérdezett tőlem az Úr újra és újra! Állandóan a szeretetről kérdezett, az önzetlen, feltétel nélküli szeretetről. Életemet szemlélve ezért került elő mindig ennek a szeretetnek, ennek a jótékonyságnak, a keresztényi felebaráti szeretet széles spektrumának a hiánya.

Az Ő isteni szeretetére mindenkinek megbízást és képességet adott. Életem minden eseményét ott áttekintették, mérlegre tették, összefoglalták, és az eredmény a lelki halál lett.

Aztán elmagyarázta: „Tudod, mikor kezdődött a lelki halálod?…”
Ezt már egészen világosan láttam. Én még életben voltam, még lélegeztem, de tulajdonképpen már halott voltam; lelkem már meghalt, megfulladt a bűnben.

Ha látták, volna, mi az, hogy szellemi halál, mit jelent, hogy a lélek elhal, megfullad.

Bárcsak látták volna, hogy néz ki a lélek, amelyik csak gyűlöletet érez! Milyen borzongás, rémület árad ebből a lélekből, mely annál inkább keserű, terhes és kibírhatatlan.

Egész idő alatt csak arra gondol, hogy tudna az egész világnak rosszat tenni. Aztán kiválaszt magának egy lelket, akit súlyos bűnök terhelnek. Az én lelkem a példája ennek.

Kifelé kellemesen illatoztam, drága ruhákat hordtam, de a lelkem belül borzalmasan bűzlött, és csak az emberi és démoni gonoszság szakadékaiban csavargott.

Érthető és jogos, hogy depresszióba estem, és hatalmába kerített a keserűség. Isten a következőket magyarázta nekem: 
„A lelki halálod már azzal elkezdődött, amikor számodra teljesen közömbösek lettek az emberek és azok bajai. Már nem voltak érzéseid irányukba. Egy figyelmeztetés jött tőlem, amikor sok alkalommal megmutattam neked az emberek szenvedését a világ minden részéről. Amikor a TV-n vagy más kommunikációs eszközön keresztül láthattad, hogyan rabolnak el, hogyan gyilkolnak meg embereket, hogyan robbantják fel bombákkal, vagy űzik el őket otthonukból, ….ilyenkor csak egy felületes megjegyzés hagyta el az ajkadat: Ó, ezek a szegény emberek! Mit tesznek velük! De felebarátaid sorsa nem érdekelt, nem jutott el kőkemény szívedig. Sorsuk egyáltalán nem érintett meg. Szívedben semmit sem éreztél! Szíved kőkemény, jéghideg szikla. Bűneid megkeményítették a szívedet, keménnyé és hideggé tették.” 

És amikor becsukták az „Élet Könyvét”, elképzelhetitek, milyen szégyen és szomorúság kerített hatalmába.
Ehhez még az is hozzájárult (és ez a fájdalom még nagyobb és elviselhetetlenebb volt), hogy nagy megbánást éreztem, milyen rossz és hálátlan voltam életemben Teremtőm, az Atyaisten iránt és hogyan viselkedtem vele.

Mert súlyos bűneim ellenére, tisztátalan lelkem és közömbösségem ellenére, felebarátaim iránt érzett gonosz érzéseim ellenére, az Úristen mindig, még az utolsó pillanatig is keresett, utánam jött, és a szabad akaratom legkisebb jelére is várt, hogy visszatérjek hozzá.

Sokszor küldött embereket, akik keresztezték az utamat, s az Ő eszközei voltak, akik arra ösztökéltek, hogy elgondolkozzak, és visszatérjek hozzá. Ilyen módon beszélt hozzám, felhívta magára a figyelmemet, ezzel egészen hangosan hívott. 

Sok mindent elvett tőlem, hogy gondolkozásra ösztönözzön. Vizsgákat és nehéz időszakokat küldött, csalódásokat, és akadályokat. Mindezt folyamatosan tette, hogy visszanyerjen, és jó útra térítsen, vissza az atyai házba.

Az utolsó pillanatig próbálkozott, és várt tőlem egy jelre. De szabad akaratomat nem tudta megtörni. Fel kellett volna ismernem hívását és visszavárását, és szabad akaratból helyesen dönteni.   Tudják, ki és milyen az Isten, mindnyájunk atyja?
Úgy áll előttünk, mint egy koldus, életutunk szélén. Mint egy koldus, állandóan könyörög, utánunk fut, gyakran kellemetlen is. Ő sír, és megpróbálja kemény szívünket megpuhítani, egészen Szent Szívéig szomorú, amikor gyakran azt kell átélnie, hogy hátat fordítanak neki, nem figyelnek rá, vagy úgy tesznek, mintha nem vennék észre.

Gyakran úgy megalázkodik, ahogy a kereszten tette, hogy elérje megtérésünket, és visszatérjünk HOZZÁ az atyai házba.
Akkor azt mondtam neki: „Hallgass ide, Uram, Te kárhoztattál el engem!” - ismét tudatában voltam, milyen szemtelen voltam. Természetesen ez megint nem volt igaz, mert nem Ő kárhoztatott el engem, hanem mindent magam okoztam.

Világos lett számomra, hogy kedvünk szerint mi hozzuk meg a döntést, mert Isten mindig figyelembe veszi az emberi szabadságot. Én választottam magamnak apát.
És az apa, akit kiválasztottam magamnak, nem az Atyaisten volt, hanem a Sátánt, az ördögöt tettem életem vezetőjévé. Akarata és hazugságai szerint folytattam életem. Ő és szemfényvesztése volt silány éltem értelme.

Amint becsukták az „Élet Könyvét”, megállapítottam, hogy még mindig fejjel lefelé egy iszonyatos, sötét szakadék szélén lógok. Gondolatban megbizonyosodtam arról, hogy visszavonhatatlanul ebbe a sötét szakadékba fogok esni, aminek a végén egy kaput képzelek el, amin át az örök sötétségbe, a „soha viszont nem látásra” lépek be.

Minden erőmmel kétségbeesetten ordítani, kiabálni kezdtem. Könyörögtem minden szenthez, hogy mentsenek meg. El se tudják képzelni, hány szent jutott eszembe. Nem is tudtam, hogy annyi szentet ismerek, és tudom a nevüket. Én olyan langyos, inkább valóban rossz katolikus voltam.

Ebben a pillanatban csak az volt a fejemben, hogy megmenekülni, teljesen mindegy, hogy a munkás Szent József, vagy Assziszi Szent Ferenc vagy más, általam hívott szent ment meg. Az a fő, hogy megmeneküljek. Végül elfogytak a szentek, akiknek a nevei eszembe jutottak. Már senki nem jutott eszembe, és egyszerre ismét síri csend lett.

Ez a csend leírhatatlan fájdalmat okozott nekem. Vigasztalhatatlan ürességet éreztem. Magányosnak és teljesen elhagyatottnak éreztem magam. Csak arra tudtam gondolni, hogy a földön az emberek biztosan rám gondolnak, és közben jónak, szépnek és szentnek tartanak. Ezt a hírnevet szándékosan én alakítottam ki az általam megalkotott látszatvilággal. 

Azt gondoltam, hogy most már mind gyászolnak engem, beszélik, hogy milyen „szent” voltam, talán még a halálomat is várták, hogy aztán az ő „szentjüket”, akit személyesen ismertek, hívhassák, és „csodát” kérjenek tőle.

És nézzék, milyen kellemetlen helyzetben voltam. Senki sem gondolta a földi gyászolók közül, még a legádázabb ellenségem se, hogy milyen reménytelen helyzetben voltam, közel az örök kárhozathoz. A pokolba vonulás előtt voltam, aminek a létezésében a gyászoló embereknek a többsége talán nem is hitt.

Mikor ezek a gondolatok átfutottak az agyamon, s közben értetlenségem jeléül tagadóan ingattam a fejem az ottani helyzetem és a földi gyászolók közötti ellentmondáson, felnézek, anyám szemeit látom, és pillantásunk találkozik. Egymás szemébe néztünk.

Nagy fájdalommal kiáltottam anyámnak: 
„Mami! Milyen szégyen ez nekem. Kárhozatba küldenek. Onnan, ahova most mennem kell, soha többet nem jövök vissza, és többé nem láthatjuk egymást.”

Ebben a pillanatban anyám nagy, csodálatos kegyelmet kapott. Egész idő alatt mozdulatlan és merev volt. Egyszer csak engedélyt kapott, hogy felemelje két ujját, s ezzel világos jelet adjon, hogy nézzek föl. Ekkor a két nagy héj leesett rólam, ami az elképzelhetetlen fájdalmat okozta, és ami szellemi vakságom oka volt, és hirtelen valami leírhatatlan szépet láttam, és középen:
A mi Urunkat, Jézus Krisztust.

Egyszerre eszembe jut, amit pácienseim egyike mondott egyszer: 
„Nézze, doktornő, és jól jegyezze meg! Ön nagyon materialista beállítottságú, de egy nap emlékezni fog rá, amit mondok most önnek. Igen, egy nap nagy szüksége lehet erre. Majd ha nagy veszélyben lesz, amit nem tud elkerülni: hívja Urunkat, Jézus Krisztust, és kérje őt, hogy drága Szent Vérével takarja be, és védje meg önt. Ő soha senkit nem fog elhagyni, mert Ő a drága, szent vérével megváltotta önt is, és elhozta a lelki üdvösségét!”

Nagy szégyennel és megbánással, fájdalommal a szívemben teljes erőből kiabálni kezdtem: 
„Uram, Jézus Krisztus, légy részvéttel irántam, bocsáss meg! Uram, adj még egy második lehetőséget! Adj még egy esélyt!”

És erre az egész történet legszebb pillanatát éltem át. Ezt a pillanatot szavakkal ki sem lehet fejezni. Ő, a mi Urunk, Jézus Krisztus, lejön, elvisz a fekete, szörnyű szakadékból, erről a félelemkeltő helyről.

Ő elhoz, kézen fog, és ezek a férgek, undorító állatok és ezek az égő foltok, amiket előzőleg éreztem, leestek a testemről, és az egész föld alattam tele volt ezzel a szeméttel.

Tehát Ő fölemel, egy sík területre visz, amit már leírtam. Ezekkel a mérhetetlen egyszerű emberi szavakkal, és kifejezhetetlen szeretettel azt mondja nekem: 
„Vissza fogsz menni a Földre, kapsz még egy esélyt…” De közben nagyon komolyan még azt mondja: „De a visszatérés kegyelmét nem a sok barátod és hozzátartozóid miatt kapod. Ez elvárható és természetes, hogy a családod, és azok az emberek, akik értékelnek téged, imádkoznak és könyörögnek érted. Olyan emberek imái miatt térhetsz vissza, akik ugyanolyan hús-vér emberek, de nem tartoznak a családodhoz. Olyan sok, számodra ismeretlen ember sírt keservesen, megtört szívvel, és lelke mélyéből imádkozott érted. A legnagyobb szeretettel és szimpátiával felemelték hozzám szívüket érted.” (A szentmisében is elhangzik: „Emeljétek fel szíveteket!” - „Felemeltük az Úrhoz.”)

Ebben a pillanatban azt látom, hogy fények sokasága, mint kis lángok, tele önzetlen, tiszta szeretettel, világítani kezdenek. És látom azokat a személyeket, akik imádkoztak értem.

Ez volt a közbenjáró-ima hatalmának bemutatása. Ezek a fények az a sok ezer ember volt, akik újságokban, rádióban, televízióban hallottak a balesetemről, a villámcsapásról. Akiket megrendített a hír, akik sírtak, akik imával fordultak értem Urunkhoz, s ezzel valódi részvétet nyilvánítottak. Sokan közülük sok mindent felajánlottak megmenekülésemért. Tudnotok kell, hogy a legnagyobb ajándék, amit valakiért tehetnek, a szentmise felajánlása. Mert a szent Oltáriszentség nem emberi mű, hanem az Isten közbelépése ebbe a világba.

De ezeknek a lángoknak egyike különösen nagy, az összes többitől kiemelkedik és világosabb, amely több fényt sugároz, mint a többi. Ez annak a személynek volt a lángja, aki a legjobban fejezte ki imájában az önzetlen, igazi felebaráti szeretetet.

Érdekelt, szerettem volna látni, ki volt ez az ember, aki idegenként olyan szeretetet mutatott irántam. És akkor azt mondta nekem az Úr: 
„Ez az ember, akit ott látsz, olyan ember, aki őszinte és nagy rokonszenvet és gyengéd szeretetet érzett irántad, amilyen alig elképzelhető. Annak ellenére, hogy teljesen ismeretlenek és idegenek vagytok egymásnak.”

És az Úr megmutatta nekem, mi történt. Ez a szegény ember indián származású (szerintem országunk szentje), a „Sierra Nevada de Santa Marta” folyó partján, vidéken élt. Egy szegény, egyszerű vidéki paraszt volt. Alig volt ennivalóra valója a családjának. Ebben az évben földjének a termését elpusztította a tűz. Megmaradt tyúkjai nagy részét elvitte a róka. A szerencsétlenségsorozat folytatásaként a gerillák elvitték egyik fiát, hogy mint gyermek-katonát felhasználják céljaikra. Lement a faluba szentmisére, és olyan áhítattal vett részt rajta, amilyet ritkán látni. Az Úr megmutatta nekem, milyen áhítattal imádkozott. Azt mondta: „Uram, Istenem, szeretlek, köszönöm neked az életemet, a családomat és a gyerekeimet!”

Az egész ima köszönet és dicséret volt. Két papírpénz volt nála, egy 10.000 és egy 5.000 peso-s.

El tudják képzelni azt, hogy szegénysége ellenére perselyezéskor nem az 5.000-t, hanem a 10.000-t adja oda?

Tudják, mikor adtam én ennyi pénzt perselyezéskor? Amikor valaki a rendelőben hamis pénzt sózott rám.

És a mise után a kevés megmaradt pénzéből vett egy kis kenyeret és sót. Aztán ezt az élelmiszert, ahogy vidéken szokták, becsomagolta az előző napi újságba. (Az „El Espectator” című kolumbiai napilap volt.)

Amikor becsomagolta a kenyérkét, az újságpapíron meglátta az elszenesedett testem fotóját, ahogy a baleset helyén a mentősök hordágyán feküdtem.

Amikor ez az egyszerű ember meglátta ezt a fotót, (az alatta levő írást és a hozzá tartozó cikket el sem tudta olvasni), rögtön térdre esett, és keservesen, szívhez szólóan sírni kezdett.

Nagy, őszinte, önzetlen, gyermeki szeretettel és részvéttel imádkozott, s közben síró hangon a következőket mondta: „Mennyei Atya, Uram és Istenem, könyörülj meg ezen a testvéremen. Uram, mentsd meg őt, segíts neki, ne engedd elpusztulni, kegyesen nézz le, törődj vele. Ha megmented a testvérkémet, megígérem neked, hogy elzarándokolok Buga szentélyébe (egy Mária kegyhely Kolumbia délnyugati részén), és biztosan megtartom ezt az ígéretemet, de gyere testvérkém segítségére, és mentsd meg őt!”

Képzeljék csak el! Egy egészen egyszerű, vidéki paraszt, aki nem szidja az Istent és nem átkozódik, hogy családja éhezik.

Egyszerűen elképzelhetetlen nagylelkűséggel rendelkezett. Igazi, önzetlen, valódi szeretettel. Felajánlja az Úrnak, hogy átutazza országunkat, és elzarándokol egy kegyhelyre, valakiért, akit egyáltalán nem ismer, akivel soha az életben nem találkozott. Ennek a vidéki parasztembernek köszönhetem, hogy önök előtt állhatok.

Az Úr felvilágosított: „Ugye most már látod?! Ezt nevezem én felebaráti szeretetnek!”

Ezek után Ő azt mondta nekem: 
„Visszamész a Földre. De ezt az élményedet nemcsak 1000-szer, hanem 1000-szer 1000-szer el fogod mondani. Lesznek emberek, akik nem fognak megváltozni, hiába hallják a történetedet. Az ilyen személyeket aztán még szigorúbban ítélik meg. Ahogy nálad is, a következő érkezésedkor szigorúbb lesz az ítélet. A felkentek, az Úr Isten felszentelt papjai és szerzetesek is szigorúbb ítéletre számíthatnak. És mindenkit, aki az Úr által a világon véghezvitt csodákról tudomást szerzett, szigorúbb mércével mérnek majd. Mert nincs rosszabb süketnéma, mint az, aki egyszerűen nem akar hallani. És nincs bosszantóbb vakság, mint azé a személyé, aki egyszerűen nem akar látni.”

És minden, amit ma itt elmondtam, kedves testvéreim, nem fenyegetés, nem is zsarolás, mert a mi Istenünknek nincs arra szüksége, hogy fenyegessen vagy zsaroljon minket. 

Ez, amit ma itt hallottak vagy olvastak, az Önök második esélye, az önök második lehetősége, amit mindnyájan, önök is és én is csak Istenünk mérhetetlen jóságának és kegyelmének köszönhetünk.

Használják ki ezt az ajánlatot! Talán ez az önök utolsó lehetősége. Hála a mi jóságos Istenünknek, túléltem, amit el kellett szenvednem. Ezért tudok önöknek beszámolni Isten kegyelméről.

Ha felnyitják egyszer önök előtt az „Élet Könyvét” (és ez meg fog történni mindenkivel önök közül), amikor haláluk után átmennek az Örökkévalóságba, ugyanezt a folyamatot fogják átélni. Mindnyájan látni fogják szépítés nélkül, milyenek valójában. Legtitkosabb gondolataikat, és legrejtettebb érzelmeiket kölcsönösen látni fogják és felismerni Isten jelenlétében.

Minden nyílt lesz, semmi nem marad titokban vagy az asztal alá söpörve. És az lesz a legszebb, hogy mindenki közülünk közvetlenül az Úr előtt fog állni. Közülünk minden egyes ember szemtől szembe fog állni vele.

Egész életünkön át az Úr koldulva kér bennünket, hogy térjünk meg, térjünk vissza az Atyai Házba, haza Hozzá, és kezdjük vele újra és váljunk általa új teremtményekké. Segítsége nélkül ez egyszerűen lehetetlen nekünk. 

Halmozza el az Úr, a mi Istenünk, önöket és titeket gazdagon áldásával és kegyelmével.

Dicsőség Istennek, az Atyának, aki teremtett minket, és nagyon gyengéden szeret;

Dicsőség Istennek, a mi Urunknak, Jézus Krisztusnak, aki szenvedésével a keresztfán megváltott bűneinktől, aki drága szent vérével tisztára mosott, és szent vére árán megváltott minket;

Dicsőség a Szentléleknek, aki megszentel minket, és adományai erejével megerősít, aki vígasztal és segít, míg Te, ó Uram, visszatérsz, ahogy ígérted.
Jöjj, Uram, virradjon fel az óra, ami mindent megújít és elhozza a Te Országodat! Újíts meg mindent, és alapítsd meg a szeretet és béke Országát! Ámen.

Függelék

Dr. Gloria Polo Ortiz

Don Luis Fernando Rico Ramineznek,
férjemnek és gyermekeim apjának
posztumusz méltatása

2006. október 6-án férjem nehéz szívvel utazott Kolumbia másik részébe, Quindio-ba. Az unokatestvérét látogatta meg, akit nagyra becsült, hogy ott legyen az unokatestvére lányának elsőáldozásán. A férjem volt ennek a lánynak a keresztapja. Nagyon kötelességtudó keresztapa volt, és nagyon komolyan vette ezt a vallási tisztséget. Ez volt az oka, hogy minden akadály ellenére kihasználta az alkalmat és elment, hogy jelen legyen a keresztlánya elsőáldozásán.

Ezen a napon, október 7-én bementem a rádióba, hogy a „Percek Istennel” című adáshoz a tanúságtételt felvegyék.

Délután 2 óra volt, amikor férjem mobiltelefonon felhívott, és azt mondta: „Kincsem, ott voltam a keresztlányom elsőáldozásán, és ezen a szentmisén én is áldoztam, aztán Jorggal (Jorg az unokatestvére) vidéki birtokára utaztunk.” Megszakítottam a beszédét, s azt mondtam neki: „Kincsem, nagyon szeretlek, de most nem beszélhetek, mivel a rádió stúdiójába megyek, mert időpontot kaptam a felvételre. Úgy 6 óra körül hívjál fel!” Röviden válaszolt: „Én is nagyon szeretlek - akkor biztosan hívni foglak!”
17:30-kor éppen egy szupermarketben voltam bevásárolni két gyermekemmel – az idősebbik, 17 éves fiammal (akire az apja nagyon büszke volt, és aki sokat jelentett a férjemnek), és a fiatalabb lányommal, Maria Joséval. Egyszer csak megszédültem, és nagyon rosszul éreztem magam, mintha a lábam alatt megmozdulna a föld. A kisebbik gyerek azt mondta nekem. „Valószínűleg azért vagy rosszul, mert ezt a boltot boszorkányok képeivel és eszközeivel dekorálták.”

Röviddel délután 6 után hirtelen úgy éreztem, mintha lebegnék, és valami húzna. Először a vállamban éreztem, aztán lefelé az egész testemen át a lábamig. Közben úgy éreztem, mintha meg kellene halnom.

A fiam megtámasztott, és tartott. Közben azt mondta: „Mami, mi van veled? Mama, mi van?” Belül nagy fájdalmat éreztem a szívemben, mintha megfulladna a lelkem.

Amikor mentünk az autóval hazafelé, megszólalt a mobiltelefon, és elmondták, hogy a férjem infarktust kapott. Röviddel utána másodszor is megszólalt a telefon, és azt mondták, hogy a férjem meghalt. Én éppen vezettem, gyermekeim hangosan kiabáltak a fájdalomtól a váratlan hír hallatán. Ekkor imádkozva a következőt mondtam: 

„Istenem, szeretlek, átadom neked irgalmas, megváltó kezedbe kedves férjemet, felajánlom végtelenül nagy lelki fájdalmamat, amely ezekben az órákban egész családomat is áthatja, s ily módon egyesül Veled a kereszteden, hogy te, hatalmas Isten, ezzel a felajánlással sok lelket megmentsél.”

Sírtam a bánattól, és bensőmben az öröm és elégedettség érzése volt, mert tudtam, hogy férjem a mi Urunknál, Istenünknél van, és megismerhette Isten örök szeretetének leírhatatlan örömét és boldogságát.

Az történt, hogy férjem már az első telefonhívásnál - amikor azt közölték, hogy szívinfarktust kapott - halott volt. A telefonálónak az volt az elképzelése, hogy így készít fel minket a halálhírre. Egy perc se telt el, mire újra hívott a hírrel, hogy meghalt.

Mi történt hát?

A férjem bement a szobájába, hogy felfrissítse magát, és lezuhanyozzon. Amikor az unokatestvér észrevette, hogy a férjem, Fernandó sokáig marad el, felment őt megkeresni, és bekopogott a szobájába. Fernandó azonban nem jelentkezett, pedig az unokatestvér hangosan dörömbölt az ajtón. Sokáig tartott, mire ki tudták nyitni az ajtót, mert nem találtak másik kulcsot, a szobaajtó belülről zárva volt. Mikor végre kinyitották az ajtót, a férjemet holtan találták a földön fekve.

A férjem, miután lezuhanyozott, a szék mellett összeesett, és meghalt, így fekve találták meg a földön. Infarktust kapott, és rögtön meghalt. Ez pontosan abban a pillanatban történt, amikor egy erős ölelést éreztem a vállamon. Alig kaptam levegőt, aztán úgy éreztem, ezek a karok nem tudtak ott maradni, lecsúsztak a földre, és mintha a földre akarnának húzni. Akkor nagyon rosszul éreztem magam, majdnem elájultam, úgy szédelegtem, hogy a fiam alig tudott megtartani.

Bogotába hozták a holttestet, és halála után három nappal eltemettük Fernandót, mivel meg kellett várni a legidősebb lányomat, aki szerzetesnővér, és éppen egy összejövetelen volt Rómában.

Tudják, mit mondott nekem a legfiatalabb lányom, Maria José? Könnyek közt mondta: 

„Mama, ha Isten olyan jó, miért veszi el tőlünk a papát, mivel mindent tud, tudnia kellene, hogy a gyerekeinek szükségük van rá, különösen nekem, a legkisebbnek?”
Azt válaszoltam neki. „Látod pontosan azért, mert a te apád olyan jó ember volt, kitüntette őt, és a létező legnagyobb ajándékot adta neki, a Mennyországot. És mi, akik őt nagyon szeretjük, nem sírunk miatta, és nem hívjuk vissza onnan, ahol így kitüntették. Szomorúságunkban örüljünk annak, hogy most Jézus Krisztus szívében van, és ott kipiheni magát!”
Kedden, amikor a temetésen voltunk, felhívtak Peruból, hogy a megbeszélt tanúságtételre a terem teljesen megtelik a résztvevőkkel. Azt válaszoltam: „Lehetetlen mennem, most temetem a férjemet”. Nancy Freud, remek apostol Peruban, egy olyan asszony, aki egész vagyonát arra áldozta, hogy az új evangelizációt szervezze, esdekelve kért, hogy mégis jöjjek el szombaton, mert már lehetetlen az idő szűke miatt lemondani a rendezvényt. Ezen kívül azt ajánlotta, hogy vigyem magammal a gyerekeimet is az útra, hogy ebben a szituációban ne hagyjam őket egyedül.

És tudjátok, egyszerűen azt mondtam Jézusomnak:

„Ha azt akarod, hogy menjek Peruba, adj nekem kegyelmet és erőt, hogy útra kelhessek a gyerekekkel együtt.”
Tehát a gyerekeimmel együtt mentem. Csodálatosra sikerült a tanúságtétel, mert egész végig intenzíven éreztem, hogy a Szentlélek vezetett, és mindig sugalmazta nekem a helyes szavakat és mondatokat. Meghalt férjem különösen nagy ajándékot kapott, amikor egy összejövetelen, egy nagy stadionban 12 pap és püspök celebrálta a szentmisét a férjemért. Milyen értékes ajándék az én kedves Fernandómnak!
Ilyen esetek és nem várt események bizonyították Isten végtelen szeretetét. Minden akkor történt, amikor a perui TV-műsorban tettem tanúságot. Letölthető volt, és nézhető is volt az interneten.

Azon a napon, amikor Peruba repültem, beszéltem valakivel, aki Mexikóba, (pontosabban Carcúnba), egy Mária-találkozóra hívott meg. Közölni akartam ezzel az asszonnyal, hogy a megbeszélt időpontot nem tudom tartani.

De ez az asszony elkezdett könyörögni:

„Istenem, csak ezt ne! Kérlek, ne! A püspök is tart előadást ezen a találkozón. És azt terveztük, hogy végezetül te, Gloria zárod az összejövetelt a tanúságtételeddel. Ezzel a hirtelen döntéseddel (kevesebb, mint 10 nap van hátra), lehetetlenség az egészet lemondani. Szerződést kötöttünk a helyiségekre, kötelezően kibéreltük. Kérlek, gyere el a gyerekeiddel együtt. A hotelban elszállásollak benneteket, és átvállaljuk az ellátásotok költségeit. Mind a vendégeim vagytok”.

Elmeséltem a gyerekeimnek, és azt mondtam nekik:

„Látjátok, milyen nagyszerű és jóságos a mi istenünk, szűkös anyagi helyzetünk ellenére - ez nem akar szemrehányás lenni, és nem akarok hálátlan lenni, mindig megáldott kegyelmével, hogy volt elég munkám, hogy a keresetemmel a családot fenn tudtam tartani - de az tény, hogy szerény anyagi eszközeinkkel nem tudtuk volna megoldani, hogy mindnyájan Carcunba utazzunk szabadságra.”

A gyász és a fájdalom ellenére csodálatos napok voltak, amiket gyermekeimmel együtt Mexikóban töltöttünk, ahol sok ember előtt tehettem tanúságot, és a férjem halála előtt megbeszélt időpontokat a gyász ellenére be tudtam tartani. 

Folytattam előadásaimat „az Eucharisztia katonáinak”, és a ti imáitok segítségével, kedves testvéreim az Úrban.

De ezután a gyóntatóatyám és lelki vezetőm Pater Wilson, a bogotai „Szent Kereszt” („Santa Cruz”) plébánia papja felszólított, hogy a tervbe vett előadásaimat mondjam le. Az európai és a kaliforniai tanúságtételre engedélyét adta. A többi előadást le kellett mondani. Nagyon fájt nekem, és szégyelltem magam, hogy a tervezett összejöveteleket, pl. a mexikóit, ahol már mindent megszerveztek, és termet béreltek, és az ottani püspökségek is beleegyezésüket adták, hogy a gyóntatóm iránti engedelmesség miatt nem tudtam megtartani. Mert Pater Wilson, a lelki-vezetőm következőképpen figyelmeztetett:

„Régebben minden probléma nélkül és nyugodtan utazhattál a világ bármelyik részébe, mert a férjed maradt a gyerekeitekkel, de most, egyedülálló szülői kötelességed miatt ez már nem lehetséges és nem felelősségteljes. Gyerekeidet egyszerűen nem hagyhatod magukra.” 

Tudnotok kell és megérthetitek, milyen nagy fájdalom volt a szívemben, s lelkemet erősen megrázta, de engedelmeskedtem lelki vezetőmnek, akinek mint az Úr papjának, biztosan jogában állt (és biztos alapos oka volt), hogy ezt a szigorú feltételt és tilalmat adta nekem.

A férjem nagyszerű ember volt. Az ő megalkuvás nélküli és áldozatkész segítsége nélkül nem utazhattam volna tíz éven át olyan sok országba, hogy az Úr nekem adott megbízását teljesítsem.

Kérlek mindnyájatokat, ha ajándékot akartok nekem adni, imádkozzatok a családomért, gyerekeimért és a már elhunyt családtagjaimért, elsősorban férjemért, és a villámcsapástól meghalt unokaöcsémért, és végül értem. Imáitokkal a legszebb és legértékesebb ajándékot adjátok nekem.

Isten fizesse meg és köszönet mindenért, különösen az elhunyt férjemért, Luis Fernando Rico Raminezért mondott imáért

(sz.: 1957. május 25. meghalt: 2006. október 7.).

Fontos figyelmeztetés!

Én, Gloria Contanza Polo Ortiz, közlöm az érdeklődőkkel és mindenkivel, akit érint, hogy iratokat, dokumentumokat, könyveket, audió- és videokazettákat, amelyek velem és a balesetemmel kapcsolatosak, vagy amelyben tanúságtételemet leírták vagy felvették, se nem árulom, se nem kölcsönzöm, se nem osztogatom.

Az eseményekkel kapcsolatban semmi sem az én érdemem vagy tulajdonom, hanem a mi jóságos ISTENÜNK ajándéka, aki mint gyengéd APA állandóan keres minket, és vár ránk, teremtésének, ennek a Földnek minden emberére.

Továbbá közlöm minden érdeklődővel, hogy könyvek, videó-és audiókazetták, DVD-k, CD-k és egyéb anyagok után sem díjat, sem térítést, sem jutalékot nem kapok.

Az anyagokat, amelyek beleegyezésemmel kerülnek forgalomba, csak az Úr által elhivatott segítők közreműködésével ingyen vagy önköltségi áron lehet terjeszteni, nem szabad árusítani.

A mindenható ISTEN áldása legyen mindnyájunkkal!

Gloria Polo Ortiz

Dr. Gloria Polo Ortiz asszony lelki vezetőjének levele

Szent Kereszt Plébánia

(A bogotai Szent Péter püspöki helynökség 

Bogota, 2007. november 13.)
Minden érdeklődőnek:

Ezzel az írással igazolom, hogy Gloria Polo asszony hite szilárd, a Katolikus Egyházért dolgozik, amikor személyes tanúságtételével evangelizációs tevékenységet folytat.
Erkölcsös életet él, és 8 éve, amióta mint lelki vezetője kísértem, kitűnt bensőséges, imádságos életével és Jézus Krisztus iránti odaadásával.

Különösen kiemelném mély vallásosságát, becsületességét, szent életét és tisztaságát, hogy Urunk Jézus Krisztus evangéliumát hirdesse.

Hitelesítem és tanúsítom az evangelizációban végzett értékes munkáját Kolumbiában és külföldön, mindig lelki vezetőjével kísérve, akivel szemben engedelmes, és a Katolikus Egyház hitével összhangban áll.


Wilson Alexander Mora G.

plébános

Calle 143, Nr. 65-57, Casa Blanca Norte, Telefon:682 53 68 Bogotá D.C.

IMÁK

Ima a papokért

Jézus Krisztus,
Örök főpásztor! Te választottad ki szolgáidat, hogy Neked, mint papok, az evangélium terjesztésével és a szentségek kiszolgáltatásával szolgáljanak.

Vedd őket isteni Szívedre, hogy olyanok legyenek, mint Te: szelídek és alázatosak, irgalmasak és türelmesek, szentek és buzgók, hogy lelkeket mentsenek!

Védd meg őket az ördög támadásaitól és a világ csábításaitól!

Bocsáss meg nekik, ha bűnbe estek! Adj nekik erőt, ha elgyengülnek és állj mellettük, ha meginog a hitük, és add meg nekik a hűség és az engedelmesség kegyelmét!

Az átváltoztatás alatt változtasd át őket egyre inkább Hozzád hasonlóbbá!

Adj nekünk szent papokat, szent szerzeteseket és szent laikusokat, akik minden erejükkel egyházadban a Te országodért dolgoznak!

Uram, hallgasd meg kérésünket Jézus Krisztus nevében!
Neked, örök Főpásztor az Atyával és Szentlélekkel együtt dicsőség és hála mindörökké! Ámen.
Miatyánk, Üdvözlégy, Dicsőség

Ima a halál kultúráját terjesztőkért és a közreműködőkért

Gyengéd Mennyei Atyánk, kérünk, bocsáss meg az orvosoknak és orvosnőknek, akik az ellenség kiszolgálói lettek, és lehetővé teszik a halál kultúrájának terjedését, amikor magukat nagy gőgjükben az élet és halál urainak képzelik, és új és öreg életeket semmisítenek meg, ölnek, könyörtelenül gyilkolnak!

Uram, bocsáss meg nekik, nem tudják, mit cselekednek! 
Jóságos Mennyei Atya! Te alkottad a látható és láthatatlan világot, kérlek, bocsáss meg a politikában és közigazgatásban részt vevőknek, akik döntéseikkel a halál kultúrájának kísérletföldjét hozzák létre, s nagy felelősséggel tartoznak a számadás napján!

Uram, bocsáss meg nekik, mert nem tudják, mit cselekednek!

Irgalmas Mennyei Atya, Te vagy egyedül az élet és halál Ura, kérlek, bocsáss meg azoknak a nőknek, akik rossz tanácsra, és kétségbeesésükben a Te ajándékodat, az új életet elvetik, és az ártatlan gyerekeket, mint ahogy Heródes, megöletik! Bocsáss meg azoknak a férfiaknak, akik a felelősségteljes apaságot elutasítják, és feleségüket rábeszélik vagy kényszerítik az abortuszra!

Uram, bocsáss meg nekik, mert nem tudják, mit cselekednek!

Hamis tanítókért:
Mindenható Mennyei Atya! Vágyakozva várod elveszett gyermekeidet, akik fontosságukat túlértékelve önkényesen meghamisítják tanaidat, nem tartják be parancsaidat. Világosítsd meg őket Szentlelked által, hogy alázattal és megbánással térjenek vissza az atyai házba! Mindezt a mi Urunk, Jézus Krisztus nevében kérem. Ámen.

A fatimai angyal imája

Istenem, hiszek Benned, imádlak Téged, remélek Benned, szeretlek Téged.

Bocsáss meg azoknak, akik nem hisznek, nem imádnak Téged, nem remélnek, és nem szeretnek Téged!

Legszentebb Szentháromság, Atya, Fiú, Szentlélek!

Felajánlom Neked a mi Urunk, Jézus Krisztus drága testét és vérét, lelkét és Istenségét, aki a világ minden tabernákulumában jelen van, bűneink, szentségtöréseink és közömbösségünk bocsánatára, amivel megbántottunk. Jézus Szentséges Szívéért és Mária Szeplőtelen Szívéért könyörgünk a bűnösök megtéréséért.

3x Miatyánk, 3 Üdvözlégy, 3 Dicsőség

Ó, jöjj Jézus!

Siettesd visszatérésed napját, hogy szívünkbe béke költözzön, és minden emberre és nemzetre kiterjedjen!

Hogy mindenki felismerje, hogy Téged az Atya küldött, akinek jönnie kell, hogy földi országát megalapítsa: a szeretet és béke birodalmát, a Szentlélek és az öröm birodalmát!

Ó, igen, Jézus, jöjj! 

Várunk Rád. 

Irgalmas Jézus!

Keserű keresztáldozatod emlékére mély alázattal könyörgök Hozzád és magasztallak. Alázatosan kérlek, tekints le kegyesen az egész emberiségre, add meg különösen a megátalkodott szegény bűnösöknek és a haldoklóknak a Te végtelen, felfoghatatlan irgalmadat. Ámen.

Ima kegyelmekért, Isten szolgája, II. János Pál pápa közbenjárására

Ó, Szentháromság!

Köszönjük, hogy az Egyháznak ajándékoztad II János Pál pápát és felragyogtattad neki Atyai Szereteted gyengédségét, Krisztus keresztjének nagyszerűségét és a szeretet Lelkének fényét.

Teljesen rábízta magát végtelen Irgalmadra, valamint Mária anyai közbenjárására és Jézusnak, a jó pásztornak élő képét adta.

Példát mutatott a hétköznapi keresztény élet szentségéről, megmutatta a Veled való örök közösséghez vezető utat, és előttünk ment ezen az úton.

Add, hogy akaratod szerint, azzal a reménnyel esedezzünk kegyelmedért, hogy hamarosan szentjeid körében lesz. Ámen.

/Camillo Ruini kardinális, a római egyházmegye helynöke/

Ima az új evangelizációért 

Ó, Istenem, Te gyengéd Mennyei Atya, kérlek, hogy a Te szeretett fiadnak, a mi Urunknak, Jézus Krisztusnak érdeméért, a Szentlélek adományaiért, Egyházadban országodért működhessünk és dolgozhassunk! Mutasd meg nekünk a Szentlélek által munkahelyünket a Te szőlőskertedben! Add, hogy Érted és Országodért termékenyek legyünk! Gyümölcsöt hozó szőlőtő akarok lenni, amit Megváltónk, a valódi szőlőtőke gyógyító Szent Vérével táplál.

Add, hogy az Új Evangelizáció Apostoli társaság elvigye örömhíredet a Föld legtávolabbi sarkába is! Adj szent papokat, szent szerzeteseket és szent laikusokat, akik minden erejükkel országodért és egyházadért tevékenykednek!

Ó, Uram, Jézus Krisztus nevében könyörgök, hallgasd meg kéréseimet! Ámen.

Az Úr szőlőskertjének munkái:

(ANE-Új Evangélizáció Társaság tagjainak)
1. Ima

2. Az írások terjesztése

3. Imacsoportban való részvétel 

4. ANE imacsoport szervezése otthon vagy a lakóhelyen

5. Hajléktalanokról vagy fogyatékosokról való gondoskodás

6. Beteglátogatás vagy betegápolás

7. Haldoklók kísérése
8. Az ANE előadásainak szervezése

9. Keresztszülőség átvétele az ANE-nál

Dr. Gloria Polo hihetetlen története
Az illúziótól a valóságig

Ezt a tanúságtételt az eredetileg spanyol nyelvű előadásokból fordították németre. A szöveg beszámolókban, újságokban, TV-ben, rádióban, valamint interneten szabadon terjeszthető a következő feltételekkel:

A szöveget sem lerövidíteni, sem megváltoztatni nem szabad, nem szabad kiemelni a szövegösszefüggésből mondatokat. A szöveget, ill. képeket nem szabad árusítani vagy bérbe adni, kereskedelmi célra használni. Továbbá a szöveg eredetét világosan jelezni kell az internet-címmel együtt:

www.gloriapolo.net
 vagy

Apostolat ANE, Postfach 102, AT_1011Wien,_Austria

Ezeket az oldalakat, illetve másolatait csak ingyen, esetleg önköltségi áron lehet felhasználni és terjeszteni.

Az internet-címen Dr. Gloria Polo esetéről több nyelven olvashatunk beszámolót, az oldalak szabadon látogathatók.

ANE

Belevágott a villám – visszatért a való életbe

Ez az írás az eredeti előadások fordítása, amelyeket Dr. Gloria Polo Ortiz asszony, kolumbiai fogorvosnő tartott (plébániák és közösségek meghívására, vallási rádió- és TV-műsorokban elhangzott interjúkban spanyolul). Ma Bogotában él, és mint fogorvos keresi kenyerét.

Dr. Polo asszony 1958. november 30-án született és 1995-ben, amikor villámcsapás érte, 36 éves volt.

Dr. Polo asszony nagy súlyt fektet arra, hogy a terjesztés, az írásbeli bizonyítékok, DVD-k, CD-k és egyéb dolgok forgalmazása semmiféle haszonszerzéssel ne járjon. Fogorvosi keresetéből tartja el magát. Előadásaiért nem kér, és nem is fogad el honoráriumot. A Római Katolikus Egyház papjai és közösségei sok helyre hívják bel-és külföldre.

Van lelki vezetője, aki egyben a gyóntatója is. Ő Wilson Alexander Mora Gonzalez atya, a bogotai Szent Kereszt Plébánia (Parroquia „La Santa Cruz”) papja.

A túlvilági bíróságon átélt élménye következtében elkötelezte magát a lelkek mentésére. Az Úrtól azt a megbízást kapta, hogy ezt a tanúságtételt ne csak 1000-szer, hanem 1000-szer 1000-szer adja elő. Ez a tapasztalat arra szolgált, hogy életét gyökeresen megváltoztassa, és teljes erővel és lehetőségeihez mérten mentse a lelkeket, és küzdjön az Új Evangelizációért a mai világban, amit II. János Pál pápa is nagyon sürgetett.

Missziós tevékenységében nagy támasza volt férje, Luis Fernando RICO RAMIREZ (szül. 1957. május 25.), aki 2006. október 7-én szívelégtelenségben váratlanul elhunyt. 

Német nyelvterületen kiadja: az „ANE” (Apostolat der Neu-Evangelisierung – Az Új Evangélizáció Apostoli társasága. A német nyelvterület koordinációs irodájának címe, Postfach 102 AT-Wien-Austria). 

Az ANE a katolikus egyház laikus közössége, amit 1999. május 1-jén 1999/118 a cochabambai (Bolívia) érsek René Fernandez Apaza a katolikus egyház jóváhagyásával alapított. /§113-123 és 298-329 CIC Codex luris Canonici /
ANE
A magyar nyelvterületen evangelizációs célból kiadja a Marana Tha 2000 Alapítvány, Budapest 1146 Thököly u. 120. Tel: 222-53-06
Dr. Gloria Polo Ortiz

Akit villámcsapás ért

Beszámoló a túlvilágról

A kolumbiai orvosnő villámcsapás következtében a klinikai halál állapotába került. A több napon át tartó kómában megrendítő élményekben részesült. Látta felszínes, hitetlen, világias életét az örökkévalóság mérlegén.

Az Úrral való találkozása teljesen megváltoztatta. Felgyógyulása is csoda volt, ahogy orvosai tanúsítják, de lelkének megváltozása a legnagyobb csoda. 
Ma járja a világot, és mindenütt tanúságot tesz arról, amit látott és halott. Szavai nyomán hallgatói felismerik, hogy milyen fontos Isten parancsai szerint élni.

Plébánosa és püspöke tanúsítják, ahogy ami történt vele az valóság. Áldásukat adják rá, hogy evangelizációs munkáját végezze.
Ajánlom mindazoknak, akik komolyan akarnak Isten parancsa szerint élni.

Katona István

atya

Kép és beszámoló az Espectador újságban

1995. május 8-án, a villámcsapásról.

A fotón Polo asszony a hordágyon

Dr Gloria Polo Ortiz férje keresztlányával az elsőáldozása alkalmával, Luis Fernando RICO RAMIREZ

(halála 2006. október 7.)

Gloria Polo látogatása Fatimában, Dr. Polo imaszobájában 2007. február

Dr. Polo Brazíliában, 2008 februárjában
Útmutató mindazoknak, akik olvasták vagy hallották dr. Gloria POLO ORTIZ élményeit


Dr. Gloria Constanza POLO ORTIZ előadásainak hallgatói, illetve az előadásokból készült írások olvasói bizonyára emlékezhetnek a részre, amikor dr. POLO asszony azokról a vírusokról beszél, amelyek a házasságon kívüli nemi kapcsolatok során a férfiakról a nőkre terjednek át, majd befészkelődnek a női testbe, és igen gyakran a széles körben elterjedt méhnyakrákhoz vezetnek. (Lásd a következő részletet:)


„Hány probléma és fájdalom származik a hűtlenségből! Például ha a férfi örömlányokhoz megy, vagy kapcsolatot létesít a titkárnőjével, az óvszerrel beszerezhet egy vírust. A mosakodás sem segít. Ez a vírus nem pusztul el, és ha később a feleségéhez megy, átviszi rá. A vírus befészkeli magát a vaginába vagy a méhbe, és valamikor rák lesz belőle. Igen, rák!”*
Ezzel kapcsolatban éppen orvosok, valamint egyéb „szakemberek” tettek kritikus megjegyzéseket, melyek szerint a beszámoló képtelenség, ellentmond a tudomány mai állásának. POLO asszony válaszul azt is elmesélte, hogy már több, mint tíz éve beszél a fentiekről, és éppen ezért nyilvános fellépéseinek kezdete óta tudománytalan „mesék” terjesztőjeként állítják be és bélyegzik meg. Szűk szakmai körökben csupán az utóbbi években váltak ismertté és elfogadottá olyan tudományos vizsgálatok, melyek éppen dr. Polo beszámolóját támasztották alá.

Érdekes módon idén, pontosan ezekért a kutatási eredményekért kapta meg a 2008-as orvosi NOBEL-DÍJAT egy nemzetközileg elismert német rákkutató és tudós, 

Prof. Dr. med. Dr. h. c. mult. Harald zur Hausen.

Lásd ehhez a következő weboldalakon olvasható tudósításokat is: 

http://www.medizin-welt.info/aktuell/aktuell.asp?newsID=122
htttp://de.wikipedia.org/wiki/Harald_zur_Hausen

http://www.welt.de/wissenschaft/article2537376/Der-Mann-der-ein-Medizin-Dogma-zerstoerte.html
Egy példa a „Die Welt-Online”-ból:

Nobel-díj Harald zur Hausennek

Az ember, aki lerombolta az orvostudomány egyik dogmáját 2008. október 6., 15:07

Amikor a rákkutató Harald zur Hausen a hetvenes években azt állította, hogy a vírusok rákot okozhatnak, ellentmondott az uralkodó tudományos felfogásnak. Most, 25 évvel később megkapta az orvosi Nobel-díjat. Az egykori különc zur Hausen ezzel lerombolt egy orvostudományi dogmát.

Zur Hausent elsősorban rendíthetetlen kitartásáért csodálják, amivel álláspontját védelmezte. „Zur Hausen tételét korábban hevesen vitatták, és el kellett tűrnie, hogy gyakran kinevették miatta. Ő azonban minden ellenállás dacára kivívta igazát” - nyilatkozta Karin Mölling berlini AIDS-kutató, a molekuláris genetikával foglalkozó Max Planck Intézet (Max-Planck-Institut für Molekulare Genetik) munkatársa. Hillemanns hangsúlyozta, hogy zur Hausen valóban kiérdemelte az orvosi Nobel-díjat: „Ez fenomenális, egy hihetetlen teljesítmény dicsérete.”

Kutatási területei

Zur Hausen speciális kutatási területe a vírusos fertőzésekből fakadó rákos megbetegedések voltak. Már 1976-ban nyilvánosságra hozta hipotézisét, mely szerint a humán pampilloma vírusok (bőrdaganatot okozó vírusok) közrejátszanak a méhnyakrák (carcinoma cervicis uteri) kialakulásában. A gyanúból hamarosan kísérletileg alátámasztott tudományos tény vált. Zur Hausen az 1980-as évek elején kutatócsoportjával elsőként tudta izolálni a humán pampilloma vírus HPV 16-os és HPV 18-as válfajait méhnyakrákban megbetegedett szövetből. A nők körében harmadik leggyakoribb rákos megbetegedés kiváltójának felfedezése teljesen új távlatokat nyitott a megelőzés és a kezelés területén, majd végül a Gardasil nevű HPV-oltóanyag kifejlesztéséhez vezetett, mely 2006-ban került piacra. 

Ez az aktuális esemény talán éppen egy égi jel, melynek célja, hogy alátámassza dr. Gloria Constanza POLO ORTIZ asszony tanúságtételét, arra késztetve sok csendes kételkedőt, hogy belegondoljanak a HÁZASSÁGTÖRÉS és a szexuális liberalizmus következményeibe.

Az EMBER azt képzeli, hogy ISTEN parancsolatai által szükségtelen tilalmakat kényszerít ránk. Ebből következik a parancsolatokkal szembeni engedetlenség. Aztán a természet visszavág, és – bár kezdetben minden értelmiségi csupán nevet rajta – sok év múltán a tudomány mégis rájön, hogy a több partnerrel folytatott kicsapongó életmódnak köszönhetően csendben, feltűnés nélkül egyre terjed a vírus. Emiatt sok esetben ártatlan feleségeknek is a széles körben elterjedt MÉHNYAKRÁKBAN kell meghalniuk, férjük házasságtörő magatartása következtében.

Természetesen modern médiatársadalmunk IDEOLÓGUSAI, HOMOSZEXUÁLISAI, LESZBIKUSAI és a NEMI SZABADOSSÁG HIRDETŐI ismételten nem akarnak minderről tudomást venni, nem akarják terjeszteni mindezt, hiszen az új felismerés aláássa a szexuális forradalomról és szabadságról szőtt teóriájukat, amit erős lobbi-csoportjaik segítségével mind az egyes kormányokban, mind az EU központi szerveiben manapság minden dolog mértékévé, az etika és a morál vezérfonalává kívánnak emelni. Számukra eljött a VÍZÖNTŐ korszaka, mely a VALLÁST félretaszítja, egy elmúlt kor, egy régóta túlhaladott morál és életfilozófia maradványának tekintve azt. 

Segíts rajtunk URUNK, könyörülj mindnyájunkon és ajándékozd nekünk ÜDVÖSSÉGEDET!

Gondolatok Gloria tanúságtételéhez

Werner Ludescher főtisztelendő plébános úrtól, 2008. június 23-án a hohenemsi Szent Konrád plébániatemplomban (Ausztria, Vorarlberg)

Tapasztaltam, hogy a könyv nem kevés olvasót mélyen megérint és részben felkavar, így természetesen sokakban kérdések merülnek fel. A legjobb, ha ezeket a kérdéseket egy, a lélek dolgaiban jártas lelkipásztorral beszéljük meg, a félreértések és a hamis következtetések megelőzése érdekében. A könyv dr. Polo asszony közvetlen, konkrét tanúságtételének köszönhetően sokak számára egyfajta „lelki tükör”, amely az embereket arra készteti, hogy ISTEN végtelen irgalmára tekintve felülvizsgálják életüket és elfogadják a bűnbocsánat szentségét. Az utóbbi időkben gyakran keresnek fel emberek, akik azt mondják: „Olvastam ezt a könyvet, szeretnék most gyónni és szeretném életemet új, jobb irányba terelni!”

Werner Ludescher plébános,

Dornbirn, Ausztria

P. Hans Buob SAC kommentárja

dr. POLO asszony előadásához.

Szent Ulrik lelkigyakorlatos központ (Exerzitienzentrum Haus Sankt Ulrich), DE-86742 Hochaltingen/Fremdingen

Ég és föld között vannak dolgok, amiket teológiailag még nem értettünk meg. Olyan dolgok, amelyek ugyan nem ellenkeznek a Szentírással vagy az Egyház tanításával, ám számunkra még szokatlanok. Dr. Gloria Polo asszony beszámolója megerősített engem néhány olyan dologban, amit lelkipásztori munkám során tapasztaltam. Aki olvassa vagy hallja beszámolóját, annak tisztában kell lennie vele, hogy ő nem egyszerűen csak arról mesél, amit tanult, hanem amit megtapasztalt ebben az állapotban, az úgynevezett „klinikai halál” idején.

A lélek szellemi világban megélt tapasztalatait mindig nehéz megmagyarázni. Dr. Polo asszony élményeit számunkra megszokott képekben, fogalmakban próbálja előadni. Abban látok némi veszélyt, hogy néhányan esetleg szó szerint veszik ezeket a képeket, és ezáltal egyedi, különös elképzeléseket alkothatnak magukban. Itt éppen ugyanaz a helyzet, mint a Szentírás képei esetén, vagy mint amikor szentek foglalják szavakba lelki élményeiket: ilyenkor szavaik sohasem fedik azt, amit valójában mondani szeretnének. Ezért ennél a beszámolónál is a képek mögé kell nézni, ki kell találni, hogy nagyjából mi lehet a szavak értelme. A képek segítenek abban, hogy egy elképzelést alkossunk magunkban, de természetesen nem korlátoznak bennünket. Tisztában kell lennünk mindezzel, amikor hallgatjuk vagy olvassuk a beszámolót. 

Manapság több különféle könyvben olvashatunk a klinikai halál állapotába került emberek hasonló tapasztalatairól. Mindenesetre én eddig egyetlen beszámolót sem találtam, amely olyan élményekről szólna, mint amilyeneket dr. Polo asszony második klinikai halálakor élt át. Tudomásom szerint Kübler-Ross asszony adott ki elsőként ilyen beszámolókat, ám azok egytől-egyig pozitív élményeket tartalmaznak. Vagyis fényről, szépségről szólnak, arról, hogy minden a fénybe jut, minden jó, mondhatni minden csupa megváltás - mindez azonban nem felel meg a valóságnak. Egy orvos Amerikában 20 éven át jegyzett fel, figyelt meg és tanulmányozott hasonló eseteket, majd kiadott egy könyvet „A pokolba és vissza” („Zur Hölle und zurück”) címmel. Ebben olyan emberek negatív élményeit ismerteti, akik nagyon boldogok voltak, hogy visszatértek és megtérhettek. Azt is leírja, hogy megkérdezte Kübler-Rosst, hogy „nem találkozott-e negatív élményekkel is, és miért nem számol be ezekről”. Kübler-Ross nagyjából azt válaszolta, hogy „nem teheti, mert az ellentmondana világnézetének”. Hiszen ő mélyen benne van az ezoterikában – ott pedig mindennek szépnek, pozitívnak kell lennie. Írása tehát nem hiteles. Az általam korábban már olvasott beszámolók megegyeznek dr. Polo asszonynak a villámcsapást követő első klinikai halálakor átélt élményeivel. Amiről azonban dr. Polo manapság mesél, azt második klinikai halála idején, három nap alatt élte át. Mindez számomra egyedülállónak tűnik, és megfelel a Szentírásnak, mint a János jelenéseiben szereplő „élet könyve” és a tízparancsolat, amelyet dr. Polo már egyáltalán nem tudott kívülről. Az igazi üzenet azonban, amit Isten őáltala akar a világnak kinyilatkoztatni, nem más, mint Isten felfoghatatlan szeretete az emberek iránt. 

Arra a részre gondolok, amikor dr. Polo arról beszél, hogy megtapasztalhatta, láthatta, amint Jézus vallástól, származástól függetlenül minden embert a halálban magához fogad, és nagyjából így szól mindenkihez: „Szeretném, ha velem lennél”. Ezután viszont ismét elengedi őket karjaiból, hogy szabadon dönthessenek, addigi életüknek megfelelően. 

Vagy emlékezzünk arra a részre, amikor dr. Polo elmondja, hogy Jézus a halál idején még egyszer felkínálja a megtérést. Az embert tehát szakadatlanul kíséri Isten végtelen, befogadó szeretete. Ez a valódi, mély üzenet, minden más csupán arról szól, hogy milyen következményekkel jár, ha tudatosan visszautasítom ezt a szeretetet, ha mindig jobban akarom tudni, hogy mi a jó vagy rossz nekem, vagyis ha önmagamat teszem meg minden dolog mértékévé. Dr. Polo igen világosan rámutatott arra, hogy nem Jézus taszítja el az embert, hanem az ember saját magát juttatja kárhozatra, mikor Isten végtelen irgalmának láttán visszatekint életére. JÉZUS minden embert maga mellé szeretne venni, ám senkit sem kényszerít. Tehát, úgy a mennyben, mint a pokolban csak „önkéntesek” vannak. Én így fejezném ki ezt.

A másik, számomra igen fontos dolog a „közbenjárás” ősi keresztény igazsága. JÉZUS értünk magára vállalt minden bűnt, megváltott bennünket, így mi is közbenjárhatunk egymásért. Dr. Polo csodálatosan írta le, hogy sokszoros házasságtörésben vétkes édesapja miként menekült meg a kárhozattól felesége élete és imádsága által, aki Isten iránti szeretetéből kitartott és tűrt csak azért, hogy férje megmeneküljön. Fontos példa lehet ez minden olyan hívő számára, aki esetleg teljesen eltévelyedett emberekért imádkozik. Hinnünk kell abban, hogy valóban „átsegíthetjük” a tévelygőket „a másik oldalra” – mégpedig úgy, hogy imádságunkkal és életünkkel közbenjárunk értük, vagyis életünket az ÚRNAK ajánljuk fel.

Nagyszerű gondolat ez szülők számára, hiszen közbenjáró imádságukkal és életükkel ők is „átsegíthetik” rossz útra tért gyermekeiket. Dr. Polo beszámolóját Isten kegyelmi ajándékának tartom. Az Úr tudatosan küldte őt vissza, hogy tanúságot tehessen mindarról, amit látott és átélt. Isten minden lehetséges módon próbálja az embereket észhez téríteni és magához visszavezetni. Ám éppen a beszámoló kapcsán tapasztalhatjuk, hogy még olyanok is, akik alapvetően az emberek üdvösségéért fáradoznak, visszautasítóan, szkeptikusan viselkednek, mindenféle kifogásokat hoznak fel, ahelyett, hogy ezt, az egyházi tanításnak és az evangéliumnak valóban megfelelő kegyelmi ajándékot az emberek elé tárnák. Ha valaki nem hisz, az az ő dolga; ám sokan rátalálhatnának az Úrhoz vezető útra dr. Polo üzenete által. Mindnyájunknak bele kell gondolnunk, hogy az Ég ilyen ajándékainak elzárásával nem zárjuk-e el az üdvösséget néhány, vagy éppenséggel sok ember elől - erről is számot kell majd adnunk. Ez az én véleményem, és emiatt kértem fel dr. Polo asszonyt, hogy mind nálunk, mind Schwäbisch Gmündben ossza meg élményeit az emberekkel. Mindkét helyen megteltek a termek. Érezhető, hogy az emberek folyton keresik Istent. Többé senki sem mondhatja, hogy „még senki sem tért vissza”, hiszen itt van valaki, aki „visszatért”. Ennek ellenére sokan mégsem érdeklődnek, véleményem szerint azért, mert félnek, hogy változtatniuk kellene életükön. Önnek, kedves Olvasó, nyugodtan lehet saját véleménye. Én csupán egyet kívánok a beszámoló minden olvasójának: Találjanak rá ISTEN végtelen szeretetére!

Heroldsbachi imaközpont

(Gebetsstätte Heroldsbach)

Katolikus egyházi alapítvány; DE-91336 Heroldsbach, Herrengarten 9.

Dr. Gloria Polo tanúságtétele: Utam a látszatból a valóságba. Villámcsapás ért.

Miután az interneten olvastam dr. Gloria Polo tanúságtételét, első gondolatom a következő volt: Vajon vendégül láthatnánk-e ezt az asszonyt itt, Heroldsbachban?

2008. július 3-án, csütörtökön a helyi imaközpontban köszönthettük dr. Gloria Polo asszonyt, majd három előadáson keresztül hallgathattuk beszámolóját és élvezhettük társaságát. Ez volt számomra a legmegkapóbb tanúságtétel mindazok közül, amelyeket az utóbbi években hallottam - igazán szívemig hatolt. Ugyanígy vélekedtek sokan, akik ebből az alkalomból érkeztek Heroldsbachba.

Itt volt egy asszony, aki egyszerűen, világosan és meggyőzően mesélte el élményeit. Előadásai közben az egész eseményt újból átélte, végigszenvedte, ám egyáltalán nem színészkedett, nem viselkedett teátrálisan. Tetszést váltott ki szeretetreméltó természete, ahogyan Isten szeretetét és jóságát akarta átadni másoknak. Érthető volt, sőt, tanúságtételének köszönhetően bárki átélhette, maga elé képzelhette mondanivalóját. 

Különösen örültem annak, és mély benyomást tett rám, hogy dr. Polo rámutatott, milyen fontosak a szentségek életünkben. Valóban meggyőző volt előadása, amelyben egyrészt kifejtette, hogy a bűnbánat szentsége és a szentáldozás méltó fogadása szükségszerűen összefüggenek, másrészt pedig arról is beszélt, hogy milyen szerepe van az eucharisztikus imádságnak hitünk elmélyítésében, miszerint az ÚR valóságosan jelen van a szent eucharisztiában. Dr. Polo továbbá a papságról, a papszentelésről és a házasság szentségéről szóló fejtegetésében utalt arra a közvetlen életközösségre, amelybe az ÚR JÉZUS KRISZTUS hív bennünket, embereket. 

Ezáltal számomra és sok más hallgató számára is világossá vált, hogy JÉZUS KRISZTUS misztikus testében, vagyis az Egyházban milyen bensőséges közösségbe szólít minket. Ez a tartalma és célja az új és örök szövetségnek, melyet ISTEN mindazokkal köt, akik szeretik őt. A szentségekben fennálló, a szerető ISTENNEL alkotott közösség az Egyház alapja, és ezáltal igazán katolikus.

Dr. Polo egész beszámolója tulajdonképpen az általam elképzelhető legjobb gyónási előkészület mindenki számára. Hálás vagyok az Úrnak és égi anyánknak, Máriának azért a kegyelemért, hogy dr. Polo eljöhetett heroldsbachi imaközpontunkba. Természetesen szintén köszönettel tartozom Alois Anfang úrnak Bécsből, aki elhozta hozzánk dr. Polo asszonyt, és az előadásokat spanyol nyelvről fordította. Imádkozom, és nagyon remélem, hogy jövőre is megadatik nekünk az alkalom, és ismét itt, Heroldsbachban köszönthetjük dr. Polót. 

Dietrich von Stockhausen CRVC atya

a heroldsbachi imaközpont rektora

*	Dr. Gloria Polo Ortiz: Akit villámcsapás ért – Beszámoló a túlvilágról. (2. kiadás, ford. Cserhalmi Mihályné) Marana Tha. 34. o.

